މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ރ. ވާދޫގައި މަސައްކަތްކުރާ ފުލުހުން ހިންގި އޮޕަރޭޝަނެއްގައި، ރަސްގެތީމަށް އެތެރެކުރަން އުޅުނު މަސްތުވާތަކެތި ފުލުހުންގެ ބެލުމުގެ ދަށަށް ގެނެސްފިއެވެ.\nމި ތަކެތި ފުލުހުންގެ ބެލުމުގެ ދަށަށް ގެނެސްފައިވަނީ މި ހިނގާ ޖޫން މަހުގެ 24 ވަނަ ދުވަހު، މާލެއިން ފުރައިގެން ރ. އަތޮޅަށް ދަތުރުކުރި ބޯޓަކުން ވާދުއަށް ބާލާފައިހުރި ފޮށިގަނޑެއް ބަލައި ފާސްކޮށެވެ. ވެރިއަކު ނެތި ވާދޫ ބަނދަރުގައި ހުރި އެ ފޮށިގަނޑު ފުލުހުންގެ ބެލުމުގެ ދަށަށް ގެނެސް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ދެ ރަބަރު ޕެކެޓު ފެނިފައިވެއެވެ.\nމި މައްސަލައާ ގުޅިގެން މިހާތަނަށް އެއްވެސް މީހަކު ހައްޔަރުކޮށްފައެއްނުވެއެވެ. އެހެންނަމަވެސް އެ ތަކެއްޗަކީ ރަސްގެތީމަށް އެތެރެކުރަން އުޅުނު މަސްތުވާތަކެތި ކަމަށް ފުލުހުން މިހާތަނަށް ބެލިބެލުމުން އެނގިފައިވެއެވެ.


BREAKING NEWS: Vaccine Jahaafaiva Fathuruverin Ves Covid Test Ge Natheeja Gennan Jehey Goeh Hadhaifi - Vaguthu\nވެކްސިން ޖަހާފައިވާ ފަތުރުވެރިން ވެސް ކޮވިޑް ޓެސްޓްގެ ނަތީޖާ ގެންނަން ޖެހޭގޮތް ހަދައިފި\nކޮވިޑް-19 އިން ދިފާއުވުމަށް ވެކްސިންގެ ދެޑޯޒް ޖަހާފައިވާ ފަތުރުވެރިން ވެސް ރާއްޖެ އަންނައިރު 96 ގަޑިއިރު ހަމަނުވާ ކޮވިޑް ނައްސި ނަތީޖާ ގެންނަން ޖެހޭގޮތައް އެޗްޕީއޭ އިން އުސޫލު ބަދަލުކޮށްފިއެވެ.\nއެޗްޕީއޭ އިން ދެންމެ ނެރުނު އެންގުމެއްގައި ވިދާޅުވެފައި ވަނީ3މޭ އިން ފެށިގެން، ވަކިގޮތެއް އަންގަންދެން ފަތުރުވެރިންނާއި، ކޮވިޑް-19 ގެ ވެކްސިންގެ ޑޯޒްތައް ފުރިހަމަކޮށްފައިވާ މީހުން ހިމެނޭގޮތަށް، ދިވެހިރާއްޖެއަށް އަންނަ ހުރިހާ ފަރާތްތަކުން 96 (ނުވަދިހަ ހައެއް) ގަޑިއިރު ނުވާ ނެގެޓިވް ޕީސީއާރު ޓެސްޓުގެ ނަތީޖާއަކާއެކު ދަތުރުކުރުމަށް އަންގާ ކަމަށެވެ. މީގެ ތެރޭގައި އެއް އަހަރުން ދަށުގެ ކުޑަކުދީންނެއް ނުހިމެނޭނެއެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރުގެ އެންގުމުގައި ވަނީ މިގޮތައް އުސޫލުގައި ބަޔާންކޮށްފައިވާ ފިޔަވަޅު އެޅިނަމަވެސް، އޭނާ ކަނޑައަޅާ ޚާއްޞަ ހާލަތްތަކުގައި، އޭނާ އަންގާ ގޮތެއްގެ މަތީން ޢަމަލު ކުރެވޭނެ ކަމަށެވެ. އިސްވެ ބަޔާންކޮށްފައިވާ ފިޔަވަޅު ތަންފީޛު ކުރުމުގައި، ވަގުތާއި ހާލަތަށް ރިޢާޔަތްކޮށް އަޅާންޖެހޭ އެންމެހައި ފިޔަވަޅުތައް އަޅާނީ، މޯލްޑިވްސް ޕޮލިސް ސަރވިސްއާއި ކަމާބެހޭ އެހެނިހެން މުއައްސަސާތަކުން ކަމަށް ވެސް އެންގުމުގައި ވެއެވެ.\nއޭޕްރީލް މަހުގެ 16 ވަނަ ދުވަހު ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ނެރުއްވި އެންގުމުގައި ވަނީ ވެކްސިންގެ ދެޑޯޒް ފުރިހަމަ ކުރުމުން ކޮވިޑް ޓެސްޓްގެ ނަތީޖާ ގެންނަން ނުޖެހޭ ގޮތައް ހަދާފައެވެ. ނަމަވެސް މެއި 03 ވަނަ ދުވަހުން ފެށިގެން އެއުސޫލު ބާތިލް ވާނެއެވެ.\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު އިތުރުވަމުން އަންނާތީ ރައްކާތެރިވުމުގެ ގޮތުން އިތުރު ފިޔަވަޅުތައް އަޅަން ގިނަ ބަޔަކު އަންނަނީ އެޗްޕީއޭއަށް ގޮވާލަމުންނެވެ. ނަމަވެސް މިހާރު ހުރި ފިޔަވަޅުތައް ހަރުކަށި ކުރުމުގެ ވިސްނުމެއް އެޗްޕީއޭ އިން ނުގެންގުޅެއެވެ.\nއިންޑިއާ އިން ފެނުނު ވޭރިއަންޓް: އަލާމާތްތައް ތަފާތުވެފައި، މާބޮޑަށް ނުރައްކާ!\nމެއި 1, 2021 01:08\nވަގުތު ފާޢިތުވީމަ އަބަދުވެސް ފިޔަވަޅު އެޅޭނީ..ނުވިތާކަށް އިދިކޮޅޮންވެސް ފަޅޮލޭ ގޮވަމުން ނުކުންނާނެ ކޮވިޑް ފަތުރަން


Vaadhaverin ulhnee kaamiyaabaa medhu hasadhaveri vegen: City\nވާދަވެރިން އުޅެނީ ކާމިޔާބާ މެދު ހަސަދަވެރި ވެގެން: ސިޓީ\nމެންޗެސްޓާ ސިޓީގެ ޗެއާމަން ހަލްދޫން (ވ) އާއި ސީނިއާ ޓީމުގެ ކޯޗް ގާޑިއޯލާ (ކ)\nމެންޗެސްޓާ ސިޓީ އާ މެދު އުފެދިފައިވާ ދެކޮޅުވެރި ކަމަކީ، އެޓީމުގެ ކާމިޔާބާ މެދު ވާދަވެރިން ހަސަދަވެރިވެގެން އަުފައްދާފައިވާ ކަންތައްތަކެއް ކަމަށް، ކުލަބުގެ ޗެއާމަން، އަރަބި އެމިރޭޓްސްގެ ޚަލްދޫން އަލް މުބާރަކު ވިދާޅުވެއްޖެ އެވެ.\nމި ސީޒަންގައި މެންޗެސްޓާ ސިޓީން ވަނީ، އިނގިރޭސި އެތެރޭގެ ސީޒަންގައި ތިން ތަށި ހޯދާފަ އެވެ. އެ ކާމިޔާބަކީ، އިނގިރޭސި ކުލަބެއް ހޯދި ފުރަތަމަ ކާމިޔާބެވެ. މީގެ އިތުރުން 10 އަހަރަށް ފަހު ޖެހިޖެހިގެން އިނގިރޭސި ޕްރިމިއާ ލީގް ހޯދި ހަމައެކަނި ޓީމަކީވެސް މެންޗެސްޓާ ސިޓީ އެވެ.\nދަނޑު މަތީގައި އެ ކާމިޔާބު ހޯދިޔަސް، ދަނޑުން ބޭރުގައި އެ ޓީމުން ހިންގި ކަންކަމުގެ ސަބަބުން ވަނީ ސީރިއަސް ސުވާލުތަކެއް ފެންމަތިވެފަ އެވެ. ޔޫއެފާގެ ފައިނޭންޝިއަލް ފެއާ ޕްލޭއާ ހިލާފު ވެފައިވާ ކަމުގެ ތުހުމަތު ކުރެވުމުން ޔޫއެފާއިން ދަނީ ސިޓީގެ މައްސަލަ ތަހްގީގު ކުރަމުންނެވެ. ތަހްގީގީ މަރުހަލާގައި އެއީ ދޮގެއްކަން ކަން ސާބިތު ނުކުރެވިއްޖެނަމަ، އަންނަ ސީޒަންގެ ޗެމްޕިއަންސް ލީގްގައި ސިޓީއަށް ވާދަ ނުކުރެވޭނެ އެވެ.\nހަލްދޫން ވިދާޅުވީ، ސިޓީއާ ދެކޮޅަށް މައްސަލަ ހުށަހަޅައިގެން އުޅެނީ، އެޓީމުން ހޯދާ ކާމިޔާބު ތަކާ މެދު ހަސަދަވެރިގެން ވާދަ ވެރި ކުލަބުތަކުން ކަމަށެވެ. އުސޫލާ ހިލާފަށް ޚަރަދު ކޮށްފައި ނުވާނެ ކަމަށް ވިދާޅުވަމުން، ހަލްދޫން ވިދާޅުވީ ކާމިޔާބު ހޯދާނަމަ އެ ޓީމަކާ ދެކޮޅަށް ހަސަދަވެރިވުމާއި ދެކޮޅުވެރިކަން އުފެދޭނެ ކަމަށާއި އެއީ ކުޅިވަރުގެ ތެރޭގައި އޮންނަ ކަމެއް ކަމަށެވެ.\nއޭނާ ވިދާޅުވީ، މެންޗެސްޓާ ޔުނައިޓަޑުން ޕްރިމިއާ ލީގްގައި ޑޮމިނޭޓް ކުރަމުން ދިޔަ ދުވަސް ވަރު އެ ކުލަބަށްވެސް އެކަންކަމާ ޑިލް ކުރަން ޖެހުނު ކަންކަން އެ ކުލަބަށް އެނގޭނެ ކަމަށެވެ. އަދި ސިޓީއަށްވެސް އެކަންކަން ކުރިމަތި ވާނެ ކަން، އޭނާ އަށް މާ ކުރިންވެސް އެނގޭ ކަމަށް ހަލްދޫން ވިދާޅުވި އެވެ.\nޖޯސެފް 'ޕެޕް' ގާޑިއޯލާ، ސިޓީގެ ކޯޗް ކަމާ 2016 ވަނަ އަހަރު ހަވާލުވެ އޭނާ ވަނީ މެންޗެސްޓާ ސިޓީ ވިނިން މެޝިނަކަށް ބަދަލު ކޮށްލާފަ އެވެ. ގިނަ ބަޔަކު ބުނަނީ ސިޓީގެ ޑޮމިނެންސް ފެށުނީ ބޮޑު އަގުގައި ކުޅުންތެރިން ގަންނަން ފެށި ހިސާބުން ކަމަށެވެ. ނަމަވެސް ހަލްދޫން ގަބޫލު ކުރައްވާ ގޮތުގައި ސިޓީއިން ބޮޑު އަގުގައި ކުޅުންތެރިންނެއް ނުހޯދަ އެވެ.\n"ހަގީގަތަކީ އަހަރެމެންނެއް ނުގަންނަށް ޕްރިމިއާ ލީގްގެ އެންމެ ބޮޑު ކުޅުންތެރިންނެއް،" އަރަބި އެމިރޭޓްސްގެ ބިލިއަނަރު ވާހަކަ ދެއްކި އެވެ. "އެންމެ އަގު ބޮޑު ކީޕަރު ގަންނަނީ އަހަރެމެންނެއް ނޫން، އެންމެ އަގު ބޮޑު ޑިފެންޑަރު ގަންނަނީވެސް އަހަރެމެންނެއް ނޫން، އެންމެ އަގުބޮޑު މިޑްފީލްޑަރުވެސް ގަންނަނީ އަހަރެމެންނެއް ނޫން، އަދި އެންމެ އަގުބޮޑު ސްޓައިކަރުވެސް ގަންނަނީ އަހަރެމެންނެއް ނުން، މި ހަގީގަތް ތަކަށް ބަލާ އޭރުން ތެދު ފެންނާނެ."\nއޭނާ ވިދާޅުވީ ޔޫއެފާ ގައި ހިނގާ ތަހްގީގާ މެދު ކަންބޮޑުވުމެއް ނެތް ކަމަށެވެ. ސިޓީން ކަންތައްތައް ކޮށްފައި ވަނީ ރަނގަޅަށްކަން ތަހްގީގަށް އެނގޭނެ ކަމަށް ހަލްދޫން ވިދާޅުވި އެވެ. އަދި ސިޓީން ކޮށްފައިވާ މުއާމަލާތްތަކުގެ ތަފްސީލް ޔޫއެފާގެ ތަހްގީގު ޓީމަށް ފޮނުވާނެ ކަމަށް ވިދާޅުވި އެވެ.


ދިއިސްލާމް ޑެއިލީ | Dhiislam | Page2| Dhiislam - Part 2\nޙިރާސްކޫލަކީ ނަމޫނާ ސްކޫލެއް\n21 ވަނަ ޤަރުނުގެ ގޮންޖެހުންތަކާ ކުރިމަތިލުމުގެ ޤާބިލްކަން ލިބިފައިވާ މުސްލިމް ދިވެހި ދަރިންތަކެއް ބިނާކުރުމުގެ މަޤްޞަދުގައި ފެށި ހިރާސްކޫލަކީ 21 ވަނަ ޤަރުނަށް ބޭނުންވާ ހުނަރުތަކާއެކު ޒަމާނީ ތައުލީމު ފޯރުކޮށްދޭ ތަނެކެވެ. ...\nދިއިސްލާމް ޑެއިލީ ޖުލައި 3, 2017 0\nއަންހެންކުއްޖަކު އޭނާގެ މަންމަ ގާތުން ޒިނޭކުރުމުގެ ހުއްދައަށް އެދުނެވެ. އެހިނދު މަންމަ ނުހަނު ލޯތްބާއި ކުލުނާއެކު އެއީ ދީނީ ގޮތުން ވަރަށް ބޮޑު ޙަރާމްކަމެއްކަމާއި ކިހާވަރެއްގެ ހަޑިމުޑުދާރު ޢަމަލެއްކަން ވިސްނައިދެވޭތޯ މަސައްކަތް ...\nދިއިސްލާމް ޑެއިލީ ޖޫން 5, 2017 6\nމިއީ 2010 ޖެނުއަރީ 10 ގައި ދިއިސްލާމްގައި ޝާއިއުކުރި ލިޔުމެކެވެ. ބޮޑު ޗުއްޓީގެ ދުވަސް ވަރުކަމުން އަހަރެންނާއި އަހަރެންގެ ރައްޓެހިން ޗުއްޓީގައި ކުރާނޭ ވަރަށް ގިނަ ކަންތައް ތަކެއްރޭވީމެވެ. މިގޮތުން އެންމެ ...\nދިއިސްލާމް ޑެއިލީ މާރޗް 24, 2017 9\nޞަދަޤާތް ކުރުން - ހުރިހާ ބައްޔަކަށް ޝިފާ އެއް\nތަފާތު ވައްތަރުގެ ބަލިތައް ފާޅުވަނީއެވެ. އެއަށްކުރާނެ ފަރުވާ ހޯދަން ސައިންސާއި ބޭސްވެރިކަން ވަނީ ނުކުޅެދިފައެވެ. އެހެންނަމަވެސް މާތް ﷲ ބޭސް ނުލައްވާ ބައްޔެއް ދުނިޔެއަކަށް ނުފޮނުއްވައެވެ. އެކަމަކު ފޮރުވިފައިވާ ޙިކުމަތަކަށްޓަކައި ﷲ ...\nދިއިސްލާމް ޑެއިލީ މާރޗް 22, 2017 0\nޤައުމުގައި މިހާރު އެންމެ ބާރަށް ދެކެވޭ ވާހަކައަކަށް ފ އަތޮޅު ސައުދީ އަރަބިޔާއަށް ވިއްކާލަން އުޅޭ ކަމަށް ދެކެވޭ ވާހަކަވާނެއެވެ. ފ އަތޮޅު ވިއްކާލަނީ ކަމަށް ދެކެވޭ ތުހުމަތުތައް ސަރުކާރުން އެކިއެކި ...\nދިއިސްލާމް ޑެއިލީ މާރޗް 10, 2017 0\nއާދައިގެމަތިން ޢިޝާ ނަމާދު ކޮށްލުމަށްފަހު ރޭގަނޑުގެ ކެއުން ނިންމާލައިގެން ކުޑަކޮށް ޓީވީ ބަލައިލުމަށްޓަކައި ޓީވީ ކައިރީ އިށީނދެލީމެވެ. ނަމަވެސް މާގިނަ އިރުތަކެއްނުވެ ނީދީގެ އަސަރު މުޅިހަށިގަނޑުގައި ދައުރުވާންފެށިއެވެ. ބޭއިޚްތިޔާރުގައި އާފުރޭގޮތް ވެއްޖެއެވެ. ...\nދިއިސްލާމް ޑެއިލީ ޖުލައި 2, 2015 7\n“ވަޙިގެ މަލާއިކަތާ ޖިބްރީލުގެފާނު އަވަހާރަ ވެއްޖެއެވެ.”\nއެދުވަސްވަރަކީ އިންޑިއާގައި ނަސާރާދީން ފެތުރުމަށް ވަރަށް ގަދައަޅާ މަސައްކަތް ކުރަމުންދިޔަ ދުވަސްވަރެކެވެ. މިގޮތުން، ނަސާރާދީން ފަތުރަން މަސައްކަތްކުރާ (މިޝަނަރީ) ގުރޫޕުތަކުން، މުސްލިމުންނަށް އަމާޒުކޮށްވެސް އެތަކެއް ޖަލްސާތަކަކާއި ބައްދަލުވުން ތަކެއް ބޭއްވިއެވެ. މީގެ ...\nދިއިސްލާމް ޑެއިލީ ޑިސެމްބަރ 2, 2014 6\nއިސްލާމިކް މިނިސްޓްރީގެ ރައުޔު: އިސްލާމީ ބައެއް ޤައުމުތަކުގައި ހިނގަމުންދާ ހަނގުރާމަތަކަށް ދިވެހިން ދިއުމާމެދު\nމިނިސްޓްރީގެ ރައުޔާއި ބެހޭގޮތުން ތިބޭފުޅުންގެ ޚިޔާލު ކޮމެންޓްގެ ގޮތުގައި ފާޅުކުރައްވާ! ވިދާޅުވޭ: އިސްލާމީ ބައެއް ޤައުމުތަކުގައި ހިނގަމުންދާ ހަނގުރާމަތަކަށް ދިވެހިން ދިއުމާމެދު އިސްލާމިކް މިނިސްޓްރީގެ ރައުޔު\nދިއިސްލާމް ޑެއިލީ ޖުލައި 5, 2014 10\nއެކުވެރިޔާ ހުރީ ފެންވަރާ ނަލަހެދިގެންނެވެ. އަޅާފައި ހުރި ޓައީ ރީއްޗެވެ. ކޮށްފައި ހުރި ބެގީ އެންމެ ފުރިހަމައެވެ. އެކުވެރިޔާގެ ބޫޓުން އޮފު އަރައަރާ ހުއްޓެވެ. ލައިފައި ހުރި ގަމީސް ހުދުވެފައި ސާފެވެ. ...\nދިއިސްލާމް ޑެއިލީ ޖޫން 29, 2014 2\nޢިލްމީ ދައުރާ - ރޯދައިގެ ޙުކުމްތައް (ވީޑިއޯ ތަޢާރަފް)\nދިއިސްލާމް ޑެއިލީ ޖޫން 26, 2014 0\nދަމު ނަމާދު ކުރުމަށް އެންމެ ރަނގަޅު ވަގުތަކީ ކޮބާ؟\nޖަވާބު:بــســــــــــــــم اللّـه. الحمد للّـه وحده والصلاة والسلام على من لا نبي بعده. އެއްވެސް ޝައްކެއް ނެތްގޮތުގައި ރޭގަނޑުގެ ފުރަތަމަކޮޅަށްވުރެ ފަހުކޮޅު މާތްވެގެންވެއެވެ. އެއީ ރޭގަނޑުގެ ފަހުބައެވެ. ރޭގަނޑު ...\nދިއިސްލާމް ޑެއިލީ ޖޫން 25, 2014 3\nޓްރޭލާރ: ޝެއިޚް އަލްޤާރީ ލުޙައިދާން ރާއްޖެއަށް\nދިއިސްލާމް ޑެއިލީ މެއި 29, 2014 0\nޑރ ޢިޔާޟް ގެ ކެމްޕެއިން ހުޅުމާލޭގައި ލޯންޗްކުރުމުގެ ރެލީ\nދިއިސްލާމް ޑެއިލީ ފެބްރުއަރީ 22, 2014 0\nޝެއިޚް ޑރ. މުޙައްމަދު ޢިޔާޟު ޢަބްދުލްލަޠީފަކީ ގިނަ ދިވެހިންނަށް އާ ނަމެއް ނޫނެވެ. ޑރ. ޢިޔާޟަކީ ދީނީ ގޮތުން ތަފާތު އެކި އެކި ސުވާލުތައް ކުރިމަތިވެފައިވާ ގިނަ ދިވެހިންގެ ސުވާލުތަކަށް މިހާރު ...\nދިއިސްލާމް ޑެއިލީ ޑިސެމްބަރ 22, 2013 0


މިދުވަސްވަރު ހިނގަމުންދާ ޝަރީއަތްތަކަށް ބަލާފައި، އަދި ބައެއް ބަންދުމީހުން ހުށަހަޅާފައިވާ ޝަކުވާތަކަށް ރިއާޔަތްކުރުމަށްފަހު، އަންނަނިވި ބަދަލުތައް، މާފުށީ ޖަލުގައި ދެވޭ ވަކީލު ބައްދަލުވުމާ ގުޅޭތޮގުން މޯލްޑިވްސް ކަރެކްޝަނަލް ސަރވިސްއިން ގެނެސްފައިވާނެއެވެ.\n– ބަންދުމީހާ ނުވަތަ ގައިދީ، ނަން ހުށަހަޅާފައިވާ ވަކީލަކު، އެ ބަންދުމީހާ ނުވަތަ ގައިދީއެއްގެ މައްސަލައާ މެދު ބައްދަލުކުރެއްވުމަށް އެދިލިއްވާ ފުރަތަމަ ފަހަރު އެ ބަންދުމީހާ ނުވަތަ ގައިދީގެ ވަކީލެއްގެ ގޮތުގައި ރަޖިސްޓަރީ ކުރެވޭނެއެވެ. އަދި އެއަށްފަހު، އެ ވަކީލަކު އެ ބަންދު މީހާ ނުވަތަ ގައިދީ އާ، އެ މައްސަލާގައި، ބައްދަލު ކުރެއްވުމަށް އެދިލައްވާއިރު، ރަޖިސްޓަރީ ކުރެއްވުމަށް ބޭނުންވާ ސެޓްފިކެޓްގެ ކޮޕީ ފަދަ ލިޔުން ހުށަހަޅުއްވާކަށް ނުޖެހޭނެއެވެ.\n– ކޮންމެ ބަންދުމީހަކަށް ނުވަތަ ގައިދީއަކަށް ލިބޭނީ ގިނަވެގެން2(ދޭއް) ވަކީލުންނާއެކު، ދުވާލަކު އެއް ބައްދަލުވުމެވެ.\n– ވަކީލުންގެ ބައްދަލުވުމަށް އެދޭ ފޯމު ބަލައިގަންނާނީ ކުރިއެކޭ އެއްފަދައިން މާލެ ދެކުނުފަރާތު ބޮޑުތަކުރުފާނުމަގުގައި ހުންނަ މޯލްޑިވްސް ކަރެކްޝަނަލް ސަރވިސްގެ އޮފީހުންނެވެ. ރޭގަނޑާއި ދުވާލު، ކޮންމެ ގަޑިއެއްގައިވެސް ވަކީލުން ބައްދަލުކުރުމަށް އެދި ހުށަހަޅުއްވާ ފޯމު އެތަނުން ބަލައިގަންނާނެއެވެ.\n– މާފުށީ ޖަލުގައި ވަކިގަޑިތަކެއްގައި އެކަނި ވަކީލު ބައްދަލުވުން ދިނުމުގެ ބަދަލުގައި، ހަފުތާގެ ކޮންމެ ދުވަހެއްގައި 24 ގަޑިއިރުތެރޭގައި، ބަންދުމީހަކު ނުވަތަ ގައިދީއަކު ނަންހުށަހަޅާފައިވާ ވަކީލަކު އެދުނު ކޮންމެ ގަޑިއެއްގައި ބައްދަލުވުން ދިނުމަށް ހަމަޖެހިފައިވެއެވެ. ނަމަވެސް، މިގޮތަށް ގަޑި ހަމަޖައްސައި ދެވޭނީ، ފުރަތަމަ އެދިލައްވާ ފަރާތަށް އިސްކަންދީގެންނެވެ. ކޮންމެ ވަކީލަކަށްވެސް ބައްދަލުވުމަށް ނޯޓުކުރެއްވޭނީ އޭނާގެ މުވައްކިލް އާއެކު ކުރިޔަށް އޮތް ބައްދަލުވުމަށެވެ. އެދިލައްވާ ގަޑި ލިބެންނެތް ނަމަ، ދެން ލިބެން އޮތް ގަޑި އެއް ޚިޔާރު ކުރެއްވޭނެއެވެ.\n– ވަކީލުންނާ ބައްދަލުކުރުމަށް ބޭނުންކުރާ ތަނުގެ އިތުރުން، މާފުށީ ޖަލުގައި އާއިލާއާ ބައްދަލުކުރާ ތަންވެސް ވަކީލު ބައްދަލުވުމަށް ވަނީ ހުޅުވާލާފައެވެ. އާއިލީ ބައްދަލުވުން ދޭ ތަނުގައި ވަކީލުންގެ ބައްދަލު ވުމެއް ދޭ ނަމަ، ކޮންމެވެސް ގައިދީއެއް ނުވަތަ ބަންދު މީހެއްގެ އާއިލީ ބައްދަލުވުމުގެ ފުރުސަތު ފަސްކުރެވިގެން ދާނެއެވެ. އަދި އާއިލާއާ ބައްދަލުވުމަށް ހަމަޖެހިފައިވާ ގައިދީ ނުވަތަ ބަންދުމީހާއަށް ފަހުން އެބައްދަލުވުން ދެވޭނެއެވެ.


ގެއްލިފަިއވާ ޝަފީޢު ހޯދުމުގެ މަސައްކަތަށް ގިނަ ބަޔަކު ނިކުމެއްޖެ :: މިކަލް ނޫސް\nގެއްލިފަިއވާ ޝަފީޢު ހޯދުމުގެ މަސައްކަތަށް ގިނަ ބަޔަކު ނިކުމެއްޖެ\n16 ޖުލައި 2017 18:14\nޝަފީޢު ގެންލިގެން ހޯދުމުގެ މަސައްކަތްތ މިހާރުވެސް ކުރިޔަށް އެބަދޭ\nއިއްޔެ ރެއިން ފެށިގެން ގެއްލިފައިވާ ދޫނޑިގަމު އޮޅުތެރެގެ މުހައްމަދު ޝަފީޢު ހޯދުމުގެ މަސައްކަތަށް ގިނަބަޔަކު މިއަދު ނިކުމެއްޖެއެވެ. މިއަދު ޝަފީޢު ހޯދުމުގެ މަސައްކަތް ފުވައްމުލަކުގެ ރައްޔިތުން ފަށާފައި ވަނީ ދޫނޑިގަމު އަވަށުން ފެށިގެން ރަށުގެ އުތުރު ކޮޅަށް ދާގޮތަށެވެ. ޝަފީޢު ހޯދުމުގެ މަަސައްކަތުގައި ފުލުހުންނާއި ސިފައިން އަދި ޖީއެން ވޮލަންޓިއަރސް ޖަމްއިއްޔާ އާއި އާއްމު ރައްޔިތުންގެ ތެރެއިން މީހުން ހަރަކާތްތެރިވަމުން ދެއެވެ.\nމިކަލް ނޫހަށް މައުލޫމާތު ދިން ފަރާތަކުން ހާމަކުރާ ގޮތުގައި ރަށުގެ އިރު-އުތުރުން ދޫނޑިގަމު ހިސާބުން ފަށައިގެން ހޯދަމުން ގޮސް މާލެގަން ނިންމާފައި މިހާރު ވަނީ ރަށުގެ އިރު-ދެކުނު ފަރާތުން (އެއަރޕޯރޓާއި ވީ ފަރާތުން)ހޯދުމުގެ މަސއްކަތް ފަށާފައެވެ.\nޝަފީޢު ހޯދުމުގެ މަސައްކަތްކުގައި 120 ހަށް ވުރެ ގިނަ މީހުން ހަރަކާތެރިވަމުން އަންނަ ކަމަށް މައުލޫމާތު ލިބެއެވެ.\nހޯދުމުގެ މަސައްކަތް ކުރިޔަށް ގެންދަނީ ފުލުހުންނައި ސިފައިންގެ ބެލުމުގެ ދަށުން ލައިނަކަށް މީހުން އެތުރިގެން އެއްކޮޅުން (އިރުމަތީ ކޮޅުން) ފަށައިގެން ހޯދަމުން ކުރިޔަށް ދާގޮތަށް ކަމަށް މައުލޫމާތު ދިން ފަރާތުން ހާމަކުރެއެވެ. ނަމަވެސް އެއަރޕޯރޓު ބިއްދޮށަށް ދިއުމުގެއި ހުރަސްތަކެއް ދިމާވެގެން، އެސަރަހައްދު ދޫކޮށްލާފައި އެއްގަން ހޯދުމުގެ މަސައްކަތް ކުރަމުން އަންނަކަމަށް މައުލޫމާތު ލިބެއެވެ. މިގްރޫޕާއި ވަކިން ވެސް އާއިލާ މީހުންނައި ވަކިވަކި މީހުން ޝަފީޢު ހޯދުމުގެ މަސައްކަތުގައި ރަށުގެ އެކި ހިސާބުތަކުގައި ހަރަކާތްތެރި ވަމުން އެބަދެއެވެ.\nކުރިން މިކަލް ނޫހަށް މައުލޫމާތު ދިން ފަރާތަން ހާމަކުރި ގޮތުގައި އިއްޔެ އާއިލާގެ ފަރާތުން އެއަރޕޯރޓު ބިއްދޮށް ވެސް ހޯދާފައި ވެއެވެ.\nފުލުހުން މީޑީއާއަށް ހާމަކުރި ގޮތުގައި ޝަފީއު ހޯދުމަށް އާއިލާއާއި ރައްޔިތުން ގުޅިގެން ރަށުގެ ގިނަ ސަރަހައްދެއް ބަލަމުންއަންނަ ކަމަށާއި އަދިވެސް ހޯދުމުގެ މަސަތްކަތް ކުރިއަށް ގެންދާ ކަމަށްވެއެވެ.\nއެމްއެންޑިއެފު ސަދަން އޭރިއާގެ ސިފައިން ވަނީ ފުވައްމުލަކު ކަނޑުގެ ސަރަހައްދު ވެސް ބަލަން ފަށާފައިކަމަށް އެފަރާތން މީޑީއާގައި ވަނީ ހާމަކޮށްފައެވެ.\nފުވައްމުލަކަކީ ބޮޑު ރަށަކަށް ވުމާއި ޖަންގައްޔާއި ޗަސްބިން ބޮޑު ރަށަކަށް ވުމުން ހޯދުމުގައި ދަތިތަކެއް ކުރިމަތިވަމުންދާ ކަމަށް ހޯދުމުގައި ހަރަތާތްތެރިވާ މީހަކު މައުލޫމާތު ދިނެވެ.\nއޭނާ ގެއްލިގެން އާއިލާގެ ފަރާތުން ފުލުހުންނަށް ރިޕޯރޓް ކުރުމުން މައުލޫމާތު ދީފައި ވަނީ ގެއްލުނުކަމުގައި ބަލައި ހޯދުމުގެ މަސައްކަތް ފެށުމަށް އޮންނަނީ ގެއްލުނު ކަމަށް ބުނާ ގަޑީގެ 24 ގަޑިއިރު ފަހުންކަމަށް މިކަލް ކުރިން ނޫހަށް މައުލޫމާތު ދިން ހާމަކޮށްފައި ވެއެވެ.\nހަބަރު ލިޔާއިރު ތަންކޮޅެއް ޒިންމަދާރު ކޮށް ލިޔުމަށް އެދެން . ކުރީ ހަބަރުގައި ވަރިފަށައް އެރިކަމަށް ލިޔެފައިވާ ލިޔުމަކީ ކަނޑައެޅިގެން ދޮގެއް ... ދޮގު ހަބަރު ލިޔާނަމަ އަބުރުގެ ދައުވާ ކުރެވޭނެ ވަހަކަ މުފުރުސަތުގައި ދަންނަވަން


Undhagoo dhan'divalhugai Raajje ah ehee vee India: Jana\nމުހައްމަދު އަލީ ޖަނާހު އިންޑިއާގައި އިންޓަވިއު ދެއްވަނީ\nކޮވިޑް-19 އާއި ގުޅިގެން ރާއްޖެއަށް އެންމެ ދަތިވި ދުވަސްވަރު ރާއްޖެެއަށް އެހީވެ އިގްތިސޯދު ސަލާމަތް ކޮށްދޭން އިންޑިއާއިން ވަރަށް ބޮޑު ރޯލެއް އަދާކުރި ކަމަށް މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (އެމްއެންއޭސީއައި) އަދި އިންޓަނޭޝަނަލް ފެޑެރޭޝަން އޮފް އޭޝިއަން އެންޑް ވެސްޓަން ޕެސިފިކް ކޮންޓްރެކްޓާސް އެސޯސިއޭޝަން (އިފޮޕްކާ) ގެ ރައީސް މުހައްމަދު އަލީ ޖަނާހު ވިދާޅުވެއްޖެ އެވެ.\nއިންޑިއާގެ ނޫހެއް ކަމަށްވާ "ދަ އިންޑިއަން އެކްސްޕްރެސް" އަށް ދެއްވި އިންޓަވިއުއެއްގައި ޖަނާހު ވިދާޅުވީ ރާއްޖޭގައި ކޮވިޑާ ގުޅިގެން އަޅާފައިވާ ފިޔަވަޅުތަކަށް ލުއި ދިނުމާއި ގުޅިގެން އިންޑިއާއިން އަންނަ ޓޫރިސްޓުންގެ އަދަދު އިތުރުވާނެ ކަމުގެ އުންމީދު އެބައޮތް ކަމަށެވެ.\nޖަނާ ވިދާޅުވީ ކޮވިޑްގެ އެންމެ އުނދަގޫ ދަނޑިވަޅުގައި 600،000 ޓޫރިސްޓުން ރާއްޖެ އައި ކަމަށެވެ. އޭގެތެރެއިން އެންމެ ގިނަ ޓޫރިސްޓުން އައިސްފައި ވަނީ އިންޑިއާ އަދި ރަޝިއާއިން ކަމަށް ވެސް ވަނީ ފާހަގަ ކުރައްވާފައި ވެއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި މިދިޔަ އަހަރެކޭ އެއްގޮތަށް މި އަހަރު ވެސް އެންމެ ގިނަ ފަތުރުވެރިން އަންނަނީ ރަޝިއާ އަދި އިންޑިއާ އިންނެވެ.\n"އެ ގައުމުތަކުގައި ކޮވިޑްގެ ހާލަތު ވަރަށް ބޮޑަށް ގޯސްވުމާއި ގުޅިގެން ސަރުކާރުން ވަނީ އެގައުމުތަކަށް ވަގުތީ ގޮތުން ރާއްޖޭގެ ބޯޑަރު ބަންދުކޮށްފައި. ނަމަވެސް މިހާރު އެމީހުންނަށް އެވަނީ ބޯޑަރު ހުޅުވާލައިފައި. އަޅުގަނޑަށް ޔަގީންވޭ އިންޑިއާއިން ރަޝިއާގެ ޓޫރިސްޓު ނަންބަރުތައް ކުރިހޯދާނެ ކަން. ކޮވިޑްގެ އެންމެ އުނދަގޫ ހާލަތުގައި އިންޑިއާ އަދި ރަޝިއާ ރާއްޖޭގެ ޓޫރިޒަމް ސިނާއަތް ސަލާމަތް ކުރަން އަޔޭ ބުނުމަކުން ދޮގަކަށް ނުވާނެ،" ޖަނާ ވިދާޅުވި އެވެ.\nޖަނާހު އިންޑިއާގެ ނޫހަކަށް އިންޓަވިއު ދެއްވަނީ\nއިންޑިއާ އިން ރާއްޖެއަށް އަންނަ ފަތުރުވެރިން އަދަދު އިތުރުވެފައިވާތީ ރާއްޖެއާއި އިންޑިއާގެ ވިޔަފާރިވެރީގެ ގުޅުންތައް އިތުރަށް ވަރުގަދަ ކުރުން މުހިންމު ކަން ވެސް ޖަނާ ވަނީ ފާހަގަކުރައްވާފަ އެވެ. އެގޮތުން ދެ ގައުމުގެ ވިޔަފާރިވެރިން ގުޅިގެން ވިޔަފާރިތައް މި ސަރަހައްދުގައި ފުޅާކުރުމަށް މަސައްކަތް ކުރަން ޖެހޭ ކަމަށް ވިދާޅުވި އެވެ. މިއީ ދެ ގައުމުގެ ވިޔަފާރިވެރިން އެކީ ތިބެ މިކަމާ ގުޅޭ މަޝްވަރާތައް ފަށަންވީ ވަގުތު ކަމަށްވެސް ވިދާޅުވި އެވެ.\n"މި ދެ ގައުމަކީ ހަނގުރާމަ ކުރާ ދެ ގައުމެއް ނޫން. މިއީ ދައްތަ އާއި ބޭބެ ފަދަ ދެ ގައުމު. އެހެންކަމުން މިކަމުގެ ފައިދާ ނަގަން މިއީ ވަރަށް ރަނގަޅު ވަގުތެއް. އިންޑިއާ އަދި ރާއްޖޭގެ ބިޒްނަސް ކޮމިއުނިޓީތަކަށް އަޅުގަނޑު ދޭން ބޭނުންވާ މެސެޖަކީ ދެ ގައުމުގެ ވިޔަފާރިވެރިން އެއް މޭޒެއްގެ ދޮށުގައި އިށީނދެ ތިބެ އެއް ގައުމު އަނެއް ގައުމަށް ވިޔަފާރީގައި އެހީވާނެ ގޮތްތައް ހޯދުން ރަނގަޅޭ،" ޖަނާ ވިދާޅުވި އެވެ.\nރާއްޖެއާއި މެދުއިރުމަތީގައިވެސް ވިޔަފާރި ކުރައްވަމުން ގެންދަވާ ޖަނާ އަކީ އިފޮޕްކާ ފަދަ ދުނިޔޭގެ ބޮޑު ޖަމިއްޔާއެއްގެ ރައީސްކަން ކުރާ ފުރަތަމަ ދިވެއްސެވެ. އިފޮޕްކާއަކީ އޭޝިޔާ އަދި ވެސްޓާން ޕެސިފިކް ގައުމުތަކުގެ ކޮންސްޓްރަކްޝަން ޖަމިއްޔާތައް ހިމެނޭ، އެންމެ ނުފޫޒު ގަދަ އެއް ޖަމިއްޔާ އެވެ.\nއިފޮޕްކާގެ ރައީސްގެ ހައިސިއްޔަތުން ޖަނާހު ގެންދަވަނީ އެ ޖަމިއްޔާގެ ވިއްސަށް ވުރެ ގިނަ ގައުމަށް ޒިޔާރަތް ކުރައްވަމުންނެވެ.\nއިންޑިއާ ރަޝިޔާ ޓޫރިޒަމް + މުހައްމަދު އަލީ ޖަނާހް ޓޫރިސްޓް އެރައިވަލް ރިސޯޓް


UN ge vote gai Raajje baiveri nuvumakee ladhuvethi kameh: Maumoon | Mihaaru\nއދ. ގައި ނެގި ވޯޓުގައި ރާއްޖެ ބައިވެރި ނުވުމަކީ ލަދުވެތި ކަމެއް: މައުމޫން\nޖަލްސާއެއްގައި މައުމޫން ވާހަކަ ދައްކަވަނީ: އދ. ގައި އިއްޔެ ނެގި ވޯޓަކީ ރޮހިންޖާ މުސްލިމުންނާ ގުޅުންހުރި ވޯޓެއް ކަމަށް ވިދާޅުވި-- މިހާރު ފޮޓޯ: ހުސައިން ވަހީދު\n16 ސެޕްޓެމްބަރ 2017 - 17:36\nދުނިޔޭގެ އެކި ގައުމުތަކުގައި ހިންގަމުންދާ ގަތުލު އާންމުތައް ހުއްޓުވުމުގެ މައްސަލަ އދ. ގެ އެޖެންޑާގައި ހިމެނުމަށް އދ. ގައި އިއްޔެ ނެގި ވޯޓުގައި ރާއްޖޭން ބައިވެރިނުވުމަކީ ލަދުވެތި ކަމެއް ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެ އެވެ.\nމިއަންމާގައި ރޮހިންޖާ ދަރިކޮޅުގެ މުސްލިމުންނާ ދެކޮޅަށް ބޮޑު ގަތުލު އާންމެއް ހިންގަމުން ދަނިކޮށް އދ. ގައި އިއްޔެ ނެގި ވޯޓަކީ ދުނިޔޭގެ އެކި ކަންކޮޅުތަކުގައި ހިނގަމުންދާ ގަތުލު އާންމުތަކާއި ހަނގުރާމައިގެ ޖަރީމާތައް ހުއްޓުވުމުގެ މައްސަލަ އދ. ގެ 72 ވަނަ އާންމު ޖަލްސާގެ އެޖެންޑާގައި ހިމެނުމާ މެދު ނެގި ވޯޓެކެވެ. އެކަމަކު އެ ވޯޓުގައި ރާއްޖެ ބައިވެރިއެއް ނުވެ އެވެ.\nމައުމޫން މިއަދު ކުރެއްވި ޓްވީޓެއްގައި ވިދާޅުވެފައި ވަނީ މިއަންމާގެ މުސްލިމުންގެ ހިމާޔަތުގައި ދުނިޔޭގެ ފެންވަރުގައި މަސައްކަތް ކުރަމުން ދާއިރު މުސްލިމް ގައުމެއް ކަމަށްވާ ރާއްޖެ އިން އެ ވޯޓުގައި ބައިވެރި ނުވުމަކީ ލަދުވެތި ކަމެއް ކަމަށެވެ. އިއްޔެ ނެގި ވޯޓަކީ މިއަންމާގެ މައްސަލަ އަށް ވަރަށް މުހިންމު ވޯޓެއް ކަމަށާއި އެ ވޯޓުގެ ސަބަބުން ގަތުލު އާންމުތަކާއި ހަނގުރާމައިގެ ޖަރީމާތައް ހުއްޓުވަން ބާރު އެޅޭނެ ކަމަށް އެ ޓްވީޓްގައިވެ އެވެ.\n"އަޅުގަނޑުމެންގެ ދައުލަތުގެ ބައެއް އިސް ވެރިންނަށް މިކަން ނޭނގުމަކީ ލަދުވެތި ކަމެއް،" މައުމޫންގެ ޓްވީޓްގައި ވިދާޅުވެފައިވެ އެވެ.\nއެ މައްސަލަ އެޖެންޑާގައި ހިމަނަން ބޮޑު އަޣުލަބިއްޔަތަކުން ވަނީ ފާސްވެފަ އެވެ. އެ ވޯޓުގައި ރާއްޖެ ބައިވެރި ނުވުމުން އެކަމަށް ފާޑު ކިޔުން އަމާޒުވުމުން ފޮރިން މިނިސްޓްރީން ބުނެފައިވަނީ އެ ވޯޓަކީ މިއަންމާގެ ރޮހިންޖާ ދަރިކޮޅުގެ މުސްލިމުންނާ ގުޅޭ ވޯޓެއް ނޫން ކަމަށާއި އެ މައްސަލައިގައި ރޮހިންޖާގެ މައްސަލަ ނުހިމެނޭ ކަމަށެވެ. އަދި ރޮހިންޖާ ދަރިކޮޅުގެ މުސްލިމުންގެ މައްސަލައަކީ ރާއްޖެ އިން އަބަދުވެސް ކުށްވެރިކުރާ ކަމެއް ކަމަށް ފޮރިން މިނިސްޓްރީން ވަނީ ބުނެފަ އެވެ.\nރައީސް މައުމޫން އަބްދުލްގައްޔޫމް އ.ދ. މިއަންމާ ރާއްޖެ-އ.ދ ރާއްޖެ-މިއަންމާ ހިއުމަން ރައިޓްސް ޑިޕްލޮމެޓިކް ގުޅުން ދިވެހި ސަރުކާރު އދގެ ޖެނެރަލް އެސެމްބްލީ\n15 ކޮމެންޓް, 70 ރިއެކްޝަންސް\nއެ ގަރާރު ކިޔާލިންތަ؟ އޭގަ އޮތްއެއްޗެއް ނޭނގި ކޮމެންޓް ނުކޮށްބަލަ މައުމޫނޫ\nސައުދި އަރަބިއާ ހިންގާ ގަތުލު އާއްމު ތަހުގީގު ކުރަންޖެހިދާނެތީ އެމީހުން ރުއްސަންވެގެން ބައިވެރި ނުވީ. ކޮބާ މިނިވަންކަން.\nހުސްދޮގު. އިޒްރޭލަށް ބާރު ދޭން ހުށަހެޅި ފެންނަ ނުފެންނަ ވޯޓެއް މީ.\nވޯޓްގައި ބައިނުވާވަރުގެ ވެރިޔަކު މިގައުމުގެ ވެރިކަމަށް ގެނައީ ތިޔަމައުމޫނެވެ. ލަދުކޮބައިތޯއެވެ...!؟؟\nސަރުކާރުން ބެހެއްޓި ފަންޑު ފޮށި ލާރިކޮޅާމެދު ސުވާލު އުފެދިއްޖެ ވޯޓު ނުދިނުމުން\nވޯޓު ނުލިޔަސް އެއޮތީ ފާސްވެފާ.\nވޯޓުގައި ބައިވެރިނުވީ ސުޢޫދީ ސިފައިން ޔަމަނުގައި ހިންގަމުން ގެންދާ ޖަރީމާތައް ތަހުޤީގު ކުރާނެތީ. ރާއްޖެއަކީ މިނިވަން އިސްތިޤްލާލު ޤައުމެއް؟\nރޮހިންޖާ މީހުންނަށް ފާއިސާ ދިން އިރު ހީވަނީ ދިވެހިން ހާ ހެޔޮ ބަޔަކު ނެތް ހެން. ހަމަ މި ދުވަސްކޮޅު މި އިވުނީ ފްލެޓް ލިބެން ނުޖެހޭ މީހުން އެކަމަށް ކުރިމަތިލައިގެން ފްލެޓް އަތުލި ވާހަކަ. މީހުންގެ މަކަރުވެރިކަން މިހާރު އުޅެނީ އިބިލީހަށް ވުރެވެސް މަތީގަ.\nސޫތީ ގެ ގައުމާއި އަށް މިލިޔަނާއި މި ގުޅުން އޮތްހާ ހިނދަކު ކޮން ބަޔަކަށް ރުހުން ދެވޭނީ؟\nގަތުުލު އާންމު ހުއްޓުވަން ކަމެއް ކުރާނެ ކަމެއްނެތް. ފަންޑް ފޮށި ބަހައްޓާލާފައި ގުނޫތު ކިޔާ ޗެކެލްތަކުން ދެބޯގެރި ދުއްވާލަނިކޮށް އެނިމުނީ!\nރާއްޖެ ސަލާމަތީ މަޖިލީހުގައި ބައިވެރިވުމަށް ރާއްޖެ ބޭނުން. މިކަމަށް ބޮޑެތި ގައުމުތަކުގެ ސަޕޯޓު ބޭނުންވޭ. ވެދާނެ ދޯ ޗައިނާ އިން ބުނީކަމަށް ސަލާމަތީ މަޖިލީހަށް ރާއްޖެ ވެއްދުމުގައި ތިމަންނަ މެން ގެ ތާއީދު މިކަމަށް ލިބޭނީ މި ނެގި ވޯޓުގައި ބައިވެރި ނުވީމައޭ.


Local Tourism hinganvaanee raajjeyge "Brand" nugelleyhen Local Tourism hinganvaanee raajjeyge "Brand" nugelleyhen\nލޯކަލް ޓުއަރިޒަމް ހިންގަންވާނީ ރާއްޖޭގެ "ބްރޭންޑް" ނުގެއްލޭހެން\nރާއްޖޭގެ އިޤްތިޞާދީ މަސައްކަތްތަކުގެ ތެރެއިން ލޯކަލް ޓުއަރިޒަމް ނުވަތަ ގެސްޓްހައުސްގެ ވިޔަފާރިއަކީ ރާއްޖޭގައި މިހާރު އެންމެ ހަލުވިކަމާއިއެކު ކުރިއަރަމުންއަންނަ ސިނާއަތެކެވެ. "މޯލްޑިވްސް"ގެ ނަމުގައި މުޅިދުނިޔެއަށް މަޝްހޫރުވެފައިވާ ރާއްޖޭގެ ފަތުރުވެރިކަން ހެޔޮއަގުގައި ތަޖުރިބާކޮށްލައި ދިވެހިންގެ ސަޤާފަތާއި ދިރިއުޅުމުގެ ވައްޓަފާޅި ބަލާލުމުގެ ފުރުސަތަކީ ފަތުރުވެރިންނަށް ލިބޭ ރަނުގެ ފުރުސަތެއްގެގޮތުގައި އެމީހުން ދެކެއެވެ.\nރާއްޖޭގެ މީހުން ދިރިއުޅޭ ރަށްރަށުގައި އެއްދުވަހުން އަނެއްދުވަހަށް ލޯކަލް ޓުއަރިޒަމް ފުޅާވެ ކުރިއަރަމުންދިއުމުގެ މައިގަނޑު ސަބަބަކީ މިއެވެ. މިއާއެކު ފޯރުންތެރިކަން ހުރި ކޮންމެ މީހަކުވެސް މިވިޔަފާރިއާއާ ދިމާއަށް ދެއެވެ. އެހެންނަމަވެސް ވިސްނާލަންޖެހިފައިވާ ކަމަކީ، މިކަމުގެ ސަބަބުން ދިމާވެދާނެ ނޭދެވޭ ކަންކަމަށް ސަމާލުކަން ދޭންޖެހޭކަމެވެ. ދުނިޔޭގެ ހަތަރުބިތަށް މަޝްހޫރުވެފައިވާ ރާއްޖޭގެ މަތީ ފަންތީގެ ލަގްޒަރީ ފަތުރުވެރިކަމަށް މިކަމުގެ ނޭދެވޭ އަސަރުކޮށްފާނެ އެއްވެސް ކަމަކަށް ފުރުސަތު ދީގެން ނުވާނެއެވެ. އަދި ރާއްޖެއާމެދު ފަތުރުވެރިގެ ހިތްތަކުގައި ޒަމާނުއްސުރެ އުފެދިފައި އޮންނަ ރީތި ތަޞައްވުރަށް އުނިކަމެއް އަތުވެދާނެފަދަ އެއްވެސް ކަމަކަށް ޖާގަ ދީގެންވެސް ނުވާނެއެވެ.\nމިހެން މިދެންނެވީ ޓޫރިޒަމް މިނިސްޓްރީގައި ރަޖިސްޓްރީނުކޮށް ބައެއް ގެސްޓްހައުސްތަކުން ޚިދުމަތްދޭ މައްސަލައާއި، ފަތުރުވެރިންނަށް ޚިދުމަތް ދިނުމުގައި ކަމާބެހޭ އިދާރާތަކާއި މި އިންޑަސްޓްރީން ކަނޑައަޅާފައިވާ މިންގަނޑަށް ނުފެތޭ ގޮތަށް ބައެއް ގެސްޓުހައުސްތަކުންނާއި ލޯކަލް ޓުއަރިޒަމްގެ ބައެއް ޚިދުމަތްދޭ ފަރާތްތަކުން ޢަމަލުކުރާކަމުގެ މައްސަލަ ފެންމަތިވެފައިވާތީއެވެ.\nމިފަދަ މައްސަލަތައް މަދުންނަމަވެސް ކުރިމަތިވެފައިވާކަމަށް ޓޫރިޒަމް މިނިސްޓްރީން ވިދާޅުވެއެވެ. އެމިނިސްޓްރީގައި ރަޖިސްޓްރީނުކުރާ ގެސްޓްހައުސްތަކަށް، ފަތުރުވެރިކަމުގެ އެއްވެސް ޙިދުމަތެއް ނުދެވޭނެކަމަށާ، މިއާ ޚިލާފަށް ޢަމަލުކުރާ ގެސްޓްހައުސްތަކާމެދު ފިޔަވަޅުއަޅުއްވާނެކަމަށް އެ މިނިސްޓްރީން ވިދާޅުވެއެވެ.\nރާއްޖޭގައި ޓުއަރިސްޓް ގެސްޓްހައުސް ހިންގުމާބެހޭ ޤަވާޢިދަށް 15 ޖަނަވަރީ 2010 ގައި ވަނީ ޢަމަލުކުރަން ފަށާފައެވެ. މި ޤާނޫނުގައި ވާގޮތުން ރާއްޖޭގައި އެއްވެސް ގެސްޓްހައުސްއެއް ހިންގަންވާނީ މިނިސްޓްރީ އޮފް ޓޫރިޒަމްގެ ހުއްދަ ހޯދުމަށްފަހުގައެވެ. ނަމަވެސް ރާއްޖޭގެ ބައެއް ގެސްޓްހައުސްތައް މި ޤަވައިދަށް ޢަމަލު ކުރަމުންނުދާ މައްސަލަ ވަނީ ފެންމަތިވެފައެވެ.\nރާއްޖެ އަންނަ ފަތުރުވެރިން ވިޔަފާރި އުސޫލުން ބޭތިއްބޭނީ ރަޖިސްޓްރީކޮށްފައިވާ ތަންތަނުގައި ކަމަށާ އެނޫންތަންތަނުގައި ވިޔަފާރީގެ އުސޫލުން ފަތުރުވެރިން ނުބޭތިއްބުމަށް ޓޫރިޒަމްގެ ޤާނޫނުގައި ބުނެފައިވެއެވެ. ޤާނޫނީ އިންތަކަށާއި ކަނޑައެޅިފައިވާ އުސޫލުތަކަށް ތަބާވުމަށް ޓުއަރިޒަމް މިނިސްޓްރީން ވަނީ މީގެކުރިންވެސް އެތައްފަހަރަކު އިލްތިމާސްކުރައްވާފައެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މިސަރުކާރު ވެރިކަމާއި ހަވާލުވިފަހުން ރާއްޖޭގެ ގެސްޓްހައުސް ސިނާއަތަށް މުޅިންއަލަށް 40 ގެސްޓްހައުސް ވަނީ އިތުރުވެފައެވެ. މިއީ އަލަށް އިތުރުވި 666 އެނދެވެ. މިއާއިއެޅު ގެސްޓަހައުސްތަކުގެ ޖުމްލަ ޢަދަދު 545 ވަނީ އަރާފައެވެ. އަދި ބެޑް ކެޕޭސިޓީ ވަނީ 8944 އަރާފައެވެ.\nމިދާއިރާއިން ރާއްޖެ ހޯދަމުންދާ، އަވަސް ކުރިއެރުންތާއެކު ވިސްނާލަންޖެހޭ ކަމަކީ ރާއްޖޭގެ ފަތުރުވެރިކަން މިއަދު މިއޮތްހިސާބަށް އައީ މިއިންޑަސްޓްރީގެ އިސް މޭސްތިރިންނާއި ސަރުކާރުން ގުޅިގެން ގިނަގުނަ މަސައްކަތްތަކެއް ކޮށްގެންކަމެވެ. ވަކިހަމަތަކެއް ހިފަހައްޓައި ރާއްޖޭގެ ރީތިނަމާއި ޝަރަފު ޙިމާޔަތްކޮށްގެންކަމެވެ. އެހެންކަމުން ލޯކަލް ޓުއަރިޒަމްގެ ދާއިރާގައި މަސައްކަތް ކުރާ އެންމެހައި ފަރާތްތަކުންވެސް މިކަމަށް ސަމާލުކަންދޭންޖެހެއެވެ. މި އިންޑަސްޓްރީއަށް ކުރާ ކޮންމެ ނޭދެވޭ އަސަރަކީ މުޅި ޤައުމާއި ރައްޔިތުންނަށް އަންނާނެ ނިކަމެތިކަމެކެވެ.


ރިތިކާ އެކު ވެސް ފިލްމެއް ކުޅެން ޑިޝާ އަށް ފުރުސަތެއް\nދާދި ފަހުން ރިލީޒް ކުރި ކާމިޔާބު ފިލްމް "ބާގީ 2" އަށް ފަހު، ޒުވާން ބަތަލާ ޑިޝާ ޕަޓްނީ އަށް ލިބޭ ފުރުސަތުތައް ވަނީ ވަރަށް ބޮޑަށް އިތުރުވެފަ އެވެ.\nޖައިޕޫރު މަގުމަތީ ރިތިކް ރޯޝަން ޕާޕަރު ވިއްކަނީ\nފިލްމު ސެޓުތަކުގެ ފޮޓޯތައް މިހާރު ސޯޝަލް މީޑިއާގައި ވަރަށް ފަސޭހައިން ލީކުވެ އެވެ. އާމިރު ޚާންގެ ތަގްސް އޮފް ހިންދުސްތާން، ކަންގަނާ ރަނާވަތުގެ މަނީކަރްނީކާ ފަދަ ފިލްމުތަކުގެ ޝޫޓިން ފޮޓޯތައް މީގެ ކުރިން ވަނީ ލީކުވެފަ އެވެ. އެންމެ ފަހުން ލީކުވީ ރިތިކް ރޯޝަން އަލަށް ކުޅެން ފެށި ސުޕަ 30ގެ ޝޫޓިންގެ ފޮޓޯ ތަކެކެވެ. މި ފޮޓޯތަކުން ފެންނަނީ...\nރިތިކާއި ޓައިގާ ޖިމްނާސްޓިކްސް ދަސްކުރަނީ\nޔާޝްރާޖް ފިލްމްސް އިން އުފައްދާ ޓައިގާ ޝްރޮފް އާއި ރިތިކް ރޯޝަންގެ އެކްޝަން ތުރިލާގެ ތައްޔާރީތައް މިހާރު ވަނީ ފަށައިފަ އެވެ. ސިދާރްތު އާނަންދް ޑައިރެކްޓްކުރާ މި ފިލްމުގެ ޝޫޓިން ޖޫން މަހު ފެށުމަށް ހަމަޖެހިފައިވާއިރު ރިތިކާއި ޓައިގާ ފެންނާނީ އެކަކަށް ވުރެ އަނެކަކު މޮޅުވާން މަސައްކަތް ކުރަނިކޮށެވެ. އެކަމާ ބެހޭ ތައްޔާރީތައް ވަރަށް...\nރިތިކްގެ "ސުޕަ 30" ގައި ޓީވީ ތަރި މިރުނާލް ޓާކޫރް\nޓީވީ ސިލްސިލާތައް ކުޅޭ ބަތަލާއިންނަށް ބޮލީވުޑް ފިލްމުތައް ކުޅުމުގެ ވަރަށް ރަނގަޅު ފުރުސަތުތައް މިހާރު އަންނަނީ ލިބެމުންނެވެ. އެގޮތުން "ކުމްކުމް ބާގްޔާ"ގައި ބުލްބުލްގެ ރޯލު އަދާކުރި މިރުނާލް ޓާކޫރް އަށް ވެސް ވަނީ ރިތިކް ރޯޝަން އަލަށް ފެށި ފިލްމު "ސުޕަ 30" ގައި މުހިއްމު ބައެއް ކުޅުމުގެ ފުރުސަތު ލިބިފަ އެވެ.\n"ސުޕަ 30"ގެ ބަތަލާއަކަށް ރިތިކް ބޭނުމީ ސާރާ\nފުރަތަމަ ފިލްމު "ކެދާރްނާތު" ރިލީޒްވުމުގެ މާ ކުރިން ސާރާ އަލީ ޚާން ވަނީ ފިލްމު އިންޑަސްޓްރީގައި ވަރަށް މަޝްހޫރުވެފަ އެވެ. އިންޑިއާގެ ނޫހަކުން ރިޕޯޓުކޮށްފައިވާ ގޮތުގައި ރިތިކް ރޯޝަން އަލަށް ކުޅެން ފަށާ "ސުޕަ 30"ގެ ބަތަލާ އަކަށް ރިތިކް ބޭނުމީ ވެސް ސާރާ އެވެ. މި ފިލްމުގައި ސާރާ ބައިވެރިކުރުމާ ބެހޭ މަޝްވަރާތައް ފިލްމުގެ ޑައިރެކްޓަރު...


1 ton ge fen foaru koh dheny Bill thakun uni koggen\n1 ޓަނުގެ ފެން ފޯރުކޮށްދެނީ ބިލް ތަކުން އުނިކޮށްގެން\nއެމްޑަބްލިއުއެސްސީގެ މެނޭޖިން ޑިރެކްޓަރު އިބްރާހިމް ޝާހު/ ފޮޓޯ: ހަތާވީސް\nދުނިޔޭގައި ހަލުވިކަމާއެކު ފެތުރެމުން އަންނަ ކޮވިޑް19 ރާއްޖެއިން ވެސް ފެނިފައިވާތީ، ރައްޔިތުންނަށް އެހީތެރިކަން ފޯރުކޮށްދިނުމަށް ޓަކައި، އެއް ޓަނުގެ ފެން ހިލޭ ދިނުމަށް އެމްޑައިބްލިއުއެސްސީ އިން ނިންމާފައިވައިރު، އެ ފެން ފޯރުކޮށްދެނީ ބިލް ތަކުން އުނިކޮށްގެން ކަމަށް އެ ކުންފުނީގެ މެނޭޖިން ޑިރެކްޓަރު އިބްރާހިމް ޝާހު މިއަދު ވިދާޅުވެއްޖެއެވެ.\nޝާހު މިހެން ވިދާޅުވެފައިވަނީ މިއަދު އެ ކުފުނިން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ނެވެ. ޝާހް ވިދާޅުވި މިއާއެކު ފެން ކުންފުނީގެ 44،000 އަށް ވުރެ ގިނަ ކަސްޓަމަރުންނަށް އެއް ޓަނު ފެން ހިލޭ ލިބޭނެ ކަމަށާއި، އެއް ޓަނުގެ ފެން ދިނުމަށް އެ ކުންފުނިން ތިން މިލިއަން ރުފިޔާ ހަރަދު ކުރާނެ ކަމަށެވެ.\nޝާހް ވިދާޅުވީ އެއް ޓަނުގެ ފެން ފޯރުކޮށްދެނީ ހަމައެކަނި އެ ކުންފުނީގެ ކަސްޓަމަރުންނަށް ކަމަށެވެ.\nއެމްޑަބްލިއުއެސްސީއިން ބުނީ އެ ކުންފުނިން އެގޮތަށް ނިންމާފައިވަނީ، ކޮވިޑް19 އިން ރައްކާތެރިވުމުގެ ގޮތުން ފަރުދީ ގޮތުން އަޅަންޖެހޭ އެންމެ މުހިއްމު އެއް ފިޔަވަޅަކީ، ސައިބޯނި ލައިގެން ގިނަ ގިނައިން އަތް ދޮވުން ކަމަށް ވެފައި، ކަމާ ބެހޭ ރަސްމީ ފަރާތްތަކުންނާއި ސިއްހީ މާހިރުން އެކަން ކުރުމަށް އިރުޝާދު ދެއްވާފައިވާއިރު، އެކަމުގައި އެ ކުންފުނީގެ ކަސްޓަމަރުންނަށް ލުއި ގޮތެއް ހޯދައި ދިނުމުގެ ގޮތުން ކަމަށެވެ.\nއެމްޑަބްލިއުއެސްސީ އިން ވަނީ އަތް ދޮވުމަށާއި އަދި އެހެނިހެން ކަންކަމަށް ފެން ބޭނުން ކުރުމުގައި ޒިންމާދާރު ކަމާއެކު ވީހާވެސް އިސްރާފު ކުޑަވާނެހެން ހުރިހާ ފަރާތްތަކުންވެސް އަމަލުތައް ބެހެއްޓުމަށް އިލްތިމާސްކޮށްފައެވެ.\nކޮވިޑް19 އަށް މިހާތަނަށް ރާއްޖެއިން 11 މީހަކުވަނީ ޕޮޒިޓިވް ވެފައިވެއެވެ. އޭގެތެރެއިން ކުރެއްދޫ ރިސޯޓުން5މީހަކު ޕޮޒިޓިވް ވެފައިވާއިރު، ސޭންޑީޒް ބަތަލާ ރިސޯޓން2މީހަކު، ކުރަމަތި ރިސޯޓުން2މީހެއްގެ އިތުރުން އަނަންތަރާ ރިސޯޓުން2މީހަކުވަނީ ޕޮޒިޓިވް ވެފައެވެ. މިހުރިހާ އެންމެނަކީވެސް ބިދޭސީންނެވެ. ސަރުކާރުން މިހާރު ވަނީ ރާއްޖޭގައި 30 ދުވަހަށް ސިއްހީ ކުއްލި ނުރައްކަލުގެ ހާލަތު އިއުލާންކޮށްފައެވެ.


BREAKING: Sihhee Nizaamah Obinoanna Minvarah Haalathu Goasvedhaane - Raees - Vaguthu\nކޮވިޑް-19އާ ދެކޮޅަށް އެންމެންނަށް އެކުގައި މަސައްކަތް ނުކުރެވިއްޖެނަމަ، ސިއްހީ ނިޒާމަށް އޮބިނޯންނަ މިންވަރަށް ހާލަތު ގޯސްވެދާނެކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް ވިދާޅުވީ، ކޮވިޑް-19 ރައްކާތެރިވުމަށް އެޅި ހަރުކަށި ފިޔަވަޅުތަކަށް ލުއިދިން ނަމަވެސް އެ ފިޔަވަޅުތަކަށް އެކަށީގެންވާ ވަރަށް ސަމާލުކަން ނުދެވުމުން، އަނެއްކާވެސް ބަލިފެތުރުން އިތުރުވާ މަންޒަރު ފެންނަމުންދާ ކަމަށެވެ.\nއަދި މިހާރުގެ ހާލަތަށް ބަލާއިރު، މި ބައްޔާ ދެކޮޅަށް، އަޅުގަނޑުމެން އެންމެންނަށް އެކުގައި މަސައްކަތް ނުކުރެވިއްޖެނަމަ، ޞިއްޙީ ނިޒާމަށް އޮބިނޯންނަ މިންވަރަށް ޙާލަތު ގޯސްވެދާނެ". ރައީސް ވިދާޅުވިއެވެ.\nރައީސް ވިދާޅުވީ، މިބައްޔަށް މިހާރު މީހުން ފައްސިވާ ނިސްބަތަށް ބަލާއިރު، އިތުރު ފިޔަވަޅުތަކެއް އަޅަން މަޖުބޫރުވެފައިވާ ކަމަށެވެ.\n"އަޅަން ފަށާފައިވާ ފިޔަވަޅުތައް ފުރިހަމައަށް ތަންފީޒުކުރުމުގައި، ރައްޔިތުންގެ އެއްބާރުލުން އިންތިހާއަށް ބޭނުންވާނެ. ތިމާގެ އަމިއްލަ ޞިއްޙަތަށް އެކަންޏެއް ނޫން. މުޅި މުޖުތަމަޢުގެ ރައްކަލަށްޓަކައި މި ފިޔަވަޅުތައް ތަންފީޒުކުރަންޖެހޭ. އަދިވެސް ވަގުތު ފާއިތެއްނުވޭ. އަޅުގަނޑުމެންގެ ފަރުދީ ޒިންމާއަށްވުރެ، މި ބަލި ކޮންޓްރޯލް ކުރުމުގައި މުހިންމު ދައުރެއް އަދާކުރާ، އެހެން އެއްވެސް ކަމެއް ނެތް". ރައީސް ވިދާޅުވިއެވެ.\nރައީސް ވިދާޅުވީ، އެ ފިޔަވަޅުތަކަށް ރަނގަޅަށް ޢަމަލުނުކޮށްފިނަމަ އިތުރު ފިޔަވަޅުތައް އަޅަންޖެހުމަކީ އެކަށީގެންވާ ކަމެއް ކަމަށެވެ. އަދި އެފަދަ ފިޔަވަޅުތަކެއް އަޅަން ފަށައިފިނަމަ މިހާރަށް ވުރެ މާގިނަ ދަތިތައް ކުރިމަތިވާނެ ކަމަށް ރައީސް ވިދާޅުވިއެވެ.\nއިތުރަށް ރައީސް ވިދާޅުވީ، ރާއްޖެއަށް ބޭނުންވާ މިންވަރަށް، ބޭސްފަރުވާގެ ވަސީލަތްތަކާއި ޞިއްޙީ ޚިދުމަތްތަކަށް ބޭނުންވާ އާލާތްތައް ހުރި ނަމަވެސް، އިންސާނީ ވަސީލަތްތައް އެވަރަކަށް ނެތް ކަމަށެވެ.\nއެހެންކަމުން ރައީސް ވަނީ ކުރިއަށް އޮތް މަސްދުވަހު، ހިތްވަރާއެކު އެންމެން އެކުގައި މަސައްކަތް ކުރުމަށް ނަސޭހަތްތެރިވެފައެވެ.\nމެއި 12, 2021 19:41\nއެހެންވިއްޔާ މި ޤައުމަކަށް ކަލޭގެ ބޭނުމެއް ނެތް! އިސްތިޢުފާ ދީފައި ރަށަށްދޭ! މިވަރަށްވެސް ހިފަހައްޓާލެވުނީ ޔާމީނު މަސައްކަތްތަކެއް ކޮށްދީފައި ހުރީމާ! ކަމެއްނުކޮށްދެވުނަސް ބައިތުލްމާލުގައި ލޯލާރިއެއްވެސް ނެތްދޯ!\nޚަލޭމެންގެ މަގުސަދު ކާމިޔާ ބުކިރަން އިންތިހާބު ބޭއްވުމުގެ ނަތީޖާ މި ފެންނަނީ. މި ސިޠާށީ މީހުންގެ ލަދުހަޔާތް ކޮބާ؟\nޢިންޑިޔާމީހުން ގެނައުން ހުއްޓާ ނުލީތީ ރައްޔިތުން ކައިރިން މައާފަށް އެދުނުނަމަ ރީތިވީސް\nމެއި 12, 2021 20:11\nސިއްހީ ދާއިރާއް އޮބި ނޯންނާނެކަން އިގެހުރެ އިންތިހާބު ބޭނުމުގަ 48 ގަޑިއިރައް މީހުން ރައްތަކަށް ވޯޓްލާން ދެވޭނެ ގޮތެއްހެދީ. މުޅި ދުނިޔެ އިންޑިގެ މީހުން ގައުމުތަކަށް ނާރުވަން ގޮވާއިރު މިގައުމައް އަންނަނަ ގޮވުން. މީ ނުކެޅުދުން ތެރިކަން އަދި ސިއްހީ ހިދުމަތް ތެރިން ބަސް ނުވިކޭކަން\nމެއި 12, 2021 21:42\nމިހާލަތަށް ގެންދިޔައީ ހަމަ އިނގިހުރެ އެއްނު. ދެން ކޯޗެކޭ ކިޔާކަށް. ލަދުފުޅު ނުގަނޭތޯ. އިސްތިއުފާ.\nމެއި 12, 2021 21:59\nއޮބި ނޯންނަ ވަރަށް މިޤައުމުގެ ހާލަތު ގެންދިޔައީވެސް ކަލޭމެންނެއްނު.ވޯޓުލާށޭ ކިޔާ ފައި ރައްޔިތުންވެސް ރަށްރަށަށް ފޮނުވާ އެވަރުންވެސް ހިތްނު ފުރިގެން ކަރަންޓީނުގައި ތިބީ މީހުންވެސް ވޯޓުލާންވެސް ފޮނުވީ ހަމަ ކަލޭމެންނެއްނޫންތަ.ދެން ކޮން ބޭކާރު އަނގަތަކެއްތަ ތިތަޅަނީ ކޮންމެ މީހަކު އަރާ ފަ.😡😡\nމެއި 12, 2021 22:08\nސުވާލަކީ މިދަރަޖައަށް ދިޔައީ ކޮންބައެއްގެ އިހްމާލުން ތޯ؟\nފިޔަވަޅު އަޅަން ވެސް ތިބީ ހަމަ ތިބޭފުޅުން ނޫންތޯ؟\nކީއްވެތޯ ފަރުވާކުޑަ ކޮށްލެއްވީ. އިންޑިޔާ ގައި ނުރައްކާތެރި ދަރަޖައަކަށް ބަލި ފެތުރިގެން އުޅޭ ކަން އެނގަވަޑައިގެން ،އިންޑިޔާ މީހުންގެ ކަރަންޓީން މަންޒިލަކަށް މިތަން ހެއްދެވީ ކީއްވެތޯ\nމެއި 12, 2021 22:18\nއޮބި ނޯންނާނޭ ނުކިޔާ މުޅި ރާއްޖެއައް ބަލިފަތުރާ ކޮންޓުރޯލް ނުވާވަރު މަނިކުފާނުމެން ކުރެއްވީ.\nމެއި 12, 2021 23:04\nއަދި ބޮޑު އިންތިހާބެއް ބާއްވާލަންވީނު. މިހާރުގެ ގޮތަށް ވޯޓަށް ކަޑަޖަހާލުމާ އެއްކޮށް.\nމެއި 13, 2021 02:11\nމީނާ ކިޔާފާނެ ކޮންމެ ފަދަ އެއްޗެކޭވެސް. މީނާ އެމްޑީޕީގެ ގައުމީ މަޖްލިސް އެއްކުރައްވާ އެމީހުނަށް ޔަގީންކަން ދެއްވި ލޯކަލްކައުންސިލް އިންތިހާބުގައި އެމްޑީޕީ 80 ޕަސެންޓް ނަގާނެކަމުގަ. އެވެސް ދިމަލެއްނުވިއެއްނުން. ބޯމެއް އަންނަވާހަކަވެސް ބުނި ދެމަލެއްނުވައެއްނުން. ދެން އިތުރަށް ގައުމުފަސާދަކުރަން ނަހަދާ އިސްތިއުފާދީފަ ދާންވީއެވެ. ވަރަށް ސަލާމް. ގައުމެއްގެ ވެރިއަކު ގައުމުގެ ރައްޔިތުންނާއި ބައްދަލުކުރަނީ ރައްޔިތުންގެ ހިތްތަކަށް ތަސައްލީއެއް ގެނުވާ ދިނުމަށްޓަކައި އޭގެބަދަލުގައި މީނާ ގައުމާއި މުހާތަބްކޮށްފަ މިކިޔަނީ ކަލޭމެން ރައްޔިތުން މިވެނި ކަމެއްކުރީމައޭ މިވެނިކަމެއްވާނީ ކޮބާތޯ މީނާގެ ފަރުދީ ޒިއްމާ. ރައްޔިތުން ވެރިއަކު ހޮވަނީ ރައްޔިތުންނަށް ދައުލައްހިންގަން ފައިސާ ހޯދަމުން ސަރުކާރު ހިންގަން ވަގުތު ނުވާނެތީއެވެ. އެހެންވެ ވެރިއަކު އައްޔަކުރަނީ ރައްޔިތުންގެ ކަންކަން ފުރިހަމަށް ބަރާބަރަށް ކުރުމަށެވެ. އޭގެ އުޖޫރައެއްގެ ގޮތުގައި 1 ލައްކަ ރުފިޔާގެ މުސާރަ އަންލިމިޓެޑް އެހެނިހެން އިނާޔަތާއި ހައިލެވެލް ސެކިއުރިޓީ ލިއްބައި ދެމެވެ. އެހެންވީމާ ފަރުދީ ޒިއްމާ ނަގަންވީ ރައްޔިތުންތޯއެވެ. ތިޔަބޭފުޅާތޯއެވެ/.\nމެއި 13, 2021 02:34\nމި ސަރުކާރޭ މި އޮތީ އޮބި ނޯންނަތަނުން ފެއިލްވެފައި\nމެއި 13, 2021 03:38\nމުޅިން ދޮގު. ރާއްޖެ އަަށް ބޭނުން ވާ ވަރައް ސިއްހީ ވަސީލަ ތެއް ނެތް. ވެކްސިން ނެތްތާ ވެންޓިލޭޓަރު ކޮޅުވެސް ކާލާ ކުރީ ވައްކަން. އިންސާނީ ވަސީލަތް މަދު ކަމުން ދޯ ސިއްހީ ދާއިރާ ގެ މީހުންތައް ވަޒީ ފާއިން ވަކިތިކުރަނީ . ދޮގު ހަދާ އޮޅުވާނުލާ. ރައްޔިތުން މިތިބި ހޭލާ ބަލަން ަެަަެަަެަަަެަަެަަެަަެަަެަަެަ\nމެއި 13, 2021 08:28\nތަންދޮރުނޭގޭ ގަމާރުންނާއި ޤައުމު ހިންގަން ކޯލިޝަން ހެދުމުގެ ނަތީޔާ ފެނޭތަ ޒުވާންކަމަށް ބަދަލެއްނާންނަ ކަމަށް ހެދިގެން އުޅޭ ގާސިމާއި އޭލިޔަން މައުމޫން އަދިވެސް ނުވޭތަ ރަގަޅުވާން\nތި ތިބަގެން ކުރިޔަށް އެއްފިޔަވަޅު އެޅިއްޔާ ފަހަތަށް ދެފިޔަވަޅު އެޅޭއުމުރުގައިވެސް ހޭއަރާބަލާ\nމެއި 13, 2021 09:35\nމިސަރުކާރުގާގަމާރުންތިބީމާވާނެގޮތްމިވަނީ ދެންވެސް އިސްތިއުފާދީފާ ރަށައްކަޑާލާ؟؟


Story: Furaanadhandhen - EP42 - One Online\nފުރާނަދަންދެން - 42\nއޭނާ ޚައިރާންކަން އެކުލެވިގެންވި ނަޒަރަކުން އެގެއާ ދިމާލަށް އިރުކޮޅަކު ބަލަހައްޓައިގެން ހުރުމަށްފަހު އަތް ދަބަހުގައި އޮތް ފޯނު ނެގިއެވެ. އޭނާ ނައިޝީގެ ނަންބަރު ފޯނުގައި ޖެހުމަށްފަހު ގުޅައިލިއެވެ.\n"ހަލޯ އިޝީ...! ގޭގަތަ" އިނާޝާ ބޭނުންވީ އެއީ ނައިޝީ ތޯ ޔަޤީންކުރާށެވެ. ގިނަ ފަހަރަށް ލޮލަށް ފެންނަ ގޮތަކީ ހަގީގަތަކަށް ނުވެދާނެއެވެ.\n"އާނ މަންމާ... މިއުޅެނީ ނާހިދް އަންނަން ވާއިރަށް ސައެއް ހަދަންވެގެން. ކިހިނެއްވީ؟ މަންމަ މިހާރު ގެއަށް އައީތަ؟" އެކޮޅުން ނައިޝީ ބުނެލިއެވެ.\nއިނާޝާ ފޯނު ބޭއްވުމަށްފަހު ވިސްނާލިއެވެ. އެއީ ނައިޝީއަށް ވެދާނެބާއެވެ؟ ނޫނީ އަހަރެންގެ ލޮލަށް ފެނު ގޮތް ބާވައެވެ؟ ނޫނެކެވެ. އެއީ ފެނުނު ގޮތެވެ. ނައިޝީ ހުރީ ގޭގައެވެ. އޭނާ ދެ ވިސްނުމެއްގައި ހުރެފައި ހިގައިގަތްތަނާ ދަބަހުގައި އޮތް ފޯން ވައިބްރޭޓްވާން ފެށިއެވެ. ބަލައިލިއިރު އަރާފައި އިނީ ނާހިދުގެ ފޮޓޮއެކެވެ. އޭނާ ފޯނު ނެގުމަށްފަހު ކަންފަތުގައި ޖައްސާލިއެވެ.\n"މަންމާ...! ގޭގައި އެކަކުވެސް ނެތް. އަޅުގަނޑު މިއުޅެނީ އިންމަގެ މަންމަމެން ގެއަށް އައިސްގެން. މަންމަ އާ އިޝީއާ އެކުގަތަ ތިއުޅެނީ" ނާހިދް ދައްކަންފެށި ވާހަކައަކުން އިނާޝާއަށް ލިބުނީ އިތުރު ހައިރާންކާމެކެވެ. ނައިޝީ ގޭގައި ނެތީއޭ އެބުނީ ކީއްވެގެން ހެއްޔެވެ؟ ނާހިދަށް ސައެއް ތައްޔާރުކުރަން ހުރި ވާހަކަ ނައިޝީ އެބުނީ ދާދި ދެންމެއަކުއެވެ. ނައިޝީ ދޮގުހެދީބާއެވެ؟ އޭނާ ފަހަތަށް އެނބުރި ބަލައިލިއެވެ. ޚައިރާންކަން އެކުލެވިގެންވި ނަޒަރަކުން އެގެއާ ދިމާލަށް ބަލަހައްޓައިގެން ހުއްޓާ ނައިޝީ އެގެއިން ނިކުތްތަން ފެނުނެވެ. ނައިޝީގެ ފަހަތުން ފިރިހެންކުއްޖާވެސް ނިކުތް ތަން ފެނުނެވެ. އެގޭ ކައިރިއަށް މަޑުކޮށްލި ޓެކްސީއަކަށް ނައިޝީ އަރަން ދިޔަ ވަގުތު އެ ފިރިހެންކުއްޖާ ނައިޝީގެ އަތުގައި ހިފި މަންޒަރު ފެނުނެވެ. އޭނާގެ ނަޒަރު ލަސްލަހުން ފިރިހެންކުއްޖާގެ މޫނަށް ހުއްޓުނެވެ. ކޮންމެސް ތަނަކުން ފެނުނު މޫނަކާ ވައްތަރުވިއެވެ. އޭނާ ހަނދާނެއް ނުވިއެވެ. ނައިޝީ ކާރަށް އަރައިގެން ނައްޓާލަންދެން ހުރުމަށްފަހު އިނާޝާ ގެއާ ދިމާލަށް ހިނގައިގަތެވެ.\nގޭ ދޮރު ބެލް އަޅާ އަޑު އިވެންފެށީ އަޒްކާގެ އާއިލާ ރޭގަނޑުގެ ކެއުމަށް އިންސާފުކުރަމުން ދިޔަ ވަގުތުގައެވެ. ދޮރު ހުޅުވާން ދާން ތެދުވީ އަޒްކާއެވެ. ބަތް ތައްޓަށް ލައިގެން އިން އަތް ނުދޮވެ އިނގިލިތައް އެއްކޮށްލައިގެން މައްޗަށްވާގޮތަށް ކޮޅަށް ޖަހާލައިގެން ގޮސް ދޮރު ހުޅުވާލިއެވެ. ކުރިމަތީގައި ތިބި ނަޝްވާގެ ދެމަފިރިން ފެނުމުން އަޒްކާ ޚައިރާންވިއެވެ. ލަދުގަތްވަރުން އަތް ފުރަގަހަށް ލިއެވެ.\n"ނަޝްވާދައްތަ!" ޚައިރާންކަން އެކުލެވިގެންވި އަޑަކުން އަޒްކާ ބުނެލިއެވެ.\n"ކޮބާ ޙައްވައްތަ. ވަރަށް ފިލައިގެން އުޅެނީ. ހާދަ މީރުވަހެކޭ މިދުވަނީ" ނަޝްވާ އަޒްކާ އާ ކުރިމަތިލީ އެކުވެރިޔަކު ކުރިމަތިލާނެހާ ގާތްކޮށެވެ.\n"ކާކުތަ ދަރިފުޅާ" ޙައްވަގެ އަޑު އިވުނެވެ. ޙައްވައަށް އިންތަނުން ކޮޅަށް ތެދުވެވުނީ ޝަދީން އާ އެކީގައި ވަދެގެން އައި ނަޝްވާ ފެނުމުންނެވެ. ކާން އިން އަމީޒާވެސް ފަހަތަށް އެނބުރި ބަލައިލިއެވެ. ނަޝްވާގެ ދެމަފިރިންނަށް ބަލައިލަމުން އަމީޒާ ހީލިއެވެ. އެއީ ކޮންބައެއްކަން އޭނާއަށް އިނގެއެވެ.\n"ނަޝްވާ... ރަނގަޅު ވަގުތެއްގަ ތިއައީ. އާދޭ ކާން" ޙައްވަ ބުނެލިއެވެ. ނަޝްވާ ދެބަހެއްނެތި ހަމީދު ތެދުވި ގޮނޑީގައި އިށީނެވެ.\n"މީހަކު ނުކައެއް ނުދާނެއްނު. ހާދަ މީރު ރިހައެއްގެ ވަހޭ އެދުވަނީ. ޙައްވައްތަ ދިޔަ ފަހުން މިކަހަލަ ރިހައެއް ނުކެވޭ ވިއްޔާ" ނަޝްވާ ވާހަކަދެއްކިއެވެ. ޙައްވަ ހީލިއެވެ. އަޒްކާ ކާންއިން ތަށި ހިފައިގެން ޒިންކު ކައިރިއަށް ދަމުން ޝަދީނަށް ގޮނޑި ދެއްކިއެވެ. އަމީޒާ ހީލައިގެން އިނެވެ.\n"ޙައްވައްތައަށް ހިތްބުރަ ނުކުރައްޗެ. ޙައްވައްތައަށް މިހާރު ހީވަނީ ޙައްވައްތަ އެގޮތަށް ކަންތައްކުރި ސަބަބު އިނގޭނެހެން" މޭޒުމަތީ ހުސްވެފައި ހުރި ތަށިތަކަށް ކާއެއްޗެހި އަޅަމުން ޙައްވަ ވާހަކަދެއްކިއެވެ. އަޒްކާވެސް ޙައްވައަށް އެހީވެދިނުމުގައި އުޅެއެވެ.\n"ޙައްވައްތައަށް އެއްވެސް ބުރައެއްނެތް. ޝަދީން ކިޔާދީފި. ނޭނގި އޮތް ބައި މަންމަ އާ ނަތާއާ ކިޔައިދީފި. މިރޭ މިއައީ ޝަދީން ބުނީ މިތަނުން ބަދަލުވާން ބޭނުންވެގެން އަޒްކާ ބުނި ވާހަކަ. އެއީ ތެދެއްތޯ ބަލައިލަންވެގެން" ނަޝްވާ ވާހަކަދެއްކިއެވެ.\n"ލައްބަ. އެއީ މިހާރު މަންމަ އާ ބައްޕަ ލިބުނީމަ ދެ ކޮޓަރިއަށް ބަދަލުވާންވެގެން. ތަންތަން ބަލަނީ މިހާރު" އަޒްކާ އޮޅުންފިލުވައިދިނެވެ.\n"އެންމެ މަތީގައި ހުރި ދެ ރޫމް ތަން މިހާރު ފައިނަލް ޓަޗިނގް ގަ އެ އުޅެނީ. އެތަނަށް ބަދަލުވާންވީނުން. މިއީ ޝަދީންގެވެސް އަދި ޝަދީންގެ މަންމަ އާ ބައްޕަގެވެސް ވަރަށް ބޮޑު އެދުމެއް" ނަޝްވާ ވާހަކަދެއްކިއެވެ.\n"ބަދަލުވެވިދާނެ. އެކަމަކު ބަޖެޓް... ކިހާ ވަރަކަށް ކުއްޔަށްދެނީ" އަޒްކާ އަހައިލިއެވެ.\n"ފަނަރަހާސް. އެއްމަސް އެޑްވާންސް. އެކަމަކު މި ފެމެލީއަށް މިދޫކޮށްލަނީ ފްރީކޮށް" ޝަދީން ބުނެލިއެވެ. އަޒްކާ ނަޝްވާގެ މޫނަށް ބަލައިލީ ޚައިރާންކަން އެކުލެވިގެންވީ ބެލުމަކުންނެވެ.\n"ނޫން. ތިހެންނަހަދާ. މިއީ މާލެ. މިއަދު އުފާވެރި ދިރިއުޅުމެއް އުޅެވެން ކޮންމެ މީހަކަށްވެސް އޮތީ ފައިސާ ލިބިގެން. އެހެންވީމަ ތިތަން ފްރީކޮށް ނަގަން އަޅުގަނޑު ބޭނުމެއްނޫން" އަޒްކާ ވާހަކަދެއްކިއެވެ. ބަހެއް ނުބުނެ ހުއްޓަސް އަޒްކާގެ ވާހަކަތަކާ ޙައްވަ އެއްބައިވިއެވެ.\n"އެއީ ﷲ ށް ޓަކައި ކޮށްދޭ ހެޔޮކަމެއްގެ ގޮތުގައި ބަލާ. ޙައްވައްތަ އަކީ ޝަދީން މަންމަ ކައިރީގައި އެހާގިނަ ދުވަހު މަސައްކަތްކުރި މީހެއް. އަޒްކާ އަކީ ނަތާ އެންމެ ލޯބިވާ އެކުވެރިޔާ. އަމީޒައްތަ އަކީ ދޮންދައްތަގެ އެންމެގާތް އެކުވެރިޔާ. އެހެންވީމަ މިކަން މިކޮށްދިނީ ދުރު ބަޔަކަށްނޫން. މިއީ ހަމަ އެއް އާއިލާ" ނަޝްވާ ވާހަކަދެއްކިއެވެ.\n"ޕްލީޒް. މިތަނުން ތި އާއިލާ ނެރޭނެ މީހަކު ނާންނާނެ. މިބައިގަ ހުންނަނީ ޝަދީންގެ ކޮއްކޮ. އެސޮރު އެބައާދޭ އަންނަ ހަފްތާގަ" ނަޝްވާ ވާހަކަދެއްކިއެވެ.\nހިތްހަނުޖެހި އިރުކޮޅަކު ހިމޭނުން އަޒްކާ އިނެވެ. ފައިސާ ނުދީ މީހެއްގެ ގެއެއްގައި އުޅެން އޭނާ ހިތްހަމަނުޖެހެނީއެވެ. ނަމަވެސް ނަޝްވާ އާ ދެކޮޅަށް އިތުރަށް ވާހަކަދައްކަން އޭނާއަށް ނުކެރުނެވެ. އެހެންކަމުން އޭނާ އާބަސް ބުންޏެވެ.\nއިމްރާންގެ މައިންބަފައިންނަށް ކޮފީ ތައްޔާރުކުރީ ނާހިދާއި މީކާ އެވެ. އިނާޝާއާއި ނައިޝީ ގޭގައި ނެތް ވަގުތެއްގައި އާދެވުމުން އެކަމާ ހުޒައިމާ ހިތާމަ ފާޅުކުރިއެވެ. އެހެން ދުވަހަކުން އަންނާނެކަމަށް ބުނެފައި އެ ދެމަފިރިން އިމްރާނާއި އެކީގައި ގެއިން ނިކުތުމުން ނާހިދް ފޯނު ހިފައިގެން ސޯފާގައި ޖައްސައިލިއެވެ. އޭނާ ނައިޝީގެ ފޯނަށް ދެފަހަރަކު ގުޅައިލުމުންވެސް ހަބަރެއް ނުވިއެވެ. އެގޮތަށް ދާތަނެއް ނުބުނެ ނައިޝީ ދިޔުމުންނާ ގުޅުމުން ފޯނަށް ޖަވާބުނުދޭތީ ނާހިދް އިނީ ހިތްހަމަނުޖެހިފައެވެ. އެހެންއިންތާ ކުޑައިރުކޮޅެއްވީތަނާ އޭނާގެ ފޯނަށް މެސެޖެއް ލިބުނެވެ. ފޫހިވެފައި އިނދެ މެސެޖް ހުޅުވާލިއެވެ.\n"ޝީ ސެއިޑް ޔެސް. ތަނެއް ބުނާށޯ. އޭނަ ދާނަމޯ" ނަތާޝާގެ މެސެޖް ކިޔާލިއިރު އޭނާގެ ތުންފަތަށް ފުޅާ ހިނިތުންވުމެއް ވެރިވެއްޖެއެވެ. އޭނާއަށް އިތަނުން ތެދުވެވުނީ ލިބުނު އުފަލެއްގެ ބޮޑުކަމުންނެވެ. މަޑުމަޑުން އޭނާއަށް ހެވެންވެސް ފެށުނެވެ. ސޯފާ މައްޗަށް ފޯނު އެއްލާލާފައި ގިބްލަވީ ކޮޅަށް އެނބުރިލުމަށްފަހު ސަޖިދައެއް ޖެހިއެވެ. ލިބުނު އުފަލެއްގެ ބޮޑުކަމުން އޭނާގެ ލޮލުން ކަރުނަ ނީރާލިއެވެ. ނައިޝީ ވަދެގެން އައީ ފޯނަށް ބަލަހައްޓައިގެން އޭނާ ސޯފާގައި އިންދައެވެ.\n"ހާދަ ހެވިފަ" ނާހިދް ކައިރީގައި އިށީންނަމުން ނައިޝީ ވާހަކަދެއްކިއެވެ. ނާހިދް ނައިޝީއަށް ބަލައިލިއެވެ. އެބެލުމުގައި ވަނީ ހިތްހަމަނުޖެހުމުގެ އަސަރެވެ. ނައިޝީ ފެނުމުން މިފަހަރު އޭނާ ވީ ފޫއްސެވެ.\n"ތަނަކަށް ދިޔުމުގެ ކުރިން މިހާރު އަހާލުމެއްވެސް ނޯވޭ ދޯ. އަދި އިޝީ ވަރިއެއް ނުކުރަމޭ. ތިއީ އަދި މިނިވަނެއްނޫން" ނާހިދް މަޑުނުކޮށް ދުވަމުން ސިޑިން އަރައިގެން ދިޔައެވެ. ނައިޝީ އިނީ އެއީ ނާހިދް ކަން ގަބޫލުނުކުރެވިފައެވެ. އޭނާ ދެލޯ ފެންކަޅިވިއެވެ. އެހެންނަމަވެސް ނާހިދް ދެއްކި ވާހަތަކާ މުޅިއަކުން ދެބަސް ވެވޭކަށްވެސް ނެތެވެ. މާހިލްއާ ގުޅުން ބާއްވަންފެށި ފަހުން އޭނާއަށް ބޭރަށް ދެވޭވަރު ގިނައެވެ. ގިނަފަހަރު ދެވެނީވެސް ބުނެނުލައެވެ. އޭނާ މާހިލް ކައިރިއަށް ދާން ފެށީވެސް ވަކި މަގްސަދެއްގައެވެ. އޭނާގެ އަބުރާ ޢިއްޒަތް ސަލާމަތްކުރެވެން އޮތީ މަކަރުން މާހިލްއާ ގާތްވެވިގެނެވެ. ދެމީހުންގެ ގުޅުމަށް މަހެއްވާން ގާތްވެފައި ވާއިރު އަދި އޭނާއަށް އެކަމުގައި ކާމިޔާބުވެފައެއް ނެތެވެ.\nއެތައް އިރަކު ނައިޝީ ސޯފާގައި ވިސަންނަން އިނެވެ. އޭނާ ލޯބީގެ ގަނޑުވަރު ބިނާކުރަން ބޭނުންވީ ނާހިދާ އެކުގައެވެ. އޭނާ އެލޯތްބަށްޓަކައި، ކައިވެންޏަށްޓަކައި އެތައް ހުވަފެނެއް ދެކުނެވެ. ދިރިއުޅުމަށްޓަކައި އޭނާ އިންދި އޮށްތަކުން ގަސްފެޅިޔަސް އެގަސްތައް ބޮޑެއް ނުވިއެވެ. އޭނާ އެތައް އިންތިޒާރެއްކޮށް އޯގާތެރިކަމާއެކު ގަސްތަކަށް ފެން ދިނުމުގައި އެތައް ވަގުތެއް ހޭދަކުރިއެވެ. ގަސްތަކުގައި މޭވާ އެޅިއެވެ. ނަމަވެސް އޭނާއަށް ފޮނިމީރުކަން އިހުސާސްނުވިއެވެ. އޭނާގެ ދިރިއުޅުމަށް މާހިލްގެ ސިފައިގައި ޝައިތާނެއް އައިސް އޭނާގެ މުޅި ދިރިއުޅުން ބަދަލުކޮށްލައިފިއެވެ. ދުނިޔޭގެ ލަދުން ސަލާމަތްވުމަށާ ފިރިމީހާގެ ލޯބި އަތުން ބީވާން ނެދޭތީ މިހާރު އޭނާ ޖެހެނީ ދެކޮޅަށް ކިރޭ ތަރާދަކަށް ވެގެން އުޅޭށެވެ. އެވާހަކަތައް އޭނާއަށް އެހެން މީހަކަށް ކިޔާދެވޭކަށްވެސް ނެތެވެ. ގަބޫލުކުރަން ބޭނުންނުވިޔަސް މިހާރު މާދުރުން އެނާއަށް އޭނާގެ މުސްތަގުބަލް އަނދިރިވަމުން އަންނަ މަންޒަރު ފެންނަން ފަށައިފިއެވެ.\nހަށިފުރާ ނޭވައެއް ލުމަށްފަހު ނައިޝީ ތެދުވެ ސިޑިއާ ދިމާލަށް ހިނގައިގަތް ވަގުތު ދޮރުމަތީގައި ހުރި އިނާޝާ ފެނުނެވެ. އިނާޝާގެ މޫނު މަތީގައި ހިނިތުންވުމެއް ނެތުމުން ނައިޝީއަށް ވިސްނުނެވެ. އޭނާ އިސްޖަހައިލިއެވެ. އިނާޝާ އައިސް ހުއްޓުނީ ނައިޝީ ކުރިމަތީގައެވެ.\n"މަންމަ ހިއެއް ނުކުރަން އިޝީ މަންމައަށް ދޮގު ހަދާފާނެ ކަމަކަށް" އިނާޝާ ބުނެލިއެވެ.\n"ސޮރީ މަންމާ. އަޅުގަނޑު ގޭގައި އޮށްވާ އީވް ގުޅީ. އެގޭގަ މިހުރިހާއިރު އިނީ" ނައިޝީ ބުނެލިއެވެ. އިނާޝާ ދެލޯ ބޮޑުވެ ޚައިރާންކަން މޫނުމަތީގައި ވަށައިލިއެވެ. ދޮގެއް ހަދާލަން ނައިޝީއަށް ހާދަ ފަސޭހައެވެ. އެއް ދޮގުން ސަލާމަތްވުމަށްޓަކައި އެއްހާސް ދޮގު ހަދަންޖެހޭ ވާހަކައަކީ ތެދެއްކަން އޭނާއަށް ގަބޫލުކުރެވިއްޖެއެވެ.\n"ނާހިދް ވެސް ހުރީ ކުޑަކޮށް ހިތްހަމަނުޖެހިފަ" ނައިޝީ ބުނެލިއެވެ. ބަހެއް ނުކިޔާ އިނާޝާ ވަދެގެން ދިޔައެވެ. އޭނާ އިތުރަށް ނައިޝީއާ ވާހަކަދައްކަން ބޭނުމެއްނުވިއެވެ. ލޮލަށް ފެންނަ ކޮންމެ މަންޒަރަކީ އަސްލެއް ނޫންކަން މިހުރިހާއިރު އޭނާ އައީ އަމިއްލަ ނަފްސަށް ވިސްނައިދެމުންނެވެ. އޭނާ ހީކުރީ ނައިޝީ ތެދު ހާމަކުރާނެ ކަމަށެވެ. ނައިޝީ ވަރަށް ބޮޑު އޮޅުވާލުމެއް އޭނާއަށާއި ނާހިދަށް އޮޅުވާލައިފިކަން އޭނާއަށް ދާދި ދެންމެއަކު ނައިޝީ ދިން ޖަވާބުން ހާމަވެއްޖެއެވެ. އީވް އާ ދިމާވެގެން އިނާޝާ ވާހަކަދެއްކީ އެގަޑީގަ ވަދެހުރި ފިހާރަ ތެރެއިންނެވެ.\nފިހާރަ ބަންދުކޮށްފަ މޯހަންދާސް ގެއަށް ވަންއިރު އިނާޝާ ސިޓިންގްރޫމް ސޯފާގައި އިނެވެ. މޯހަންދާސް ފެނުމުން އޭނާ ބަދިގެއަށް ވަދެ ފިނި ފެންތައްޓެއް ގެނެސްދިނެވެ. މޯހަންދާސް ސޯފާގައި އިށީނުމުން ކައިރީގައި އޭނާވެސް އިށީނެވެ. މޯހަންދާސް ކޮނޑުގައި ބޯއަޅައިލިއެވެ.\n"ހިނގާ ކާން" އިނާޝާ މަޑުމަޑުން ބުނެލިއެވެ.\n"އިނާ ނުކަންތަ އަދި" މޯހަންދާސް އަހައިލިއެވެ.\n"އަހަރެން ދުވަހަކުވެސް މޯހަން ނުކައި ހުއްޓަ ކެއިންތަ؟" އިނާޝާ ބުނެލިއެވެ.\nމޯހަންދާސް ހިތުގައި ޖެހިއްޖެއެވެ. އޭނާ ހީކުރީ އިނާޝާ އޮންނާނީ ކައިގެން ނިދާފައި ކަމަށެވެ. އިނާޝާގެ ފޯނުކޯލެއް ނުލިބޭތާވެސް އެތައް އިރެއްވީ ވިއްޔާއެވެ. ގެއަށް މިރޭ އާދެވުނީވެސް އެހެން ރޭތަކަށް ވުރެ ލަހުންނެވެ. އޭނާ ފިހާރައިގައި މަސައްކަތްކުރަން ގެންގުޅޭ ބޭރުމީހުންތަކާއެކު ބޭރުން ކެއިރު އިނާޝާ ކައިރީގައި ބުނަން ހަނދާން ނެތުނީއެވެ. އެހެންނަމަވެސް އަނބިމީހާ ދެރަކޮށްލަން އޭނާ ބޭނުމެއް ނުވިއެވެ.\n"ހިނގާކާން. ވަރަށް ބަނޑުހައި" ބަނޑުގައި އަތް ހާކައިލަމުން މޯހަންދާސް ބުނެލިއެވެ.\nމޭޒު މައްޗަށް ތަށި އަރުވަމުން ދިޔައިރުވެސް އިނާޝާ މޫނުމަތި ވަނީ މިލާފައެވެ. އޭނާ ވާހަކައެއް ދައްކަން އުޅޭހެން މޯހަންދާސްއަށް ހީވިއެވެ.\n"ދެކުދިން ކައިގެން ވަނީތަ؟" މޯހަންދާސް އަހައިލިއެވެ. އިނާޝާ ބޯޖަހާލާފައި މޯހަންދާސް ކައިރީގައި އިށީނެވެ.\n"އަހަރެން އެކަނިތަ ކާންވީ. އިނާ ނުކާނަން؟" މޯހަންދާސް އަހައިލީ އިނާޝާއަށް ތައްޓެއް އޭނާ ނުބެހެއްޓުމުންނެވެ.\n"ކާހިތެއްނުވޭ" އިނާޝާ ބުނެލިއެވެ.\n"މިހާރު މަށަށް ޔަގީންވެއްޖެ ކޮންމެސްކަމެއް ވެއްޖެކަން. ބުނެބަލަ ކިހިނެއްވީ؟" މޯހަންދާސް އަހައިލިއެވެ.\nއިނާޝާ މޯހަންދާސްއަށް ނައިޝީގެ ވާހަކަތައް ކިޔައިދިނެވެ. އެވާހަކަތައް އަޑުއަހާފައި މޯހަންދާސް އެއްޗެއް ނުބުނެ ހިމޭނުން އިނެވެ.\n"ތިއީ ވަރަށް ދެރަކަމެއް. އިނާ އެމަންޖެއަށް ވިސްނައިދީ. އެކަމާ ބެހޭގޮތުން ސުވާލުކުރޭ. މަސްލަހަތަށްޓަކައި ނާހިދް ކައިރީގަ އަދި ނުބުނޭ" މޯހަންދާސް ވާހަކަދެއްކިއެވެ. އިނާޝާ ބޯޖަހާލިއެވެ.\n"ދެން ހިނގާ ކައިގެން ނިދަންދާން" މޯހަންދާސް ރޮށިތަށި މޮޑުނީ އިނާޝާއާއި އެކީގައެވެ. ލޯތްބާއެކު އޭނާގެ އަތުން ލަވާފައި އިނާޝާއަށް ކާންދިނެވެ.\nފަތިސް ނަމާދަށްފަހު ނާހިދް އައިސް ގެއަށް ވަނެވެ. އޭނާ ލަސް ހިނގުމުގައި ކޮޓަރިއަށް ވަނެވެ. އޭރު ނައިޝި ލޯގަނޑު ކުރިމަތީގައި އިނެވެ. ހިނގާދިޔަ ކަންތަކަށްފަހު ނާހިދް އަދި ނައިޝީ އާ ވާހަކަނުދައްކައެވެ. ނައިޝީ އިންތިޒާރުކުރަނީ ނާހިދް ވާހަކަދައްކާނެ އިރަކަށެވެ. ނަމަވެސް ނާހިދް އެކަން މާބޮޑު ކަމަކަށް ނަހަދައެވެ. ނާހިދް އެނދުގައި އިށީނުމުން ނައިޝީ ބަލަހައްޓައިގެން އިނެވެ.\n"މިއަދު ހިތްހަމަޖައްސާލަން ނުނިކުންނަ ދުވަހެއްތަ؟" ނައިޝީ އެހެން ބުނީ އެހެން ދުވަސްތަކާ ޚިލާފަށް ފަތިސް ނަމާދަށްފަހު ނާހިދް ބޭރަށް ދާން ނޫޅޭތީއެވެ.\n"މިއަދު ނުދާނަން. ހުކުރެއްނު" ނާހިދް ބުނެލިއެވެ. ނާހިދްގެ އަޑުގައި ހަރުކަށިކަމެއް ނެތުމުން އަތުގައި އޮތް ފުނާ ޑްރެސިންގްޓޭބަލް މަތީގައި ބާއްވާފައި ނައިޝީ އައިސް އިށީނީ ނާހިދްގެ ކައިރީގައެވެ.\n"ވަރަށްބޮޑަށް ސޮރީ. މަޢާފްކޮށްދީ" ނާހިދްގެ ކޮނޑުގައި ބޯއަޅާއިލަމުން ނައިޝީ ބުނެލިއެވެ.\n"އަހަރެން މިހާރު ހަނދާނެއްވެސްނެތް. ދެންވެސް ވިސްނައިގެން އުޅޭތި" ނާހިދް ބުނެލިއެވެ. އޭނާ ތެދުވެގެން ހިނގައިގަތެވެ.\nހެނދުނު ނުވައެއް ޖަހާލީހާއިރެވެ. ގޭތެރެއިން މޯހަންދާސް އާ ދިމާނުވުމުން ނާހިދް ނިކުތީ ފިހާރައަށް ދިޔުމަށެވެ. ހުކުރު ދުވަހު މެންދުރުކުރީގެ ވަގުތަކީ އާންމުކޮށް ފިހާރަތައް ހުޅުވާފައި ހުންނަ ވަގުތުތަކެއް ނޫނަސް އެދުވަހު އެގަޑީގަ މޯހަންދާސް އުޅުނީ ފިހާރަ ހުޅުވައިގެން މަރާމާތެއް ކޮށެވެ. ނަމަވެސް ވިޔަފާރިއެއް ނުކުރެއެވެ.\nސައިކަލް ފިހާރަ ކައިރީގައި ޕާކް ކޮށްލާފައި ނާހިދް ފިހާރައަށް ވަންއިރު ގްރައުންޑް ފްލޯރގައި ހުރީ މަސައްކަތްކުގައި އުޅޭ ބޭރު މީހެކެވެ. ނާހިދް ފެނުމުން އެމީހާ ފުޅާ ހިނިތުންވުމެއް ތުންފަތަށް ވެރިކޮށްލިއެވެ.\n"ކުޑަ ބޮސް... ވަރަށް ދުވަސް ފަހުން ފިހާރައަށް އަންނަނީ... ހާލު ރަނގަޅު ދޯ" އެމީހާ ބުނެލިއެވެ. ނާހިދް އާއެނކޭ ބުނެ ހީލާފައި އެމީހާ ކުރެން މޯހަންދާސް ވީ ހިސާބެއް އޮޅުންފިލުވިއެވެ. އޭނާ އަރައިގެން ގޮސް ދެވަނަ ފްލޯރގައި މަޑުކޮށްލިއެވެ. އޭރު މޯހަންދާސް ބުރުމާއެއް ހިފައިގެން ލިފްޓަށް އަރަނީއެވެ. ލިފްޓް ނައްޓާލަން އުޅުނު ވަގުތު ކުރިމަތިން ނާހިދް ފެނުމުން އޭނާ ލިފްޓުގެ ދޮރު ލެއްޕުނަނުދީ ހިފެހެއްޓިއެވެ. ނާހިދް އެރުމުން ދެބަފައިން އެކަކު އަނެކަކަށް ހިނިތުންވުމެއް ދިނެވެ.\n"އާދޭ އެތެރެއަށް. ބައްޕަ މިއަންނަނީ އަތް ދޮވެލައިގެން" ތިންވަނަ ފްލޯރގެ އެއްފަރާތުގައި ހުންނަނީ ފިހާރައިގެ ބައެއް މުދާ ރައްކާކޮށްފައި ހުންނަ ސްޓޮކެވެ. އަނެއް ފަރާތުގައި ހުންނަނީ އެއް ކޮޓަރީގެ ކުޑަ އެޕާޓްމަންޓެކެވެ. އެއީ ފިހާރައިގައި އުޅޭ ވަގުތު މޯހަންދާސް އަރާމުކޮށްލާށާއި ނަމާދުކުރަން ހާއްސަކޮށްފައި ހުންނަ އެޕާޓްމަންޓެކެވެ.\n"އާދޭ ދަރިފުޅާ އެތެރެއަށް" މޯހަންދާސް އެތެެރެއަށް ވަދެފައި ނިކުތްއިރު ނާހިދް ހުއްޓިގެން ހުރީ އެޕާޓްމަންޓް ދޮރުމަތީގައެވެ.\n"ބައްޕައަށް އިނގޭ ދަރިފުޅު ކޮންމެސް ވާހަކައެއް ބުނަންކަން އަންނާނީ. އެހެންވެ ވަރަށް ހަމަޖެހިލައިގެން ވާހަކަދެއްކޭނީ މިކަހަލަ ތަނެއްގައެއްނު" އެޕާޓްމަންޓުގެ ސިޓިންގރޫމުގައި ހުރި ތިން ގޮނޑީގެ ސޯފާގައި އިށިންނަމުން މޯހަންދާސް ބުނެލިއެވެ. ނާހިދް ދެފަރާތަށް އެނބުރި މުޅި އެޕާޓްމަންޓަށް ނަޒަރެއްދިނެވެ. ސިޓިންރޫމް މެދުގައި ބޮޑު ސޯފާއެއް ހުރިއިރު ފާރުގައި ވަރުގަދަ ޓީވީއެއް ހަރުކޮށްފައި ހުއްޓެވެ. އެއް ފަރާތު ފާރުގައި ގުދުރަރީ ރީތި މަންޒަރުތައް ދައްކުވައިދޭ ބޮޑު ދެކުރެހުން ހަރުކޮށްފައި ހުއްޓެވެ. ސިޓިންގރޫމުގައި ވަނީ ގަދަ ފެހިކުލައިގެ މަޚްމާ ކާޕެޓެއް އަޅައިފައެވެ. އެއްފަރާތުގައި ކުޑަކުޑަ ރީތި ބަދިގެއެއްވެސް ހުއްޓެވެ. ކޮޓަރި ހުރީ ސޯފާގެ ފަހަތުގައެވެ. އެ އެޕާޓްމަންޓަށް ނާހިދް މިއީ ވަން ފުރަތަމަ ފަހަރެވެ. އެހެންކަމުން އޭނާ އެންމެ ފުރަތަމަ ހުރިހާތަނެއް ރަނގަޅަށް ބަލައިލިއެވެ.\n"ހެހެހެ... ދަރިފުޅަށް ކަމުދިޔައީ ދޯ... ނައިޝީ އާ އެކު މިތަނަށް ބަދަލުވިޔަސް ބައްޕަގެ މައްސަލައެއްނެތް" ނާހިދަށް ބަލައިލަމުން މޯހަންދާސް ބުނެލިއެވެ.\n"އަޅުގަނޑު މިތާ އުޅެން ބޭނުމީ ނައިޝީ އާއެކު އެއްނޫން. އަޒްކާ އާއެކު.... ހެހެހެ..." ހިތަށް އައިސް ވަން އެއްޗަކުން ނާހިދަށް ހެވުނެވެ.\n"ބައްޕަށް ރަނގަޅަށް ތިހީވީ. ވަރަށް ބޮޑު ކަމަކު މިއައީ" ވަކިން ހުރި ސޯފާގައި އިށިންނަމުން ނާހިދް ބުނެލިއެވެ.\n"އަވަހަށް ފަށާ" މޯހަންދާސް ބުނެލިއެވެ.\n"އަޅުގަނޑަށް މިތަނުގެ ތަޅުދަނޑި ދީބަލަ. މިރޭ މިތަނުގައި މީހަކާ ބައްދަލުކޮށްލާފަ މާދަމާ އަޅުގަނޑު ތަޅުދަނޑި ހަވާލުކުރާނަން" ނާހިދް ބުނެލިއެވެ. މޯހަންދާސްގެ ދެބުމަ ގޮށް ޖެހުނެވެ. މީހަކާ ބައްދަލުކުރަން ނާހިދް އެތަން ޚިޔާރުއެކުރީ ކީއްވެގެން ހެއްޔެވެ؟ މޯހަންދާސްގެ ހިތުގައި ސުވާލު އުފެދުނެވެ. ނަމަވެސް އެކަހަލަ ކަމަކު ނާހިދް ބުނާނީ ވަރަށް ބޭނުންވެގެންކަން އޭނާއަށް އިނގެއެވެ. އެހެންވެ އޭނާ ނޫނެކޭ ބުނަން ބޭނުމެއްނުވިއެވެ.\n"ތިއީ އަހާކަހަލަ އެއްޗެއްވެސް ނޫނެއްނު. ދަރިފުޅު ބޭނުން އިރަކުން އައިސް ހަމަ ހުންނަންވީ. އެކަމަކު ބައްޕައަށް އަހާލެވިދާނެތަ ކޮންކަހަލަ މީހަކާ ކަން ބައްދަލުކުރަން ތިއުޅެނީ" މޯހަންދާސް ބުނެލިއެވެ. ނާހިދް ޖެހިލުންވިއެވެ. އޭނާ ދޮގު ހަދަން ބޭނުންނުވާތީ މޯހަންދާސްއަށް ބަލައިލީ ތަފާތު ނަޒަރަކުންނެވެ.\n"އަ...އަޅުގަނޑު އަޒްކާ އާ ބައްދަލުކޮށްލަން" ނާހިދް ވަރަށް ހިތްވަރުކޮށްފައި ބުނެލިއެވެ. މޯހަންދާސްއަށް ބުނާނެ އެއްޗެއް ނޭނގުނެވެ.\n"އެންމެރަނގަޅު. ބައްޕައަށް އިނގޭ ދަރިފުޅު ގޯހެއް ނަހަދާނެކަން. އެކަމަކު ބައްޕައަށް ރަނގަޅީ ތި ބައްދަލުވުން ތިއީ އަޒްކާ އާ އެކު ހުންނަ އެންމެފަހު ބައްދަލުވުމަށް ހަދަން. އެއީ ދަރިފުޅަކީ މީހެއްގެ ފިރިއެއް. އެކަން އަބަދުވެސް ހަނދާނުގަ ބަހައްޓާތި" މޯހަންދާސް ތެދުވެގެން ދަމުން ނާހިދްގެ ބުރަކަށީގައި ޖަހާލިއެވެ. އޭނާ ދިޔައީ ވިސްނަން ނާހިދަށް ވަގުތު ދީފައެވެ.\nނާހިދް ތެދުވެގެން ގޮސް ކޮޓަރި ދޮރު ހުޅުވާލިއެވެ. އެނދުގައި އަޅާފައި އޮތީ ހުދު ކުލައިގެ ބެޑްޝީޓެކެވެ. ދެ ބާލީސް އޮތްއިރު އެނދުގެ ހެޑް ބޯޑާ ދިމާލުން ހުރި ކުޑަދޮރުގައި ވަނީ ހުދާއި ކަޅު އެކުލެވޭ ކާރޓެއިން އެކެވެ. އެ ކޮޓަރީގައި ހުރި ފަރުނީޗަރުގަ ހުރި ކުލައާ ގުޅުވާލާފައެވެ. އެނދާއި ދިމާލުން ރެކެއް މަތީގައި ކުޑަ ޓީވީއެއް ހުރިއިރު މިނީ ފުރިޖެއް ޓީވީ ކައިރިން ހުއްޓެވެ. ހަތަރު ދޮރުފަތްލީ ވޯޑްރޯބެއް އަނެއް ފަރާތުގައި ހުރިއިރު ކުޑަ ބެލްކަނިކޮޅެއް ވެސް ހުއްޓެވެ.


Valheege hamalaai, kulli sihumaa Haas kan!\nވަޅިޖެހީ މިފިހާރަ ތެރޭގައި،2 މީހުންނަކީވެސް މި ފިހާރައިގެ މުވައްޒަފުން---\nވަޅީގެ ހަމަލާ، ކުއްލި ސިހުމާއި ނުތަނަވަސްކަން!\nކުޅުދުއްފުއްޓަކީ ރާއްޖޭގައި އޮތް އެންމެ އަމާން ރަށެކެވެ. ބޮޑެތި އަދި ކުދި އާބާދީތަކާއި ބެލިޔަސް މި ހަގީގަތް ޔަގީންވާނެ އެވެ. މާރާމާރީ އާއި ވަޅި ޖެހުން ފަދަ ކުށްތަކަކީ ކުޅުދުއްފުއްޓަށް ބީރެއްޓެހި ކުށްތަކެވެ. އަބަދުވެސް ރަށަށް އަރާ މެހެމާނުން ކުޅުދުއްފުށި ސިފަކުރަނީ އަމާން ރަށެއްގެ ގޮތުގައި އެވެ. އެކަމަކު މުޅި ރަށް މިއަދު ސިއްސުވާލީ ވަޅީގެ ހަމަލާއެއްގައި ޒުވާނަކު ޒަހަމުކޮށްލި ހިތާމަވެރި އަދި ނުރައްކާތެރި ހަމަލާއަކުންނެވެ.\nމިއީ ކުޅުދުއްފުއްޓަށް މުޅިން އާ ޙަބަރެކެވެ. ބަރާބަރު ފިހާރާގައި މަސައްކަތް ކުރާ އުމުރުން 22 އަހަރުގެ ޒުވާނެއްގެ ކަނާތު ކަންފަތް މައްޗަށް ދިން މި ހަމަލާގައި މިހާރު އޭނާ ދަނީ ރީޖަނަލް ހޮސްޕިޓަލްގައި ފަރުވާހޯދަމުންނެވެ. އެ ހަމަލާދިނީވެސް ހަމަ އެތަނުގައި މަސައްކަތްކުރާ ޒުވާނެކެވެ.\nރޯމާ ދުވާލު ހިންގި މި ބިރުވެރި ޙަބަރުން މުޅި ކުޅުދުއްފުށި ސިއްސުވާލި އެވެ. މިމައްސަލަ ބަލައި ފިޔަވަޅު އެޅުމަށް ގިނަ ބަޔަކު ދަނީ ގޮވާލަމުންވެ. މިކަމާ ގުޅިގެން ކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން ވަނީ ވަޅި ޖެހުމުގެ މިހާދިސާ ތަހުގީގްކޮށް އަވަސް ފިޔަވަޅު އަޅަން ކަމާ ބެހޭ މުވައްސަސާތަކަށް ގޮވާލާފަ އެވެ. މިކަން ނުހުއްޓިއްޖެނަމަ ރަށާއި މުޅި ތިލަދުންމައްޗަށް އޭގެ ނޭދެވޭ އަސަރު ފޯރާނެކަމަށެވެ.\nކޭއޯއާ ވާހަކަދެއްކި މީހަކު ބުނީ، ރޯމާ ދުވާލު ވަޅި ޖެހުމުގެ މިހަމަލާއަކީ ބިރުވެރި ހަމަލާއެއް ކަމަށާއި މިމައްސަލަ ބަލައި ފިޔަވަޅު އަޅަން ޖެހޭ ކަމަށެވެ. މިކަމާ ގުޅިގެން ރަށުތެރޭގައި ނުތަނަވަސްކަން ފެތުރިފައިވާއިރު ގިނަ ބަޔެއްގެ ކަންބޮޑުންވުން މިކަމުގައި ދަނީ އުފުލަމުންނެވެ.\nމިކަމުގެ ކަންބޮޑުވުންފާޅުކުރައްވަމުން، ކުރީގެ ކައުންސިލްގެ ރައީސް އަދި މިހާރު ޕަބުލިކް ވާކްސްގެ ވެރިޔާ އަލީ މުހައްމަދު ސޯޝަލް މީޑިއާގައި މިހަމަލާ ސިފަކުރެއްވީ، ނުރައްކާތެރި ސިގްނަލެއްގެ ފެށުން ކަމުގައި އެވެ. ފުލުހުން މިކަމުގައި ފަރުވާތެރިކަމާއެކު ފިޔަވަޅު އަޅައި މިއަމަލު ހިންގި މީހުން ހޯދުމަށެވެ. އަދި މިފަދަ ނުރައްކާތެރި މީހުންނަށް ހައްގު އަދަބު ދެވެން ޖެހޭނެކަމަށް އަލީވެސް ފާހަގަކުރެއްވި އެވެ.\nވަޅި ފަދަ ތޫނު އެއްޗެހިން ހަމަލާދިނުން ފަދަ މައްސަލަތަކަކީ ކުޅުދުއްފުށީގައި އެއްގޮތަކަށްވެސް ހިނގާ މައްސަލަތަކެއް ނޫނޭ ބުނުމަކީވެސް ދޮގަކަށް ނުވާނެ އެވެ. އެހެންވެ މިހާދިސާއާ ގުޅިގެން ވަރަށް ގިނަ ބަޔަކު ދަނީ ކަންބޮޑުވުންފާޅުކުރަމުންނެވެ. ތަހްގީގު އަވަސްކޮށްދިނުމަށް ގޮވާލަމުންނެވެ.\nމިހަމަލާ ދިނީ ކީއްވެކަމެއްކަން ސާފެއް ނުވެ އެވެ. މިމައްސަލާގައި ހައްޔަރުކޮށްފައިވަނީ އުމުރުން 28 އަހަރުގެ ފިރިހެނެކެވެ. އަދި ޒަހަމްވި 22 އަހަރުގެ ފިރިހެން މީހާއަށް ކޭއާރުއެޗުގައި ފަރުވާދެމުންދާއިރު އޭނާގެ ހާލަތު ސީރިއަސް ނޫންކަމަށް އޮފިޝަލުން ވިދާޅުވި އެވެ.


ކަންތައް ދިމާވިގޮތުން އަޅުގަނޑަށް ވަޒީފާ ލިބުނު އޮފީހުގައި މަސައްކަތްކުރަނީ އެންމެ5އަންހެންކުދިންނެވެ. ފުރަތަމަ ދުވަހުވެސް އަޅުގަނޑު އެންމެ ބޮޑަށް ޙައިރާންވި އެއްކަމަކީ އެކުދިން ހެދުންއަޅާގޮތެވެ. ނަމަވެސް އެއީ ޒުވާންކުދިންކަމަށްވުމުން އަޅުގަނޑު އެކަމަކަށް ސަމާލުކަމެއް ނުދެމެވެ. އަޅުގަނޑު ހިތްވަރުކުރީ އަޅުގަނޑާއި ޙަވާލުކުރާ މަސައްކަތްތައް ވީހާ ރަނގަޅަކަށް އަދި ވީހާއަވަހަކަށް ކުރުމަށެވެ.\nއެކުގައި އުޅެން ފެށުމުން އެނގުނީ ހުރިހާ އަންހެން މުވައްޒިފުންގެ އަމާޒަކީ ކޮންމެވެސް ގޮތަކުން ސީއީއޯ އަތުއަޅުވައިލުންކަމެވެ. އެކަމުގައި5ކުދިން ތިބީވެސް އެއްބައިވެގެންނެވެ. އެމީހުންގެ އެއްބަސްވުމަކީ ކުރިން ކާމިޔާބުކުރެވުނު ކުއްޖަކު ދެން ތިބި ކުދިންނަށް އެހީތެރިވުމެވެ.\nއަޅުގަނޑުމެން މަސައްކަތްކުޜާ އޮފީހުންކުރާ މައިގަނޑު މަސައްކަތަކީ ވެރިމީހާގެ އަމިއްލަ3ކުންފުނީގެ އިދާރީ ކަންކަން ބެލެހެއްޓުމެވެ. ވެރިމީހާގެ ނިންމުންތައް އންގަންޖެހޭ މުވައްޒިފުންނަށް އެންގުމާއި ކުންފުނިތަކުން ކުރާ ކަންކަން ވެރިމީހާއަށް އޮޅުންފިލުވައިދިނުމެވެ.\nވެރިމީހާއަކީ ޒުވާނެކެވެ. ވަރަށް ސުވާލުތައް ގިނަ މީހެކެވެ. ލިޔުމެއްގައި އެންމެ ފިއްޔެއް ނުބައިކޮށްޖެހިފައި އޮތްނަމަވެސް އިޞްލާޙްކުރަން ޖައްސުވައެވެ. އަދި ހުރިހާ މަސައްކަތެއް ދުވަހުން ދުވަހަށް ނިންމުމަށާއި ކަންކަން ތަރުތީބުވެފައި ހުރުމަށް ވެރިމީހާ ވަރަށް ބޮޑަށް ސަމާލުކަންދެއެވެ.\nއަޅުގަނޑާ އެހެން އަންހެން މުވައްޒިފުންނާއި މާބޮޑު ގުޅުމެއް ނޯވެއެވެ. ފުރަތަމަ ކަމަކަށް އަޅުގަނޑު ހެދުން އަޅާގޮތް ނިވާކަން ބޮޑުވުމުން އެކަމަށް މަލާމާތްކުރެއެވެ. ބަސްމަދުކަމުން މަންމަނެއްކަމަށް ބުނެއެވެ. ހީނސަކަރާތް ނުޖަހާތީ ބޮޑާކަމަށް ބުނެއެވެ.\nމިއިން އެއްވެސް ކަމަކަށް އަޅުގަނޑު ސަމާލުކަމެއް ނުދެއެވެ. އަޅުގަނޑަށް އިވޭގޮތަށް މަލާމާތްކޮށް ފުރައްސާރަކުރުންފަދަ ކަންކަން ކުރިނަމަވެސް ޖަވާބެއް ނުދެމެވެ. އަޑު އިވޭކަމަށްވެސް ނުހަދަމެވެ. ނަމަވެސް އަޅުގަނޑުގެ ސިފަ ހުތުރުވެގެން މަލާމާތްކުރި ދުވަހަކު ރޮވުނެވެ. އެއީ އަޅުގަނޑުގެ ސިފަ ހުތުރުވެފައިވުމަކީ އަޅުގަނޑު ކުރިކަމަކަށް ނުވާތީއެވެ.\nއެއިގެފަހުން އެކުދިން ކުރާ ފުރައްސާރަތައް ފޯނަށް ރެކޯޑްކުރަމެވެ. ފުދޭވަރަކަށް ރެކޯޑްކުރެވުމުން ވެރިމީހާއަށް ވައިބަރކޮށްލީމެވެ.\nއަނެއް ދުވަހު އަޅުގަނޑު ލިޔުނު ލިޔުމެއް ހިފައިގެން ވެރިމީހާގެ ކެބިނަށް ދިއުމުން ވަރަށް އިޙްތިރާމްކޮށްފައި ބުންޏެވެ. "އެކުދިންނާއިހުރެ މަސައްކަތްކުރަް ވަރަށް އުނދަގޫދޯއެވެ. ތިއަ ކަންކަން ކުރިންވެސް އެނގެއެވެ. އަދި އެކުދިންގެ މަޅީގައި އަހަރެން ޖައްސުވަން ކުރާ ކަންކަންވެސް އެނގެއެވެ. ނަމަވެސް ވަޒީފާގައި މިގެންގުޅެނީ ކޮންމެ ކުއްޖަކީވެސް ގާތް އެކުވެރިއެއްގެ ދަރިއެއް ކަމުގައިވާތީއެވެ. ކެތްތެރިވާށެވެ. ތިއަ ކަންކަންވެސް ހުއްޓިދާނެއެވެ."\nވެރިމީހާގެ އެވާހަކަތައް އަޑުއަހާފައި އަޅުގަނޑު އެއްވެސް ޖަވާބެއް ނުދެމެވެ. ހަމައެކަނި ހިނިތުންވެލީއެވެ.\nއެއިގެ މަހެއްހައި ދުވަސްފަހުން އަޅުގަނޑު ގެންގޮސް އަޅޅުގަނޑުގެ ޒާތީ ބައެއް ކަންކަމުގެ މައުލޫމާތު އޮޅުންފިލުވިއެވެ. ލޯބިވެރިއަކު ހުރޭތޯ އާއި ކައިވެނިނުކުރަނީ ކީއްވެގެންތޯވެސް ސުވާލުކުރިއެވެ. އަޅުގަނޑުވެސް ތެދުބަހުން ޢާއިލީ ދިރިއުޅުމުގެ ވާހަކަތައް ކިޔައިދިނީމެވެ. ދިރިއުޅެންޖެހިފައިވާ ނިކަމެތިޙާލެވެ. ބުރަ މަސައްކަތް ނުކޮށް މައިންބަފައިންނަށް އެހީތެރިވެވޭނެ ގޮތެއް ނެތް ވާހަކައެވެ. އަދި އަޅުގަނޑުފަދަ ނިކަމެތި ކުދިންނާއި ކައިވެނިކުރަން ބޭނުންވާ ޒުވާނުން މަދުކަންވެސް ފާހަގަކުރީމެވެ. މިޒަމާނުގައި ކައިވެނކުރުމަށްފަހުގައިވެސް އަނެކާގެ ބުރަ އުފުލަން ބޭނުންވާނީ ވަރަށް މަދު މީހަކު ކަމަށްވެސް ބުނީމެވެ.\nވެރިމހާ އެދުވަހަކު އެއްވެސް އިތުރުވާހަކައެއް ނުދައްކައެވެ. ނަމަވެސް އެއިގެ 2،3 ދުވަސްފަހުން އަޅުގަނޑުމެންގެ ގެއަށްގޮސް ބައްޕަމެންނާއި ބައްދަލުކޮށްލަން ބޭނުންކަމަށް ބުންޏެވެ. އަޅުގަނޑު ބުނީ ވެރިމީހާ އިށީންނަން އެކަށީގެންވާ ފެންވަރުގެ ގޮނޑިއެއްވެސް ގޭގައި ނުހުންނާނެ ކަމަށެވެ. އެހެންކަމާއިއެކުވެސް ދާން ބޭނުންކަމަށް ބުނުމުން އެކަން ޤަބޫލުކުރީމެވެ.\nއަޅުގަނޑަށް ވިސްނިފައި އޮތީ އަޅުގަނޑުގެ ނިކަމެތިކަން ބަޔާންކުރުމުން ވެރިމީހާ އެކަމުގެ ޙަޤީޤަތް ލޮލުން ދެކެލަން ބޭނުންވީ ކަމަށެވެ. އަދި ޙަޤީޤަތް އެނގުމުން ވަޒީފާގެ ކުރިއެރުމެއްވެސް ދީފާނެ ކަމަށެވެ.\nކަންކަން މެދުވެރިވީ އެހެންނަކުން ނޫނެވެ. ވެރިމީހާ ގެއަށް ގޮސް ބައްޕަގެ ކިބައިން އެދުނީ އަޅުގަނޑުގެ ކައިވެންޏަށެވެ. ބައްޕަ އެކަން ދޫކޮށްލީ އަޅުގަނޑަށެވެ. އަޅުގަނޑު އެކަން ޤަބޫލުކުރީމެވެ. ކަިވެނިކުރެވުނެވެ. މިއީ ކައިވެންޏަށް 11 އަހަރެވެ.3ދަރިން އެބަތިއްބެވެ. ދުވަހަކުވެސް ދެބަސްވާކަށް ނުޖެހެއެވެ. އަދި މިހާރުވެސް ހަމަ ވަޒީފާވެސް އަދާކުރަމެވެ.\nމިއަދުނޫހުގެ ކިޔުންތެރިން ގާތު ބުނެލަން އޮތީ އަޅުގަނޑަށް މިފަދަ ބޮޑު ނިޢްމަތެއް މިންވަރުކުރެއްވެވިކަމަށް އަޅުގަނޑަށް ޤަބޫލުކުރެވޭ ސަބަބެވެ. އަޅުގަނޑަށް ޤަބޫލުކުރެވޭ ގޮތުގައި އެއީ އޮފީހަށް ވަނުމުން އެކުވެރިން ކުރި މަލާމާތާއި ފުރައްސާރައެވެ. އެކަންކަމަށް ކެތްތެރިވިކަމެވެ. އެހުރިހާ ކަންކަން ކުރިމަތިވުމުންވެސް އެއްވެސް ޝަކުވާއެއް ނުކޮށް މާތް ﷲ އަށް ވަކީލްކުރުމުން ދެއްވެވި ނިޢްމަތެވެ.\nނޫންނަމަ އަޅުގަނޑު ފަދަ ނިކަމެތި، ދަށުދަރަޖައިގެ، ސިފަހުތުރު، މުސްކުޅި ސިފަތަކަށް ދިރިއުޅޭ އަންހެނަކަށް މިފަދަ ބޮޑު ނިޢްމަތެއް އެހާފަސޭހައިން ލިބޭނީވެސް ކިހިނަކުން ހެއްޔެވެ؟ އިތުރަށް ބުނާކަށް ނެތީމެވެ. އަޅުގަނޑުގެ ޙަޔާތުގެ މިވާހަކަކޮޅުން ކިޔުންތެރިންނަށް ކޮންމެވެސް ފައިދާއެއް ކުރާނެކަމަށް އުންމީދުކުރަމެވެ.\n- ޝީނާ / މިއަދުނޫހުގެ ކިޔުންތެރިއެއް


Rajje ishthihaaru kurumah India ge mash'hooru noosverin Raajje ah - vNews.mv\nރާއްޖެ އިޝްތިހާރުކުރުމަށް އިންޑިއާގެ މަޝްހޫރު ނޫސްވެރިން ރާއްޖެއަށް\nމަރްޔަމް ލީން 17 June 2022, 18:19\nއިންޑިއާގެ މަސްހޫރު މީޑިއާތަކުގެ މެންބަރުން ހިމެނޭ ޓީމެއް ފެމިލިއަރައިޒޭޝަން ދަތުރެއްގައި ރާއްޖެ އަތުވެއްޖެއެވެ.\nމި ދަތުރު ކުރިއަށް ދަނީ މި ހިނގާ ޖޫން މަހުގެ 13 ވަނަ ދުވަހުން ފެށިގެން 19 ވަނަ ދުވަހުގެ ނިޔަލަށެވެ. މިޓީމުގައި ހިމެނޭ މީޑިއާތަކުގެ ތެރޭގައި ޓައިމްސް އޮފް އިންޑިއާ، ފައިނޭންޝަލް އެކްސްޕްރެސް، ބީ ޑަބްލިއު ބިޒްނަސް ވޯލްޑް، އެންޑީޓީވީ ފުޑް އަދި ޓްރެވަލް ޑައިންގެ މެންބަރުން ހިމެނެއެވެ. މި ދަތުރުގައި އެމީހުން ތިބެނީ ކުރަމަތި މޯލްޑިވްސް، ދަ ރެސިޑެންސް މޯލްޑިވްސް އާއި ނޮކު މޯލްޑިވްސްގައެވެ.\nމި ދަތުރުގެ ތީމް އަކީ ގޭސްޓްރޮނޮމީ އަށް ވުމާއެކު ދަތުރުގެ ބައިވެރިން ތިބޭ ރިޒޯޓުތަކުގައި ރާއްޖޭގެ ހާއްސަ ކެއުންތައް ތަޖުރިބާ ކުރާނެއެވެ. އަދި ރާއްޖޭގޭ މެހެމާންދާރީ އާއި ތަފާތު ޚިދުމަތްތައްވެސް މިޓީމުގެ ޝެޑިއުލްގައި ހިމެނެއެވެ. މިދަތުރުގެ ތެރެއިންނާއި ދަތުރަށްފަހު ދަތުރުގެ ބައިވެރިން ރާއްޖޭގެ ފޮޓޯއާއި، ވީޑިއޯ އަދި ލިޔުންތައް އެފަރާތްތަކުގެ ސޯޝަލް މީޑިއާ އަދި ޕަބްލިކޭޝަންތަކުގައި ސާއިއުކުރާނެއެވެ. މި ދަތުރާ ގުޅިގެން ޝާއިޢުކުރާ ލިޔުންތައް އިންޑިއާގެ ގިނަ ބަޔަކަށް ފޯރާނެކަމަށް ބެލެވޭކަމަށް ވިޒިޓް މޯލްޑިވްސްއިން ބުނެއެވެ.\nމި ޓީމް ކުރަމަތި ރިޒޯޓުގައި ތިބިއިރު އެމްއެމްޕީއާރުސީގެ އޮފިޝަލުން އެރިސޯޓަށް ޒިޔާރަތްކޮށް އިންޑިއާގެ ބާޒާރުގައި ރާއްޖޭގެ މާކެޓު އިތުރަށް ޕްރޮމޯޓްކުރުމަށް ކުރާމަސައްކަތްތައް ފުޅާކުރެވޭނެ ގޮތްތަކާ ބެހޭ ގޮތުން މަސްވަރާކުރިކަމަށް އެކޯޕަރޭޝަނުން ބުނެއެވެ. މީގެ އިތުރުން ރާއްޖޭގެ އެންމެފަހުގެ ޓްރެވަލް ގައިޑްލައިންތަކާއި، ރާއްޖޭގައި ކުރެވެންހުރި ތަފާތު ތަޖުރިބާތަކުގެ މައުލޫމާތު ޓީމުގެ މެމްބަރުންނަށް ޑެސްޓިނޭޝަން ޕްރެޒެންޓޭޝަނަކުން ހިއްސާކުރިކަމަށް އެމްއެމްޕީއާރުސީން މައުލޫމާތުދެއެވެ.\nއެމްއެމްޕީއާރުސީން ބުނީ، މި ދަތުރުގެ ބޭނުމަކީ، އިންޑިއާއިން ރާއްޖެއަށް ދަތުރުކުރަން ބޭނުންވާ ފަރާތްތަކުގެ މެދުގައި ރާއްޖެ އިތުރަށް އިޝްތިހާރުކުރުންކަމަށެވެ. އަދި ރާއްޖޭގެ ރަށްތައް ގުދުރަތީގޮތުން އުފެދިފައިވާ ގޮތާއި، ވަން އައިލެންޑް ވަން ރިޒޯޓް ކޮންސެޕްޓް ޕްރޮމޯޓުކޮށް ރާއްޖޭގެ ޕްރޮޑަކްޓްތައް (ހޮޓާ، ރިސޯޓް، ލިވަބޯޑް، ގެސްޓްހައުސް) އަދި ތަޖުރިބާތައް ޕްރޮމޯޓުކުރުންކަމަށެވެ. ހާއްސަކޮށް ރާއްޖެއިން ފަތުރުވެރިންނަށް ލިބޭ ރައްކާތެރިކަމުގެ މައްޗަށް އަލިއޅުވާލުމާއި މަންޒިލްގެ އެކި ފަތުރުވެރިކަމުގެ ސެގްމަންޓްތައް ޕްރޮޓްކުރުން ހިމެނެއެވެ.\nމި ދަތުރުގެ ސަބަބުން އިންޑިއާއިން ރާއްޖެއަށް އަންނަ މީހުންގެ އަދަދު އިތުރުވެ ބުކިންތައް އިތުރުވާނެ ކަމަށް ލަފާކުރެވެއެވެ.\nތަފާސްހިސާބުތައް ދައްކާގޮތުން މިމަހުގެ 8 ވަނަ ދުވަހުގެ ނިޔަލަށް ރާއްޖެއަށް 732،884 ފަތުރުވެރިން ޒިޔާރަތް ކޮށްފައިވެއެވެ. މީގެތެރެއިން އެންމެ ގިނަ ފަތުރުވެރިން ޒިޔާރަތް ކޮށްފައިވަނީ އިންޑިޔާއިންއެވެ. މި މުއްދަތުގައި އެގައުމުން ރާއްޖެއަށް 104،800 ފަތުރުވެރިން ޒިޔާރަތް ކޮށްފައިވެއެވެ.\nކޮވިޑް-19 ގެ ބަލިމަޑުކަމާ ގުޅިގެން ރާއްޖޭގެ ބޯޑަރު ބަންދުކޮށްފައި އޮތުމަށް ފަހު، 2020 ވަނަ އަހަރުގެ ޖުލައި މަހުގެ 15 ވަނަ ދުވަހު ބޯޑަރު އަލުން ހުޅުވާލިފަހުން، ފަތުރުވެރިންނަށް ހިދުމަތްދޭ 1،187 ތަނެއް މިހާރު ވަނީ ހުޅުވާލާފައެވެ.\nމީގެތެރޭގައި ހިމެނެނީ، 170 ރިސޯޓާއި، 863 ގެސްޓްހައުސްގެ އިތުރުން 154 ސަފާރީއެވެ. މިއީ 54،856 ބެޑް ކެޕޭސިޓީއެވެ.\nސަރުކާރުގެ މިއަހަރުގެ އަމާޒައަކީ 1.6 މިލިއަން ފަތުރުވެރިން ރާއްޖެ ގެނައުމެވެ.\nވިޔަފާރި ރާއްޖެ މިނިސްޓްރީ އޮފް ޓޫރިޒަމް ވިޒިޓް މޯލްޑިވްސް


ފުރަބަންދާއި ފިޠުރު ޒަކާތް - ޙައްސާން ޢަބްދުއްރައްޒާޤް\nފުރަބަންދާއި ފިޠުރު ޒަކާތް\n411 ލަފުޒު ގާތްގަނޑަކަށް2މިނިޓު ތެރޭ ކިޔާލެވޭނެ\nމަދީނާގެ އަލްމަސްޖިދުއްނަބަވީގައި އަދި އަލްޖާމިޢަތުލް އިސްލާމިއްޔާގައި ކިޔަވައިދެއްވާ ޢިލްމުވެރިޔާ، އުސްތާޛުއްދުކްތޫރު އައްޝައިޚް ސުލައިމާން އައްރުޙައިލީ  ވިދާޅުވިއެވެ.\nރާޖިޙުވެގެންވާ ގޮތުގައި ފިޠުރު ޒަކާތް ނަޤުދު ފައިސާއިން ދެއްކުން ހުއްދަވެގެން ނުވެއެވެ.\nފިޠުރު ޒަކާތުގެ ވަޤުތު ޖެހުމުގެ ކުރިން ޒަކާތް ނެރުން ހުއްދައެއް ނޫނެވެ. ރާޖިޙު ވެގެންވާ ގޮތުގައި އެއީ ޢީދަށް ދެ ދުވަހަށް ވުމުންނެވެ.\nފުރަބަންދުގެ ވަގުތު މުޅި ދުވަހަށް ދެމިގެން ނުދާނަމަ މޮޅުއިތުރު ގޮތަކީ ޢީދަށް ދެ ދުވަހަށް ވުމުން، ބޭރަށް ނުކުމެވޭ ވަގުތުތަކުގައި ޒަކާތް ނެރުމެވެ.\nބޭރަށް ނުކުމެވޭ ވަގުތުގައި ޒަކާތް ދެވެން ނެތްނަމަ، ނުވަތަ ފުރަބަންދު މުޅި ދުވަހަށް ދެމިގެން ދާނަމަ، ފަޤީރު މީހާޔަށް ފޯނުން ގުޅައި، އޭނާގެ މަތިން ޒަކާތާ ޙަވާލުވާ ވަކީލަކަށް ވާނީއެވެ. އެއަށްފަހު އޭނާގެ މަތިން ޒަކާތާ ޙަވާލުވެ، ފަސޭހަ ވަގުތަކުން އޭނާޔަށް ފޯރުކޮށްދެވިދާނެއެވެ.\nވަކީލެއްގެ ގޮތުގައި، އިތުބާރުހުރި ރަސްމީ ޚައިރީ ފަރާތްތަކާ ޒަކާތް ނެރުމުގެ ކަންތައް ޙަވާލުކުރުން ކޮންމެ ވަގުތަކު ވިޔަސް ހުއްދަވެގެން ވެއެވެ. އެއީ އެ ފަރާތްތަކުން ޒަކާތް ނެރުމުގެ ވަގުތުގައި ޒަކާތް ނެރުމަށްޓަކައެވެ.\nވަކީލަކު ހަމަޖައްސާ ނަމަ އެދެވިގެން ވަނީ ޒަކާތްދޭ ފަރާތް ހުރި ޤައުމުގެ އިތުބާރުހުރި ރަސްމީ ފަރާތަކާ ޙަވާލު ކުރުމެވެ. ބޭރުގެ ފަރާތަކާ ޙަވާލު ކުރުން ވެސް ހުއްދަވެގެން ވެއެވެ.\nޒަކާތް ދޭންޖެހޭ ވަގުތުގައި ޒަކާތް ދެވޭ ގޮތް ނުވެއްޖެ ނަމަ، އަދި އޭނާގެ ވަކީލެއްގެ ގޮތުގައި ހަމަޖައްސާނޭ އިތުބާރު ހުރި ފަރާތެއް ނުލިބިއްޖެ ނަމަ، އެ ޙާލުގައި ވެސް އޭނާގެ މަތިން ޒަކާތުގެ ފަރުޟުކަން ނުކެނޑޭނެއެވެ. އެކަން އޮންނާނީ އޭނާއަށް ޒަކާތް ދެވޭނޭ މަގެއް ފަހި ވަންދެން އޭނާގެ ޒިންމާގައި އެޅިފައެވެ. އަދި އެގޮތަށް ނެރޭ ނެރުން ވާނީ ހަމަ ޒަކާތަށެވެ. އަދި އޭނާއަށް ކުޅަދާނަވީ ވަރަކުން އޭނާ ﷲ އަށް ތަޤްވާވެރިވީ ނަމަ، އޭނާ ވާނީ ޢުޛުރުވެރިއެއް ކަމުގައެވެ.\nزكاة الفطر في ظل الحظر\n١- لايجوز دفع زكاة الفطر نقودا على الراجح\n٢- لايجوز تقديم إخراجها عن وقتها وهو قبل العيد بيومين إلى صلاة العيد على الراجح\n٣- الأفضل أن يخرجها الإنسان بنفسه فإن كان الحظر جزئيا يخرجها في وقت السماح قبل العيد بيوم أو يومين\n— سليمان الرحيلي (سليمان بن سليم الله) (@solyman24) May 9, 2020\n٤ - إن كان لا يستطيع إخراجها وقت السماح أو كان الحظر شاملا فيمكن له أن يأخذ توكيلا من الفقير بواسطة الهاتف في قبضها ثم يقبضها عنه في وقتها ويوصلها إليه متى ماتيسر\n٥- يجوز توكيل الجهات الخيرية الرسمية الموثوقة في أي وقت على أن تخرجها الجهة في وقتها\n٦- الأفضل عند التوكيل توكيل الجهة الموثوقة التي تخرج الزكاة في بلد المزكي ويجوز في الخارج\n٧- إذا لم يتمكن المسلم من إخراجها في وقتها ولم يجد موثوقا يوكله في إخراجها في وقتها فإنها لا تسقط عنه وتبقى في ذمته ويخرجها وقت تيسر إخراجها وهي زكاة وهو معذور إن كان قد اتقى الله ما استطاع\nފަތުވާ ޒަކާތް ފުރަބަންދު\nއައްޝައިޚް ސުލައިމާން އައްރުޙައިލީ އަކީ މަދީނާއަށް އުފަން، މަދީނާގެ ޢިލްމުވެރީންގެ ތެރޭގައި ހިމެނިވަޑައިގަންނަވާ ބޭފުޅެކެވެ. އުޞޫލީއެކެވެ. ފަޤީހެކެވެ. މަސްޖިދުއްނަބަވީގައްޔާއި އަލްޖާމިޢަތުލް އިސްލާމިއްޔާގައި ކިޔަވައި ދެއްވައެވެ. އަދި ޤުބާ މިސްކިތުގެ އިމާމުކަން ވެސް ކުރައްވައެވެ. މީގެ އިތުރުން ޝޭޚު ވަނީ ގިނަ ފޮތެއް ވެސް ލިޔުއްވާފައެވެ.


Autism kudhinnah khaassa discounteh dhenee | Mihaaru\nޚަބަރު / އޯޓިޒަމް\nއޯޓިޒަމް ކުދިންނަށް ޚާއްސަ ޑިސްކައުންޓެއް ދެނީ\nއައިސީޕީގެ މިއަދުގެ ހަފުލާގައި އެ ތަނުގެ މެނޭޖިން ޑިރެކްޓަރު ޝިދާތާ ޝަރީފް ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\nއޯޓިޒަމް ކުދިންގެ ސްކްރީނިންގެ ޚިދުމަތްތަކުން ޚާއްސަ ޑިސްކައުންޓެއް މި މަހު ދިނުމަށް އިންސްޓިޓިއުޓް އޮފް ކައުންސެލިން އެންޑް ސައިކޯތެރަޕީން (އައިސީޕީ) އިން ނިންމައިފި އެވެ.\nމިއަދު ފާހަގަކުރަމުން އަންނަ މި އަހަރުގެ އޯޓިޒަމް ދުވަހާ ގުޅުވާއިގެން އައިސީޕީގައި ބޭއްވި ހާއްސަ ހަފްލާއެއްގައި ވާހަކަ ދައްކަމުން އެތަނުގެ މެނޭޖިން ޑިރެކްޓަރު ޝިދާތާ ޝަރީފް ވިދާޅުވި ގޮތުގައި އޯޓިޒަމް ކުދިންނަށް 50 ޕަސެންޓުގެ ޑިސްކައުންޓެއް ދޭނެ އެވެ.\nމިއަދުގެ ހަފުލާގައި އައިސީޕީ އިން ވަނީ އިމާދުއްދީން ސްކޫލާއި އަހްމަދިއްޔާ ސްކޫލް އަދި އޯޓިޒަމް އެސޯސިއޭޝަނުން ހޮވާލެވޭ ކުދިންނަށް ބައެއް ޚިދުމަތްތައް ހިލޭ ލިބޭނެ ގޮތް ހަމަޖައްސައިފަ އެވެ. މި ހަފުލާގައި އެ މީހުން ވެސް ބައިވެރިވި އެވެ.\nއައިސީޕީން ބުނިގޮތުގައި އެތަނުން އެންމެ ގިނައިން ޚިދުމަތް ހޯދަނީ އޯޓިޒަމް ކުދިންނެވެ.\nއައިސީޕީން ވަނީ މި މަހުގެ ތެރޭގައި އައްޑު އަށް ދަތުރެއް ކުރުމަށް ނިންމައިފަ އެވެ. އައްޑު އަކީ މާލެ ފިޔަވައި ނުކުޅެދޭ ކުދިން އަދި އޯޓިޒަމް ކުދިން އެންމެ ގިނައިން ރެޖިސްޓަރީ ކޮށްފައިވާ ސިޓީ އެވެ.\nއައިސީޕީގެ މިއަދުގެ ހަފުލާ ޝަރަފްވެރި ކޮށްދެއްވީ ރާއްޖެ އަށް އިންޑިއާ އިން ކަނޑައަޅާފައި ހުންނަވާ ސަފީރު އަކިލޭޝް މިިޝްރާ އެވެ. އޭނާގެ ވާހަކަައިގައި ވަނީ ރާއްޖެ އިން ނުކުޅެދޭ މީހުންނާއި އޯޓިޒަމް ކުދިންނަށް ދޭ އެހީތެރިކަމަށް ތައުރީފު ކުރައްވައިފަ އެވެ.\nއޯޓިޒަމް އަމީނިއްޔާ ސްކޫލް އޯޓިޒަމް އެސޯސިއޭޝަން އިމާދުއްދީން ސްކޫލް


Ep. 14 — Karunaige Therein | Safuhaa\nމަންމަ އެހާ ހާސްވެފައިހުރެ ވާހަކަދެއްކި އަޑުއިވުމުން ލޫކަސް އަމިއްލަ ނަފުސްކުށްވެރިކުރިއެވެ. މައިންބަފައިން އޭނަދެކެ ވާ ލޯތްބާއިވާ ގުރުބާނީ އޭނަ ރަގަޅަށް ދަނެއެވެ. އެވަރުގެ ބަޔަކަށްޓަކައި އޭނަ ކެތްކުރަންޖެހޭނެއެވެ. އެމީހުންގެ ކުރިމަތީގައި ނާއުއްމީދުވެ ކަރުނަ އޮއްސަން ހަދައިގެން މުޅި އާއިލާ ހިތާމައިގެ ތެރެއަށް ގެނބިގެން ހިނގައިދާނެއެވެ. ފިރިހެނަކަށްވެހުރެ އޭނަ މިގޮތަށް މާޔޫސީކަމުގައި ނިމިގެންދާކަށް ނޭދެއެވެ.\nއައްމާރުގެ ފަރާތުން އިޔާޝް ބަލިވެއުޅޭ ޚަބަރު ލިބުމުން މެހްވިޝް ދަރިފުޅު ދެކެލަން އެގެއަށް އައެވެ. ޔާސިރު ހުއްޓާ އެގެއަށް ވަނުމުގެ ހުއްދަ ޖިބްރީނު ނުދޭނެއެވެ. ނަސީބަކުން ދިވާމީ ރަގަޅަށެވެ. ޔާސިރުހުރީ އޮފީސްދަތުރެއްގައި ބޭރު ގައުމެއްގައެވެ. އިޔާޝް ހުން އަންނަތާ ތިންދުވަސްވެފައިވާކަން އެނގުމުން މެހްވިޝް އެކަމާއި ޝަކުވާކުރިއެވެ. އެހާ ބަލިވިއިރު މަންމައަށް ނޭންގީ ކީއްވެހޭ އަހާލިއެވެ. މެހްވިޝް ކަމީލާ ފެނިފައި ވަރަށް އުފާވިއެވެ. ޅީދަރިފުޅާއިމެދު ހިތުގައި ތައުރީފު އުފެދުނީ ވަކިގޮތަކަށް ނޫނެވެ. އެތައް ދުވަހެއްފަހުން ކަމީލާ ފެނުނުއިރު މޫނު މާ އޮމާންވެފައި ރީތިކަމަށް ދެއްކިއެވެ. އިސްތަށިގަނޑުވެސް އެހާ ވަރުގަދައެވެ. ރީދޫކުލައިގެ އަތްދިގު ގަމީހަކާއި ނޫ ޖިންސެއްލައިގެން ހުރިއިރު އެ ލޫޅާފަތި ހަށިގަނޑުގެ ރީތިކަންވަނީ ހާމަޔަށެވެ. އިސްތަށިގަނޑު މައްޗަށް ކަހާ އައްސާލައިފާ އޮތްއިރުވެސް އިސްތަށގަނޑު ބުޅިކަން ފާޅުވާން ހުއްޓެވެ. ކަމީލާ ހީލާއިރު ކޯތާފަތަށް އަޑިކޮޅު އެޅޭތީ އަދި ވަކިން ލޯތްބެވެ. ރީތިކަން ހުސްކޮށްލާފައިވާ އަންހެންކުއްޖެކެވެ.\nކަމީލާ އިޔާޝްގެ ކޮޓަރީގައި މެހްވިޝްއާއި ވާހަކަދައްކާލަން އިނދެލާފައި ތިރިއަށް އައީ އައްމާރުގެ ދެމަފިރިން އެތަނަށް އައީމައެވެ. އޭނަ ބަލާހިތްވާ ސީރީޒްއެއް ނެތުމުން ޗެނެލްތައް ހާވަނިކޮށް ހެއްވާ ޑްރާމާއެއް ދައްކާތަން ފެނުމުން ކަމީލާ ބަލަންފެށިއެވެ. މޫޑު ޚަރާބުވީ ޖައިދަން ހުރިތާކު ހުރެފައި އައިގޮތަށް ކަމީލާއަށް ޖެއްސުމެއްކުރާހިތުން ފައިތިލަ މަސާޖްކޮށްލަދޭށޭ ކިޔާފައި އުނގަށް ދެފައިލީމައެވެ. ކޮންތާކު އުޅެފައިކަމެއްވެސް ނޭގެއެވެ. ދެފައިތިލަ އޮތީ ޗަކަވެފައެވެ. އޭނަ ފެންވަރާލައިގެން ހުރިއްޔާ މިފަދަ ކޮންމެވެސް އުދަގުލެއް ކުރާނެއެވެ. ހަރުދަނާ އެއްވެސް ސިފައެއްނެތެވެ.\n"ނެތްތަ ކާ އެއްޗެއް؟ "ޖައިދަން އާދައިގެ ރާގަކަށް އަހާލީވެސް ކަމީލާ ރުޅިއަރުވާށެވެ. ކަމީލާ ޖައިދަންއާއި ވާހަކަދައްކަން ބޭނުންނުވާކަން އެނގިހުރެ ގިނަގިނައިން ސުވާލުކުރާނެއެވެ. ދަތްތައް ބިނދޭވަރުވިޔަސް އޭނަގެ ސުވާލުތަކަށް ޖަވާބުނުދީ އިންނާކަށް ނުކެރޭނެކަން ޖައިދަން ދަނެއެވެ. ކަމީލާ އޭނަ ފެނުނަސް ސިހެއެވެ.\n"ނުހުންނާންވީ ކީއްވެތަ؟" ކަމީލާގެ ދެލޯ އަމާޒުވެފައިވަނީ ޓީވީގެ ސްކްރީނަށެވެ. އަމިއްލަ ނިކަމެތިކަމާއި މަޖުބޫރީއިން ހިތުގައި ޖެހިފައެވެ. އެވަގުތު ޓީވީއިން ފެނުނު މަންޒަރަކުން ކަމީލާގެ ހިނިގަނޑު ފަޅައިގެން ދިޔައެވެ. ދޮރުމައްޗަށް މީހަކު އެރިހެން ހީވެގެން ބަލައިލެވުނުއިރުވެސް ކަމީލާއަށް ހަމަ ހެވެނީއެވެ. ހުނުމުގައި ބްރޭކް ޖެހުނީ ދޮރުމަތީގައި ހުރީ ލޫކަސް ފެނިފައެވެ. މެރޫންކުލައިގެ ޓީޝާޓަކާއި ޖިންސެއްލައިގެން ހުރިއިރު ވަރަށް ފިރިހެންވަންތައެވެ. އޭލިއަންއެއް ފެނުނުނަމަވެސް ކަމީލާ އެގޮތަށް ދެލޯ ބޮޑުކޮށްގެން ގަނޑުވެފައި ނީންނާނެއެވެ. ކަމީލާގެ މޫނު ހުދުވެ ކަފަކޮޅެއްހެން ވިއެވެ. ލޫކަސްގެ މޫނަށް ވެރިވީ އަޖައިބުވިކަމުގެ ކުލަވަރެވެ. މޫނަށް އެރި ކުލަވަރު ކަމީލާއަށްވެސް ފެނުނެވެ. ލޫކަސްއާއި ހަތަރުކަޅިހަމަވިގޮތަށް ދެމީހުންނަށްވެސް ނަޒަރު އެއްފަރާތްކޮށް ނުލެވުނެވެ. ފަޅިސިކުންތުކޮޅެއް ގަރުނަކަށްވެގެން ދިޔައެވެ.\n"މަންމަ ކޮބާތަ؟ " ލޫކަސް އަޑުއެއްވަރަކަށް ހިފަހައްޓަން މަސައްކަތްކުރަމުން އަހާލީ ދުރަށް ބަލައިލަމުންނެވެ. ޖައިދަން ދޮރާއި ދިމާލަށް ފުރަގަސްދީގެން އޮތްމީހާވެސް އެނބުރި ބަލައިލީ ސިހިފައެވެ. ޖައިދަން އަނގައިން ބުނާކަށް ނޫޅުނެވެ. ކަމީލާ ސުވާލުގެ ނަޒަރަކުން ބަލައިލީ ޖައިދަންގެ މޫނަށެވެ. ވާނުވާ ނޭގުނީއެވެ. ލޫކަސް މަންމައޭ ކިޔައިގެން އިޝާރާތްކުރީކާކަށް ހެއްޔެވެ؟ ނަސީބަކުން އެވަގުތު މެހުވިޝް ލިފްޓުން ފޭބިގޮތަށް ލޫކަސް ފެނިގެން ގޮވާލައިފިއެވެ. މެހްވިޝްއައީ ފްލަފީ އުރާލައިގެންނެވެ. އެންމެން އެ ބުޅާގަނޑުދެކެ އެހާ ލޯބިވާއިރުވެސް ކަމީލާ އަންނަނީ އަމަށަކު ރުޅިއެއްނޫނެވެ. ކުރިން އެސޮރުފެންނައިރަށް ބިރުން ދެފައި ތުރުތުރުއެޅިޔަސް މިހާރު ހޭނިއްޖެއެވެ.\n"ދަރިފުޅާ، ކޮއްކޮ ހުންގަދަކަމުން ހަމަ ބުރާންތިވެފައި އެއޮތީ، ނޭގޭ ކުރަންވީކަމެއް، ބޭހަކުން ހުން މަޑުވާގޮތެއްނުވި، ނުލަފާ ހުންގަނޑަކަށް ނުވެއްޖެއްޔާ ރަގަޅު، އެހެންވެގެންނޭ މަންމަ ލޫކް ގާތު އަންނަން ބުނީ، ކޮއްކޮ އެހާ ބަލިއިރު ވިޒިޓްނުކޮށް ހުންނާކަށް ނުވާނެ......." މެހްވިޝް ހާސްވެފައި ހުރިވަރު މޫނުމަތިން ފެނުނެވެ. ޓީޝާޓަކާއި ޖިންސެއްލައިގެން ހުރިއިރު ޒުވާންކަމުން ލޫކަސްމެންގެ މަންމައަކަށްވުރެ ދައްތައަކާއި ވައްތަރެވެ. ޖައިދަން ތެދުވިގޮތަށް ކަމީލާގެ އަތުގައި ހިފައިގެން ދާން ހިނގައިގަތުމުން އެނބުރިފައި ލޫކަސް އާއި ދިމާލަށް ބަލައިލެވުނުއިރު އެ ރީތި ދެލޯ ދިޔައީ ކަރުނުން ފުރެމުންނެވެ. އެލޮލުން ފެނުނީ ޝަކުވާއެވެ. އެސިކުންތުކޮޅުވެސް އެލޮލުން ކިތަންމެ ވާހަކައެއް ބުނެދީފިއެވެ. އޭނަ ސަލާމަތްކޮށްދޭން އަންނާށޭ ބުނާފަދައެވެ. ލޫކަސްއަކީ ޖައިދަންގެ ބޭބެއެއްކަން އެނގުމުން ހިތަށް ކުރީ އެހާވެސް ނުބައި އަސަރެކެވެ. ދެމީހުން ވާހަކަ ނުދައްކާ ތިބީ ކީއްވެގެންކަމެއް ކަމީލާއަކަށް ނޭގުނެވެ. އެއީ ރާވައިގެން ކުރާކަމަކަށް ވެދާނެއެވެ. ދެމީހުން ބްލެކްމެއިލް ކުރަން އުޅުމާއި މިހުރިހާ ދުވަހު ލޫކަސް މިގެއަށް ނައުމުގައި ކޮންމެވެސް ސިއްރުތަކެއް ވާނެކަން ޔަގީނެވެ.\n"އެއީ ޖޭޑްގެ ވައިފް، ޖޭޑް އިންޓްރޮޑިއުސް ކޮށެއްވެސް ނުދޭދޯ، މަންމަގެ ދެކުދިންގެ މިއޮތް ދުރުކަން ކަނޑުވާލަން ކުރަންވީކަމެއް ހަދަންވީ ފަންޑިތައެއް ނޭގޭ، އެދިޔައީނު އަޅާނުލާ...." މެހްވިޝް ބޯ ހޫރާލިއެވެ. ލޫކަސް ހިންދިރުވާލާފައި ފިނިވެފައިވާ އަތް ޖިންސްގެ ޖީބަށް ޖަހައިލިއެވެ. ވީއިރު އެކުޑަކުއްޖާ އޭނަ ގާތު ދޮގުހެދީ ކީއްވެހެއްޔެވެ؟ ތިމަންނައަކީ ޖައިދަންގެ އަންހެނުންނޭ ކިޔާފައި އޭނަގާތުގައި ވާހަކަދެއްކުމުގެ ބޭނުމަކީ ކޮބާހެއްޔެވެ؟\nލޫކަސްގެއަށް ވަންއިރު ފެނުނު މަންޒަރުން ޔަގީން ނުވެފައި ހުއްޓާ މަންމަ ބުނެދިނުމުން ހިތް ހިނދުކޮޅަކަށް ނަމަވެސް މަސައްކަތްކުރުން ހުއްޓާލިއެވެ. ހިތަށް ތޫނު ޚަންޖަރެއް ހަރާލިޔަސް ތަދުވާނީ އެހާވަރަކަށެވެ. ދިރިހުއްޓާ ވަޅުލެވުނަސް ކުރެވޭނީ އެފަދަ އިހުސާސެކެވެ. ނޭވާ ނުހިނގާނެހެން ހީވެ އުދަގޫތަކެއްވިއެވެ. ކަމީލާ އިންތިޒާރުގައި ހުންނާނެކަމަށް ބުނި މީހާއަށް ދުވަސްކޮޅަކަށްވެސް ކެތްނުކުރެވުނީއެވެ. އެހެން މީހަކާއި އިންކަމުގައި ވިޔަސް އެންމެ ރަގަޅެވެ. ނަމަވެސް ކަމީލާ މިވީ އޭނަގެ ފަހަރިއަކަށެވެ. ކޮއްކޮގެ އަންހެނުންނަށެވެ. ވީއިރު ކެތްކުރާނީ ކިހިނެއް ހެއްޔެވެ؟\n"ޖިބްރީން، ޒުހޭބު އަތަށް ދީފައި ކުރުނބާ އިހައްޔެއް ފޮނުވަދީފާނަންތަ؟ މިގޭގައި ނޯކަރަކު ނެތީމަ ދެން ވަރަށް އުދަގޫވޭ..." މެހްވިޝް ފޯނެއްގައި ހުރުމުން ލޫކަސް ގެ ލޮލުން ފޭބި ކަރުނަތިއްކެއް ނުފެނުނެވެ. ލޫކަސް އަނބުރާލާފައި ދާން އުޅެފައިވެސް މަންމަ ސުވާލުކުރާނެތީ ކަންބޮޑުވެފައި ހުރެފައި ދާން ހިނގައިގަތީ ތިރީބައިގެ ކާކޮޓަރިއާއި ދިމާލަށެވެ. މޫނުދޮވެލަން އޭނަ ބޭނުމެވެ. އެތަނަށްވަދެފައި މޫނަށް ފެން އަތްގޮށްޓެއް ވިއްސާލުމުން ކަރުނަތައް ފެނާއިއެކުވެގެން ހިނގައްޖެއެވެ. ކިތަންމެ ވަރަކަށް އެރޭތަކުގެ މަތިން ހަނދާންނައްތާލަން އުޅުނަސް އެކަމެއް ނުވާނެއެވެ. ލޯބިވާމީހާ މަތިން ހަނދާންނައްތާލުމަކީ އެއްވެސް އިންސާނަކަށް ފަސޭހަވެގެންވާނެ ކަމެއް ނޫނެވެ. ކަމީލާއާއި ވަކިވެގެން އޭރު ދިޔުމަށްފަހު ހިނގި އެކްސިޑެންޓަކީ އޭނަގެ ބަދުނަސީބުގެ ފެށުމެވެ.\nޖައިދަން ކަމީލާ ގޮވައިގެން އެންމެ މަތީބަޔަށް ދިޔަގޮތަށް ދަމަމުންގޮސް ކޮޓަރިތެރެއަށް ހޫރުވާލުމުން ކަމީލާ ގުޅައަކަށް ދޫލަމައްޗަށް ޖެހުނެވެ. ބޭއިޚުތިޔާރުގައި ކަމީލާގެ އަތްދިޔައީ ބަނޑާއި ދިމާލަށެވެ. މިހާރުއްސުރެން މައިވަންތަކަން ހިތުގައި އުތުރިއަރަންފެށީއެވެ. އަމިއްލަ ނަފުސް ހަލާކުވެގެން ދިޔަސް ދަރިފުޅު ސަލާމަތްކުރަން ކަމީލާ މަސައްކަތްކުރެވެނީއެވެ. ކަމީލާ ތެދުވާން އުޅެގަތުމުން ޖައިދަން ކޮޅުފައިން ޖެހި އެތިފަހަރު ބަނޑަށް އެރުމުން ކަމީލާ ރޮއިގަތެވެ.\n"ހެޔޮނުވާނެ ޖައިދަން، އަހަންނަށް ތިހާ އަނިޔާނުކޮށްބަލަ، އަހަރެން ޕްރެގްއޭ...." ކަމީލާ އެހިސާބަށް ބުނެވުނުއިރު ޖައިދަން ހުރީ ޝޮކެއްގައިހެން ހީވިއެވެ. ދެބުމަކާރިކޮށްލިގޮތުން ހީވީ ޔަގީންނުވެގެން ބަލަން ހުރިހެނެވެ.\n"ވަޓް؟ " ޖައިދަން ސުވާލުކުރިއެވެ.\n"އާން އަހަރެން ޕްރެގް، ޖައިދަން އަހަރެންގެ ކަމަކަށް ސަމާލުކަން ނުދެންޏާ އަހަރެން އެވާހަކަ ބުނާނީ ކިހިނެއްތަ؟ އަހަންނަށް އަނިޔާކުރިޔަސް މިމައުސޫމް ދަރިފުޅާއިމެދު ރަހުމްކުރޭ، އިންސާނިއްޔަތުގެ ކަންފުޅެއްވެސް ވާނަމަ ތިހެން ނަހަދާ، އަހަންނަށް އެނގޭ އަހަރެންދެކެ ނަފްރަތުކުރާވަރު، އެކަމަކު މި ދަރިފުޅުގެ ކުށަކީ ކޮބާތަ؟ އަހަންނަށް ތިކުރާ އަނިޔާގެ އަސަރު އެކުއްޖާއަށް ނުކުރާނެތަ؟ އާދޭސްކޮށްފައި މިބުނަނީ، ޕްލީޒް...." ކަމީލާ ރޮއިރޮއިފަ ޖައިދަންގެ ފައިމައްޗަށް ވެއްޓިގަތެވެ. ޖައިދަން ފައި ދަމައިގެންފާ ބާރުބާރަށް އެތަނުން ނުކުމެގެން ދިޔުމުން ކަމީލާ ހީކުރީ ރަގަޅަށްވެސް ޖައިދަންގެ ހިލަހިތަށް އަސަރުކުރީ ކަމުގައެވެ. އެތަނުން ތެދުވެގެންގޮސް އެނދުގައި އިށީނދެ ހައިޝަމްއަށް ގުޅިއެވެ. އޭނަ ތަނަކުން ވެއްޓިފައި ބަނޑަށް އަނިޔާއެއްވެއްޖެ ކަމަށް ބުނިއިރުވެސް ދެލޮލުން ކަރުނަ އޮހުނެވެ. ހައިޝަމް ދެއްކިވާހަކަތަކުން ކަމީލާގެ ހިތަށް ކޮންމެވެސް ވަރެއްގެ ހަމަޖެހުމެއް ލިބުނަސް ދަރިފުޅަށްޓަކައި ހިތް ބިރުގަންނަނީއެވެ. ޖައިދަންގެ ގާތުގައި ބަލިވެއިން ވާހަކަ ބުނެވުނުކަމުގެ މޮޔަހީވިއެވެ. ޖައިދަން ނުބައި ނުލަފާކަމާއިގެން ދިމާނުކުރާނެ ހެއްޔެވެ؟ ޝައްކު ނުކުރާނެބާވައެވެ. އަދި އަންނަގޮތަށް ދަރިފުޅު ނައްތާލަން ނުބުނާނެހެއްޔެވެ؟ ކުއްލިއަކަށް ޖައިދަން ނުކުމެގެން ދިޔަގޮތުން ރަގަޅު ކަމެއްނޫންކަން ކަމީލާ ދެނެގަތެވެ. އުމުރުން ހަނގުވިނަމަވެސް އޭނަގެ ސިކުނޑިއަށް ބައެއްފަހަރު އަރާ އެއްޗެހި ހަގީގަތަކަށްވެއެވެ. ހިތްދަތިކަމާއިއެކު ތުންފަތުގައި ދައިގަތްގަތީނުން ތުންފަތް ލޭކޮޅަކަށްވިއެވެ. މީހަކު ދޮރުފަތުގައި ހިފާލިހެން ހީވެފައި ހިތް ތެޅިގަތްގޮތަށް ބާލީސް މެޔާއި ލާ ފިތާލިއެވެ.\nޖައިދަން ބޭރަށް ނުކުތްގޮތަށް ރެއިލިންމަތީގައި އަތުން ދެތިން އެތިފަހަރު ވީއްލާލިއެވެ. ހީވަނީ ރުޅިމަޑުކުރަން ހަދަންވާގޮތެއް ނޭގިގެން އުޅޭހެންނެވެ. އޭނަ މިވަގުތު ކަމީލާއާއި ގާތްވާންވެއްޖެއްޔާ އަނިޔާފަށެއް ކުރެވިދާނެކަމާއި ދުރުން އުޅުމަށް އަމިއްލަ ޟަމީރު ވިސްނައިދިނެވެ. އެތަނުން އަވަހަށް ދުރަށް ދާންވެގެން ޖައިދަން ހިނގައިގަތީ އަމިއްލައަތުން ކުރެވިދާނެ ބޮޑު ފާފައެއްގެ ބިރުހީވެފައެވެ.\n"އެކުއްޖާ ހީކުރީ އަހަންނަށް ދޮގުހަދާފައި އެކަމުން ސަލާމަތްވެވޭނެ ކަމަށްތަ؟ އެމޮޔަގަނޑަށް ނޭގުނު އަހަރެން އެއްވެސް ޕްރޮޓެކްޝަނެއް ބޭނުން ނުކުރަނީ އަހަންނަކީ ދަރިން ނުލިބޭމީހެއްކަމުގެ ސަތޭކަ ޕަސެންޓް ގެރެންޓީ އޮތީމަކަން، ހިތަށް އެރި ޓެސްޓްތަކާއި ރިޕޯޓު އޭނަގެ މޫނުމަތީގައި ޖަހާލެވުނުނަމައޭ، ޔަގީންކުރަން އަހަރެން ދެތިންތަނުން ޓެސްޓް ހަދައިގެން މިހިރީ، އޭނަގެ އާއިލާއިން ބާރުއަޅައިގެން ކާވެނި އަވަސްކުރުވި ސަބަބު މިއެނގުނީ، ފުރަތަމަ ރޭވެސް އަހަންނަށް އެނގުނޭ އެއީ މާތްކުއްޖެއްނޫންކަން، ކަޅުހެދުމުގެ ނިވަލުގައި ފާހިޝްކަންތައް ކޮށްފައި އުޅޭއިރު އެހެން ކާކަށް އެނގޭނީ؟ މަންމަވެސް އަހަންނަކީ ނަސީބުވެރިޔެކޭ އެކިޔަނީ އެހެން ހީކޮށްފައިކަން ނޭގޭ، އެކަމަކު އަދި ލަދެއްނުގަތް ނަހަލާލު ދަރިއެއް މަގޭ ބޮލުގައި އަޅުވަން، ޗީ ޗީ ހަޔާތްކުޑަ އަންހެނެއް، އޭނަމަރާލިޔަސް ފާފަވެރިއެއް ނުވާނެ، ރަޖަމްކުރަންވެފައި އެހެރީ، ވެދާނެ އަދިވެސް ސިއްރުން ބިޓުކާރިއަށް ދަނީކަމަށް، ބަނޑު އެހާ ކުޑަކޮށް ހުރީމަ ކިހިނެއް ޝައްކުކުރާނީވެސް، އަންހެނުންނަކީ ހަމަ މަކަރުވެރި ބަޔެއް، ކޮންމެ ރެއަކު ޓިއުޝަން ނަގާށޭ ކިޔާފައި ދާތަނެއްވެސް މިއެނގުނީ، ނޫނީ އޭނަ އަހަރެން އޮޅުވާލަން ދޮގުހެދީތަ؟ އަހަރެން ފޯލްވާނެކަމަށް ހީކޮށް، އެކަމަކު އޭނައަށް ނޭގި އެއޮތީ ބޭޒާރުވެފައި........." ޖައިދަން ކޮރިޑޯގައި ދެކޮޅަށް ހިގަމުން ދިޔައިރު ދެން ކަންތައްކުރަންވީ ގޮތާއިމެދު ވިސްނިއެވެ. ކަމީލާގެ ބަނޑުގައި އެވަނީ އޭނަގެ ދަރިއެއްކަމަށް ކަމީލާ ހީކުރުވަން އުޅުނުގޮތުން އޭނަ މިހިރީ ރުޅިއަންނަންވެސް ނޭގިފައެވެ. އަސްލުވެސް އޭނައަށް ލިބުނު ޝޮކް އެހާ ވަރުގަދަވީހެއްޔެވެ؟ ކަމީލާގެ ދުލުން އިވުނު ބަސްތަކަކަށްފަހު އޭނަ ރަގަޅަށްވެސް ހުރިތަނަށް ގާވިއެވެ.\nޖައިދަން ބޭރަށް ނުކުމެފައި ދާންވީ ދިމާލެއް ނޭގުނެވެ. ބައްޕަގެ ކާރު އޮތީ ހަދަން ގަރާޖަށްދީފައެވެ. އަމިއްލަކާރެއް ނެތްކަމާއި އަތުގައި އެއްޗެއް ނުވާކަން އިހުސާސްކުރެވި ޖައިދަންގެ ހިތަށް ނުބައިގޮތެއްވިއެވެ. ބޭނުންގޮތަކަށް އުޅެވޭނީ އަމިއްލަ ފައިމައްޗަށް ތެދުވެވިގެންނެވެ. މަގަށް ނުކުތްގޮތަށް ހިނގަމުންގޮސް ސުނާމީބިނާއާއި ހަމަޔަށް ދިޔައެވެ. ސިގްރެޓެއް ރޯކޮށްލައިގެން އަމިއްލަ ޚިޔާލުތަކަކަށް ޣަރަގުވެފައިހުއްޓާ އެހެންލާފައި ދިޔަ ޒުވާން ފިރިހެނަކު ލޮލުގައި އަޅައިގަތެވެ. ކޯޓެއްގައިހުރިއިރު ޝަޚުސިއްޔަތު ވަރުގަދަވެފައި އެހެން މީހުން އިހުތިރާމްކުރާފަދަ ގޮތެއް ހުއްޓެވެ. ފޯނެއް ކަންފަތުގައި ޖަހާލައިގެން ހުރެގޮސް އެރި ކާރުގައި އިނީ ޔުނިފޯމްގައި ހުރި ޑްރައިވަރެކެވެ. އާރާއި ބާރު ލިބޭނީ ކިޔަވައިގެން މޮޅު ވަޒީފާއެއްގައި ހުރެވުނީމައެވެ. ނޫނެކެވެ. އަމިއްލަ ކުންފުންޏެއްގެ ވެރިޔަކަށް ހުރުމުން މާ ބާރުތައް އޮންނާނެއެވެ. އެހެންނޫނީ އަބަދުވެސް އުޅެންޖެހޭނީ އެހެން ވެރިޔެއްގެ ދަށުގައި ހުންނާށެވެ. ޖައިދަންގެ ތުންފަތަށް ހިނިތުންވުމެއްވެރިވިއެވެ. އަމިއްލަފައި މައްޗަށް ތެދުވެ ފިރިހެނަކަށްވެގެން އޭނަގެ ހުވަފެންތައް ފުރިހަމަކުރާނެއެވެ. ޖައިދަން ސިގްރެޓް އެއްލައިލީ ކަމަކަށް އަޒުމް ކަނޑައަޅަމުންނެވެ. މިއަދަށްފަހު އޭނަ އަމިއްލަ ހަށިގަނޑަށް ގެއްލުންދޭ އެއްޗެއް ބޭނުމެއްނުކުރާނެއެވެ. އަދި އެހެން މީހުން އޭނައަށް އަމުރުނުކުރާނެ ފަދަ މަގާމެއް ހޯދާނެއެވެ.\nޖައިދަން އޭނަގެ ބައްޕަ މާލެއައުމާއިއެކު އެދުނީ ލޯނަކަށެވެ. ޔާސިރު ހައިރާންވިއެވެ. ޖައިދަން ލޯނެއް ނެގުމަށްވުރެ ވިޔަފާރިތެރެއަށް ވަދެގެން ބޭނުންކަމެއް ކޮށްލެވިދާނެނޫން ހެއްޔޭ ސުވާލުކުރިއެވެ.\n"އަޅުގަނޑު ބޭނުންވަނީ ވަކި ބިޒިނަސްއެއް ފަށަން، ކޮންމެހެން ބައްޕަމެންނާއި ވަކިވާކަށްނޫން، އެކީގައި މިކަންތައްކުރިއަށް ގެންދާނީ، އަމިއްލައަށް އުޅެގެން ކުރިއަށްދާނީ ކިހާވަރަކަށްކަން ދެނެގަންނަން ބޭނުން، ބައްޕަ އަޅުގަނޑަށް ކުޑަ އެހީތެރިކަމެއް ދެއްވާ، ލޯނުވެސް ފަހުން އަދާކުރާނަން..." ޖައިދަންގެ ވާހަކަތަކުގައި ހަރުދަނާކަން ހުރިތަން ފެނިފައި ޔާސިރުގެ ހިތް އުފަލުން ނަށާލިއެވެ. ދުޝްމިނުން ކިތަންމެ ވަރަކަށް އޭނަ ނިކަމެތިކޮށްލަން މަސައްކަތްކުރިޔަސް އިރާދަކުރެއްވިއްޔާ ދެން ދާނީ ކުރިއަށެވެ. އައްމާރުވަނީ އޭނަގެ މުއްސަދި އަންހެނުންގެ ބައްޕައާއިއެކު ވިޔަފާރީގެތެރެއަށް ވަދެފައެވެ. ފިރިހެންދަރިއަކު ނެތުމުން އައްމާރުއަކީ އަމިއްލަދަރިއަކަށް ހަދާފައި ތަނުގެ ހިއްސާދާރަކަށްވެސް ހެދީއެވެ.\n"ގުޑް ޑިސިޝަނެއް ދަރިފުޅު ތިނެގީ، އައިމް ސޯ ޕްރައުޑް އޮފް ޔޫ މައި ސަން..." ޔާސިރު ވަގުތުން އުޅެގަތީ ލޯނުގެ ކަންތަކާއިގެންނެވެ.\nބައެއްފަހަރު ޚިޔާލުނުކޮށްހުއްޓާ ދިރިއުޅުން ހިތަށް ނާރާ މަގެއް ޚިޔާރުކޮށްފާނެއެވެ. އިންސާނާ ބަދަލުވާން ސިކުންތުކޮޅެއްވެސް ނުނަގާނެއެވެ. ކަންނެތްކޮށް އުޅެބޮޑުވެފައިވާ ޒުވާނުންވެސް ވަކި އުމުރަކުން ވިސްނި ހަރުދަނާވެދާނެއެވެ. ޖައިދަން ޑިގްރީ ހަދާލާފައި މާލެއަންނަން އުޅެނިކޮށް އެކުވެރިއަކު ބުނެގެން ހޮސްޕިޓަލަށް ޓެސްޓެއް ހަދަން ދިޔައެވެ. އެދުވަހު އެކުވެރި ޑޮކްޓަރަކު ސަމާސާއަކަށް އޭނަގެ ޓެސްޓްހައްދަންވެސް ބުނެލިއެވެ. މީހަކާއި އިންނަންވާއިރަށް އެކަންތައް ބަލަން ޖެހޭނެކަމުގައި ބުނެލިއެވެ. ޖައިދަން ބުނީ އޭނައަކީ ފުރިހަމަ ފިރިހެނެއްކަމަށާއި އެބައިގާ މައްސަލައެއްނެތް ކަމުގައެވެ. މުޅިން ބަރާބަރުކަމުގައެވެ. އެކަން ޔަގީންކޮށްދޭންވެގެން ހެދި ޓެސްޓްގެ ނަތީޖާ ލިބުމުން ޖައިދަން ހީކުރީ އެކުވެރިޔާ ގަސްތުގައި ކޮށްލި ޖެއްސުމެއް ކަމުގައެވެ. ޒީރޯސްޕާމް ކައުންޓަކީ ކޮންމެހެން މީހާގެ ފިރިހެންވަންތަކަމަށް ބުރޫ އަރާނެކަމެއް ނޫންކަން އެކުވެރިޔާ ބުނެދިނެވެ. ޖައިދަންވެސް ހީލުމަކުން ފުއްދާލީއެވެ. ދަރިން ނުލިބުމަކީ އޭރު ޖައިދަންއަށް މައްސަލައަކަށްނުވިއެވެ. ފަހުން ދިމާވެދާނެކަމަކާއިމެދު ޚިޔާލުކޮށްގެން އަމިއްލަ ހިތަށް އިތުރު ހިތާމައެއް ދިނުމުގެ މާނައެއްވެސް ނެތީއެވެ.\nއެކުވެރިޔާއަށް އަދި ޖައިދަން މީހަކާއި އިންކަމެއް ނޭގޭނެއެވެ. އަންހެނުން ބަނޑުބޮޑުކަން އެނގިއްޖެއްޔާ އޭނައަށް ވަގުތުން އެއީ ޖައިދަންގެ ދަރިއެއް ނޫންކަން އެނގޭނެތާއެވެ. ހުރިހާ ލަދެއްގަންނާނީ ޖައިދަންއެވެ. ޖައިދަން ކަންބޮޑުވީ މިހާރު އެ އެކުވެރިޔާ މާލެ އައިސްގެން އުޅޭތީއެވެ. ދާދި އަވަހަށް ޖައިދަން މީހަކާއި ކައިވެނިކުރިކަން އެނގި ބޭޒާރުވާނެކަން އެނގޭތީ ޖައިދަން އެކަމާއި ފިކުރުކުރިއެވެ.\n"ހަނދާންކުރާތި، ދެން މިގެއިން ބޭރަށް ފިޔަވަޅެއް އަޅައިގެން ނުވާނެ، ނޫނީ އަހަރެންގެ ނުބައިކަން ފެންނާނީ، އާއިލާ މީހުން ވެސް ގެންނަން ވާނީ އަހަރެން ގޭގައި އުޅޭ ގަޑިއެއްގައި، އަހަރެން އަތްބެއްގެ ގޮތުގައި ބައިންދާފައި އިންކަމަށްޓަކައި ޝުކުރުކުރޭ...." ޖައިދަން ކަމީލާއާއި ދިމާލަށް އެއްޗެހި ކިޔާލާފައި ދިޔުމުން ކަމީލާ އިނީ އިސްޖެހިފައެވެ. އޭނަ ޖައިދަންއާއި ކާވެނިކުރިއިރު ބަނޑު ބޮޑުކަމެއް ނޭގެއެވެ. އެހެންނޫންނަމަ އޭނަ ޖައިދަންއަކަށް މިފަދަ ބޮނޑިއެއް ނުދޭނެއެވެ. ޖައިދަންގާތުގައި އަދިވެސް މިޖެހެނީ ޖައިދަންގެ ދަރިއެއް ނޫންކަން ފޮރުވާށެވެ. އެނގިއްޖެއްޔާ އަދި ވަކިން އަނިޔާވެރިވާނެއެވެ. ކަމީލާއަށް ނޭގުނު ތަންކޮޅަކީ ޖައިދަންއަށް ހަގީގަތް އެނގިފައިވާކަމެވެ.\nކަމީލާ ބަލިވެއިންކަން އެނގުނުދުވަހުން ފެށިގެން ޖައިދަން އޭނައާއި ކާރިވާންވެސް ބޭނުންވާހެނެއް ހިޔެއްނުވެއެވެ. އެކަމާއި ކަމީލާ ހުރީ އުފަލުންނެވެ. ޖައިދަންގެ ފަރާތުން ސަލާމަތް ވެވުނީކަމުގައި ޔަގީންކުރިއެވެ. އެނގޭހާވެސް އެއްޗަކީ އެއަނިޔާވެރިޔާ ވަޒީފާއަށް ދާންފެށިގޮތަށް އުޅުން މުޅިން ބަދަލުވެއްޖެކަމެވެ. ރޭގަނޑު ކައިގެން އެނދަށް އަރާގޮތަށް ވަގުތުން ނިދާނީއެވެ. ހެނދުނު ތެދުވާން އާދަކޮށްފިއެވެ. ސައިބޮއިގެން ފެންވަރާ ތާޒާވެލާއިރަށް ގަމީސް އިސްތިރިކޮށްދޭން ބުނާނެއެވެ. ގަމީހާއި ފަޓްލޫނުގައި ޓައީއަޅާލާފައި ހުންނައިރު ޖައިދަން ވަރަށް ސްމާޓެވެ. އަންހެންކުދިންގެ ހިތްކިޔާނެކަން ޔަގީނެވެ. ކޮންމެވެސް އަންހެންކުއްޖެއްދެކެ ލޯބިވެގެން ޖައިދަން ދުރަށް ދާނެނަމައެވެ. އެއީ ކަމީލާގެ ދުޢާއެވެ.\nޖައިދަން އޮފީހަށް ދިޔުމުން ކަމީލާ ނުކުތީ ކުޑަކޮށް ބާޒާރުކޮށްލާށެވެ. ކަޅުހެދުމުގައި ހުރުމުން އޭނަގެ ކުޑަ ބަނޑުން އަދިވެސް މީހަކަށް ނޭގޭނެއެވެ. އެކަނިމާއެކަނި ހިނގާލާފައި ދަނިކޮށް ކާރެއް މަޑުކޮށްލާފައި ބިއްލޫރިގަނޑު ތިރިކޮށްލައިފިއެވެ.\n"އެކަނި އުޅޭ ދުވަހެއްތަ؟ ބަލިކުއްޖަކު ތިހެން އުޅެންޏާ މަށަކަށް ކެތެއްނުވާނެ، ކޮބާ ހަޒްބެންޑް؟ ހާދަ ކެއަރނުކުރާ މީހަކާއި އިނދެގެން ތިއުޅެނީ..." ހައިޝަމް ލާނެތް ހިނިތުންވުމަކާއިއެކު ބަލަން އިނެވެ. ހޫނުގަދަކަމުން ކަމީލާގެ ނިތްކުރީގައި ދާތިކިތައް ވިދާ ބަބުޅައެވެ. އިރު ހީވަނީ ފިއްސާލަން އުޅޭހެންނެވެ. ބިންގަނޑު ދޮންވެފައިވާވަރުން އާވިއަރާކަހަލައެވެ. ކަމީލާގެ ދޮންމޫނަށްވަނީ ޖަންބުކުލަ އަރާފައެވެ.\n"މިތާ ކާރީގައި ހުރި ފިހާރައަކަށް މިދަނީ..." ކަމީލާ އަރާކަށް ގަސްތެއް ނުކުރުމުން ހައިޝަމް ކާރުން ފޭބިއެވެ.\n"ލިއަމްއަށް އެނގިއްޖެއްޔާ މަ ކުށްވެރިވާނެ އިނގޭ، މީހަކާއި އިނީމަ އަހަރެމެންނާއި އަނގައިން ބުނެގެން ނުވަނީތަ؟ ހަނދާން އެބަހުރި އަހަރެން އެންމެ ދެދުވަހަށް ތިރަށަށް ގޮސްފައި ތިގެއަށް ދިޔައިމަ މެހުމާންދާރީ އަދާކުރިވަރު، މިއީ އޭގެ ބަދަލުކަމުގައި ހީކޮށްލާ...." ހައިޝަމް ކަމީލާގެ ކުރި ބެއްދިއެވެ. ކަމީލާ ހީގަނެފައި ހައިޝަމްގެ މޭގައި އަތް އަޅާ ދުރަށް ކޮށްޕާލަން އުޅުމުން ހައިޝަމް ކަމީލާގެ އަތުގައި ހިފާ ގެންގޮސް ކާރަށް އަރުވައިފިއެވެ. އޭރު ކާރިންލާފައި ދިޔަ ކަޅުކާރުގައި ތިބި ބަޔަކަށް އެ މަންޒަރު ރީއްޗަށް ފެނުނެވެ. އެއަމަލުގައި މައުސޫމްކަން އެކުލެވުނަސް ބަލަން ތިބި ބަޔަކަށް ނޭގޭނެއެވެ. އެދެއްކި ވާހަކައެއްވެސް ނޭގޭނެއެވެ. ހީވީހަމަ ދެލޯބިވެރިންހެނެވެ. ކަމީލާގެ ދޮންމޫނުކޮޅު ރަތްވެފައިވުމާއި ރަކިވެފައި ހުރުމުން ވަކިން އެގޮތަށް ހީވިއެވެ. ކަމީލާ ބަސްއަހައިގެން ކާރަށް އެރުމުން އޭސީގެ ފިނިކަމުން ނިކަން އަރާމުވިއެވެ.


Hulhudhoo Avashu vaguthee miskithu masakkathu muvazzafunge pool ekulavaalumah\nހުޅުދޫ އަވަށު ވަގުތީ މިސްކިތު މަސައްކަތު މުވައްޒަފުންގެ ޕޫލް އެކުލަވާލުަމަށް\n30 ސެޕްޓެމްބަރ 20204weeks ago\nހުޅުދޫ އަވަށުގެ މިސްކިތްތަކުގެ މަސައްކަތު މުވައްޒަފުން ޗުއްޓީ ނުވަތަ ސަލާމް ބުނުމުން ބަދަލުގައި މުވައްޒަފުން ހަމަޖެއްސުމަށް ވޭޖް އެމްޕުލޯއިމަންޓް އުސޫލުން ޕޫލް އެކުލަވާލުމަށްޓަކައި މިކަމަށް ޝަޢުޤުވެރިވާ ފަރާތްތަކަށް މިފުރުޞަތު ހުޅުވާލަމެވެ.\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ / އައްޑޫ (ހުޅުދޫ އަވަށުގެ މިސްކިތް ތަކުގައި)\nހެނދުނާއި ހަވީރު މިސްކިތުގެ ގޯތިތެރެ އަދި މިސްކިތުގެ ބޭރު މަގުތަކުގެ ވިނަނޮޅާ، ކުނިކަހާ ސާފުކޮށް ބެލެހެއްޓުން.\nމިސްކިތުގެ އޭސީތަކުގެ ފިލްޓަރ ސާފުކޮށް ބެލެހެއްޓުން.\nޢުމުރުން 65 އަހަރުވެފައިވާ މީހަކު ކަމުގައިނުވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 އޮކްޓޯބަރ 11 ވާ އާދިއްތަ ދުވަހުގެ 14:00 ގެ ކުރިން، ހުޅުދޫ އަވަށު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް، [email protected] މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 އޮކްޓޯބަރ 12 އާއި 2020 އޮކްޓޯބަރ 15 އާ ދެމެދު، ހުޅުދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝް ކުރި ތާރީޚް: 30-09-2020


Idhikolhu coalitionsge fahu thalhaalunganduge feshun\nއިދިކޮޅު ކޯލިޝަންގެ ފަހުތަޅާލުން ގަނޑުގެ ފެށުން\n11 މަސް,2ހަފްތާ,4ދުވަސް,7ގަޑި, 20 މިނެޓް, 14 ސިކުންތު ކުރިން 5860ޝަހީދާ އަބްދުﷲ ސައީދު\nސަރުކާރާ ދެކޮޅަށް އުފެއްދި ކޯލިޝަންގެ އެންމެ އިސް ހަތަރު ލީޑަރުން.\nއިދިކޮޅު ކޯލިޝަނުން ކުޅެމުންދާ ސިޔާސީ ފިލްމުގެ ފަހު ތަޅާލުންގަނޑު އޮންނާނެ ދުވަސް އިދިކޮޅު އެމްޑީޕީން އިއުލާންކޮށްފިއެވެ.\n2018 ގެ ރިޔާސީ އިންތިޚާބުގައި އިދިކޮޅު ކޯލިޝަނުން ވާދަކުރާނެ ކެންޑިޑޭޓަކު ކަނޑައެޅުމަކީ ކޯލިޝަނަށް މިވަގުތު ކުރިމަތިވެފައިވާ އެންމެ ބޮޑު އެއް ގޮންޖެހުމެވެ. ސަރުކާރާ ދެކޮޅު ތިން ޕާޓީއެއްގެ އިތުރުން ކުރީގެ ރައީސް މައުމޫން އަބްދުލްގައްޔޫމަށް ތާއީދުކުރާ ފަރާތްތަކުން ވެސް ބޭނުންވަނީ ވެރިކަމެވެ. ތަޅާ މަރާފަނަމަވެސް ހުރިހާ ލީޑަރުން ބޭނުންވަނީ ވެރިކަމެވެ.\nއެހެންކަމުން އިދިކޮޅު ކެންޑިޑޭޓުގެ ގޮތުގައި 2018 ގައި ނެރޭނެ ކެނޑިޑޭޓަކު ކަނޑައެޅުމަށް މިހާތަނަށް ބޭއްވި މަޝްވަރާތަކުން ވަކި ގޮތެއް ނިންމިފައި ނެތް ނަމަވެސް، އިދިކޮޅު ކޯލިޝަންގެ މައި ޕާޓީ، އެމްޑިޕީން ބޭއްވި ނޫސްވެރިންގެ ބައްދަލުވުމެއްގައި އެޕާޓީގެ ޗެއާޕާސަން ހަސަން ލަތީފު ވިދާޅުވީ އިދިކޮޅުން ވާދަކުރައްވާނީ އިސްތިއުފާދެއްވި ރައީސް މުހައްމަދު ނަޝީދު ކަމަށެވެ. އަދި އެމްޑީޕީގެ ވިސްނުމަކީ ވެސް އެއީ ކަމަށާއި، ކޯލިޝަންގެ ފަރާތުން ވެސް ކެނޑިޑޭޓުގެ ގޮތުގައި ރައީސް ޔާމީންއާ ވާދަކުރަން ނަޝީދު ނެރުމަކީ އެމްޑީޕީގެ ވިސްނުން ކަމަށް އޭނާ ވިދާޅުވިއެވެ.\nހަސަން ލަތީފު ވިދާޅުވި ގޮތުގައި އަންނަ އަހަރުގެ މާޗް މަހުގެ ތެރޭގައި ރިޔާސީ ޕްރައިމަރީގައި ވާދަކުރަން ހުޅުވާލާނެއެވެ. އަދި މޭ މަހު ޕްރައިމަރީ ބާއްވައި ރިޔާސީ ކެންޑިޑޭޓަކު އިންތިހާބުކުރާނެ ކަމަށް އޭނާ ވިދާޅުވިއެވެ. އެމްޑީޕީގެ މިނިންމުމަކީ ކޯލިޝަންގެ އެހެން ލީޑަރުންނަށް ގަބޫލުކުރަން އެހާ ފަސޭހަ ކަމަކަށް ނުވާނެއެވެ.\nހަސަން ލަތީފު ވިދާޅުވި ގޮތުގައި އެންމެ ފަހު ވަގުތާ ޖެހެންދެން ވެސް މަސައްކަތް ކުރާނީ ނަޝީދު ވެރިކަމަށް ގެނައުމަށެވެ. އެގޮތައް ނުގެނެވިއްޖެނަމަ، ކޮންމެ ފަދަ މީހަކަށް ވޯޓް ދީގެން ނަމަވެސް ރައީސް ޔާމީން އިންތިޚާބުގައި ބަލިކުރަން ބޭނުންވާކަމަށް ވިދާޅުވިއެވެ. އަދި ޖުމްހޫރީ ޕާޓީން ގާސިމް އިބްރާހީމަށް ވާދަ ނުކުރެވޭނަމަ އެޕާޓީން އުމަރު ނަސީރު ނެރެންޖެހުނަސް އެކަމަށް ވެސް ތާއީދުކުރާނެ ކަމަށާއި، ނަމަވެސް އެފަދަ ހާލަތެއްގައި އުމަރު ވާދަކުރައްވަން ޖެހޭނެ ކަމަށް ގަބޫލު ނުކުރައްވާ ކަމަށް ވެސް ހަސަން ވިދާޅުވިއެވެ.\nމީގެއިތުރުން އެމްޑީޕީގެ މިވަގުތު ސިޔާސީ އެންމެ މަގްބޫލު ޝަހުސިއްޔަތަކީ ނަޝީދު ކަމަށް މުޅި ޕާޓީން ދެކޭ ކަމަށް ހަސަން ވިދާޅުވި އިރު ނަޝީދަށް 2018 ގައި ބާއްވާ ރިޔާސީ އިންތިޚަބުގައި ވާދަ ކުރެވޭނެ ގާނޫނީ އެއްވެސް ހަމައެއްނެތެވެ. 13 އަހަރުގެ ޖަލު ހުކުމެއް އިއްވާފައިވާ ނަޝީދަކީ މީގެކުރިންވެސް ފަސް އަހަރުގެ ދައުރަކަށް އިންތިޚާބު ކުރުމުން ރައްޔިތުންގެ މޫނުގައި ކޮޅުފައިންޖެހުމަށް ފަހު ހޯހޯ ވިދާޅުވެ، މަގާމުން އިސްތިއުފާދެއްވި ބޭފުޅެއްކަން ފާހަގަކޮށްލެވެއެވެ.\nމީގެއިތުރުން އެމަނިކުފާނަކީ ޖަލު ހުކުމަށް ފިއްލަވައިގެން ރާއްޖެއިން ބޭރުގައި މިވަގުތު އަމިއްލައަށް އަރުވާލެވިގެން ހުންނެވި ބޭފުޅެކެވެ. އަދި ރައީސް ޔާމީން އަންނަ އަހަރުގެ ރިޔާސީ އިންތިޚާބުގައި ގައި ބަލިކުރުމަށް ނެރެން ވެސް އެންމެ ރަނގަޅު ކެންޑިޑޭޓަކީ ނަޝީދު ކަމަށް ހަސަން ވިދާޅުވި އިރު، ނަޝީދަކީ 2013 ގައި ރައީސް ޔާމީނާ ވާދަކުރައްވައިގެން ބޮޑުތަނުން ބަލިވެފައިވާ ބޭފުޅެއްކަން ފާހަގަކޮށްލެވެއެވެ.\nޓެރެރިޒަމްގެ ކުށް ސާބިތުވެ ތޭރަ އަހަރަށް ޖަލަށް ލެއްވުމުން ބޭސްފަރުވާއަށް ކަމަށް ވިދާޅުވެ، އިނގިރޭސީވިލާތަށް ވަޑައިގެން ފިއްލާފައިވާ ގައިދީ ނަޝީދަށް ރިޔާސީ އިންތިޚާބުގައި ވާދަކުރެވޭނެމަ، ޖަލުގައި ހުރި ކޮންމެ މީހަކަށްވެސް މި އިންތިޚާބުގައި ވާދަކުރެވޭނެ ފުރުސަތު ހުޅުވިގެންދާނެއެވެ.\nކޮންމެ ޕާޓީއަކުންވެސް 2018 ގެ ރިޔާސީ ކެންޑިޑޭޓަކު ނެރުމުގެ ވިސްނުން ގެންގުޅޭކަން ހާމަކޮށްފައި ވަނިކޮށް، އެމްޑީޕީގެ މިނިންމުމާ ގުޅިގެން ވެރިކަމުގެ ފޮނި ހުވަފެން ދެކެމުންދިޔަ ފަރާތްތަކުގެ ހިތްތަކަށް ނުތަނަވަސްކަން ލިބިގެންދާނެއެވެ.\nއަދި ނަޝީދު ފަދަ ގައިދީއަކު ވެރިކަމަށް ގެނައުމަށް މަސައްކަތް ކުރުމަކީ ބޭކާރު ކަމަކަށް ވުމުން އެހިސާބުން ކޯލިޝަންގައި ހުޅު ހިފާ، އެންމެ ފަހުން ވެރިކަމުގެ ދަހިވެތި ކަމުގައި މީގެ ދެ އަހަރު އުފެއްދި ކޯލިޝަނުން ކުޅެމުން ދިޔަ ސިޔާސީ ފިލްމުގެ ނިމުން ގާތްވެ، ފަހުތަޅާލުން ގަނޑުގައި ފެންނަ ބޮޑު މަންޒަރު ބަލަން ރައްޔިތުން ތިބޭނެކަން ޔަގީނެވެ.


Rape Massalathah Ithuru Vanee Anhenun Hedhun Alhaa Gothun - Pakistan Bodu Vazeeru - Vaguthu\n2 މަސް ކުރިން ( އޭޕްރީލް 12, 2021 )\nރޭޕްގެ މައްސަލަތައް އިތުރު ވަނި އަންހެނުން ހެދުން އަޅާ ގޮތުން ކަމަށް ކުރީގެ ކުރިކެޓް ކުޅުންތެރިޔާ، ޕާކިސްތާނުގެ ބޮޑުވަޒީރު އިމްރާން ޚާން ވިދާޅުވެއްޖެ އެވެ.\nޓީވީއިން ވަގުތުން ދައްކަމުން ދިޔަ އިންޓަވިއުއެއްގައި އޮކްސްފޯޑުން ތަޢުލީމު ހާސިލު ކުރައްވައިގެން ހުންނެވި އިމްރާން ޚާން ވިދާޅުވެފައި ވަނީ ރޭޕް ކުރުންތައް ގިނަވެގެން ދަނީ އެފަދަ ކަންކަމަށް ދަޢުވަތު ދޭ ކަންތައްތައް މުޖުތަމަޢުގައި އާއްމުވާން ފެށުމުން ކަމަށެވެ.\nމީގެތެރޭގައި އަންހެނުން އެމީހުންގެ ހަށިގަނޑު ނިވާ ކުރުމަށް ހެދުން އެޅުމުގެ ބަދަލުގައި ހެދުން އަޅަނީ އެފަދަ ފާހިޝް ޢަމަލު ތަކަށް ދަޢުވަތު ދޭ ގޮތަށް ކަމަށް ވެސް އިމްރާން ޚާން ވިދާޅުވެފައި ވެއެވެ. އަދި އަންހެނުން ރޭޕް ކުރެވޭ މިންވަރު މުޖުތަމަޢުގައި ގިނަވަމުންދާ ކަމަށް ވެސް ފާހަގަ ކުރައްވާފައިވެއެވެ.\nމިފަދަ ރޭޕްގެ މައްސަލަތައް ހައްލު ކުރުމަށް އަންހެނުން ހެދުން އަޅައި ގޮތަށް ބަދަލު ގެންނަން ޖެހެއެވެ. އަދި ފާހިޝް އަމަލުތަކަށް ދަޢުވަތު ދޭ ގޮތަށާއި ''ސެކްސީ'' ކޮށް ހެދުން އެޅުން ފަދަ ކަންތައް ހުއްޓާލަން ޖެހެއެވެ. އެފަދަ މަންޒަރުތައް ކޮންމެ ކޮންމެ މީހަކަށް ނުބަލައި ނުހުރެވޭނެ ކަމަށް ވެސް އިމްރާންގެ އިންޓަވިއުގައި ވިދާޅުވެފައި ވެއެވެ.\nއިމްރާން ޚާން މިގޮތަށް ވިދާޅުވުމާއި ގުޅިގެން އެތައް ބަޔަކު ވަނީ އަޑު އުފުލާފައެވެ. ރޭޕްގެ މައްސަލަތައް ގިނަވެގެންދަނީ އިމްރާން ޚާންމެން ފަދަ މީހުން ހަދާ ގަވާއިދު ތަކުގެ ސަބަބުން ކަމަށް ވެސް ބައެއް ފަރާތްތަކުން ބުނެފައިވެއެވެ.\nއިމްރާން ޚާންގެ މި އިންޓަވިއުގެ ސަބަބުން ރޭޕްގެ ޝިކާރައަށްވެފައިވާ ކުޑަކުދިންނަށް ވެސް އިނގިލި ދިއްކުރެވިފައިވާ ކަމަށް ވެސް ބައެއް ފަރާތްތަކުން ބުނެފައިވެއެވެ.\nޕާކިސްތާންގައި ހިނގި ރޭލް އެކްސިޑެންޓެއްގައި 32 މީހުން މަރުވެއްޖެ\nއޭޕްރީލް 12, 2021 18:31\nޕާކިސްތާނު ބޮޑުވަޒީރު ބުންޏަސް އެއީ ވަރަށް ބޮޑު ތެދެއް ! ބަޔަކު ކިތަންމެ ރުޅިއަޔަސް ސެކްސީ ގޮތްގޮތަށް އަންހެނުން ފެންނަން ތިބުމަކީ ފާހިޝް ޚިޔާލުތަށް އާލާވުމުގެ ވަރަށްބޮޑުބާރެއް ! އެކަމަކު ދުނިޔެ ހަލާކުވަމުން ދާއިރު ރަގަޅުތެދެއް ބުނާމީހާ އަށް ގިނަ މީހުން ލަޢުނަތް ދޭނެ ! މިއީ ދުނިޔޭގެ އާދަ !\nއޭޕްރީލް 12, 2021 20:38\nދެން ކުޑަ ކުދިންނޯ؟.ޙައްހައްހާ.ހީހީހަލާ ކު\nއޭޕްރީލް 13, 2021 13:15\nނިވާކަން ކުޑަ ހެދުން އަޅައިގެން އުޅޭ އަންހެނުންގެ ސަބަބުން މުޖުތަމައުގެ އެކި ވަރުގެ މީހުންގެ ޖިންސީހެލުން އިތުރުވެ ހިތްތައް ހަލާކުވެފައިވާ ފާސިގުން ހައްދުންނެއްޓި އެންމެފަހުން ކުޑަކުދީންނައް ޖިންސީއަނިޔާ ކުރާ ހިސާބައްދޭ. ވީމާ ބާލިޢުވެފަ ތިބޭ އަންހެނުން ނިވާކަންކުޑަ ހެދުން އަޅައިގެން މުޖުތަމައުގައި ގިނަވެގަތުމަކީ އޭގެ ނުބައިކަމުގެ ނުރައްކަލައް ކުޑަކުދީންވެސް ހުށައެޅިގެންދާކަމެއް. އިމްރާން ޚާން އެވިދާޅުވާއެތި ސާފުވެއްޖެކަމުގައި ހީކުރަން.\nއޭޕްރީލް 12, 2021 21:14\nހައްގުތެދު މާލޭގަ އުޅޭ ހަންހެނުން ހީވެފަ އޮންނަނީ މާލެވީމަ ބުރުގާވެސް ނާޅާ ބޭނުން ވައްތަރެއްގެ ހެދުމެއް ލާއިގެން އުޅުން އޯކޭ ކަމަށް......ކަނބަލުން ސަލާމަތްވާންވީ\nއޭޕްރީލް 12, 2021 21:37\nމިއީ ހަގީގީ ލީޑަރުންނަކީ.\nއޭޕްރީލް 12, 2021 23:12\nއޭޕްރީލް 13, 2021 00:14\nއެއީ ތެދެއް އެކަމަކު ފިރިހެނަކަށް އެކަން ވިސްނޭނީ. އަންހެނުންނަކަށް ނޭގޭނެ ފިރިހެނުންގައިގަ ޖަހާ ވިންދެއް. އެކަމަކު ރޭޕްކުރުމަކީ ކަނޑައެޅިގެން ބޮޑުކުށެއް އަދި ޖަރީމާއެއް. އިމްރާންޚާން އެވިދާޅުވަނީ ރޭޕްފަދަ ކުށްތައް މަދުކުރަން ކުރެވިދާނެ ކަމެކޭ އެއީ.\nއޭޕްރީލް 13, 2021 04:15\nހަތަރެސް ފައި ހިމޭނުން ބާއްވާ ހާއްސަކޮށް ބަލިފައި\nއޭޕްރީލް 13, 2021 10:17\nރޭޕް މަދުވާނީ އަންހެނުންނާ މެދު ކުރެވޭ ހަޑިހުތުރު ވަހުޝީ ހިޔާލުތަކާ ދުރުވެގެން ހުރިހާ އަންހެނުންނަކީ ފިރިހެނުންނަށް ފަރިދެއްކެން ހެދުން އަޅާ ބައެއްނޫން ތިހެން ހީވާނަމަ އެއއީ ތިމާގެ ވަހުޝީކަން. ބަރަހަނާ މަޒަރުތަކުގައި އުޅޭ ކަސްބީ އަންހެނުން ބަލާފަ އައިސް ބޭރުތެރޭ އުޅޭ އެހެން އަންހެނުންނާ އެނަޒަރުން ބެލުން އެއީ ގޯހެއް އެމީހުންނާ މެދުވެސް ތިމާގެ ދައްތައިންގެ ގޮތުގައި ބެލީމަ ރޭޕެއ ނުވާނެ ހަލާލު ގޮތުގައި އެދުން ފުއްދާނީ ތިމާގެ އަނބިމީހާ ކިބައިން ނޫނީ ރޯދައަށް ހުންނާނީ.\nއޭޕްރީލް 13, 2021 14:28\nހިލޭ އަންހެނަކު ނިވާކަން ކުޑަ ގޮތަށް ހެދުން އަޅައިގެން މަގުމަތީ ބަޑިބަޑި ލައްވަންޏާ މުޖުތަމަޢުގައި ފަސާދަ އާންމުވާނެ. ކަނބަލުން އިސްލާމީ ޖިލްބާބުނަ ނިވާވެ ލެއްވީމަ ތާހިރުކަން ބޮޑުވާނެ މުޖުތަމަޢުގައި ވެސް. ވ. ސަލާމް.\nއޭޕްރީލް 13, 2021 15:54\nހާދަ ވައްތަރޭ ތީ ކަނބަލެއްގެ ކޮމެންޓަކާ\nބަލަ ދަރިޔާ ސުންނަތުގައިވާ ގޮތައް ބަރާބަރައް ފަރުލު ފަސް ނަމާދު ކުރާ މީހާވެސް ޝައަތާނާ ހައްލާލާނެ!\nއަޑެއް ނާހަމުތަ ނަން މައްޝޫރު ބޮޑު އަޅުވެރިޔެއް ޝައިތާނާ ހައްލާލި ގޮތުގެ ވާހަކައެއް؟\nމިސްކިތުން ނުފައިބައި އިންނަ މީހަކައްވެސް އެއްލޭ ކަޅިއަކުން ބާރު ޓޮޕަކާ ޖިންސެއް ލައިގެން ހުރި މަންޖެއެއް ފެނި ހިތައް އެތަކެއް ނުބައެއް އަރާފާނެ\nވިސްނާ ފިކުރު ކުރުން އެދެން\nއޭޕްރީލް 13, 2021 11:23\nއިމްރާންޚާން ވިދާޅުވީ ހަމަ ބަރާބަރު ވާހަކައެއް، އެބޭފުޅާ ވިދާޅުވީ އެވެސް އެއް ސަބަބުކަމަށް\nއޭޕްރީލް 13, 2021 14:33\nޕާކިސްތާނަކީ ރޭޕިސްތާން. މިހާރު ރާއްޖެވެސް ދަނީ ފަޓާނީން ހެދުން އަޅައިގެން އުޅޭހެން ހެދުން އަޅައިގެން ދެވަނަ ރޭޕިސްތާނަށް ވާން\nއޭޕްރީލް 13, 2021 15:13\nދެން ޕެޑޮފީލިއާ ހުއްޓުވާނެ ގޮތެއް ބުނެބަލަ. ހުރިހާ ކުޑަކުދިން އަށާރަ އަހަރު ފުރެންދެން އެއްވެސް ފިރިހެނެއްގެ ލޮލު ކޮޅަށް ނުފެންނަ ގޮތައް ގޭގަބަންދު ކޮށްފަ ބައިތިއްބާ ހުރިހާ ކުށެއް އޮންނާނީ ވިކްޓިމްގެ ދެވެން އޮތް އެންމެ ހަރުކަށި އަދަބުދީ ހުއްޓުވާކަށް ނޭނގޭނެ.


ވޮލްޑޯފް އެސްޓޯރިއާ މޯލްޑިވްސް އިތާފުށި ރިސޯޓް ހުޅުވައިފި ވޮލްޑޯފް އެސްޓޯރިއާ މޯލްޑިވްސް އިތާފުށި ރިސޯޓް ހުޅުވައިފި\nވޮލްޑޯފް އެސްޓޯރިއާ މޯލްޑިވްސް އިތާފުށި ރިސޯޓް ހުޅުވައިފި\nވޮލްޑޯފް އެސްޓޯރިއާ މޯލްޑިވްސް އިތާފުށި\nމާލެ އަތޮޅުގައި ތަރައްޤީކޮށްފައިވާ "ވޮލްޑޯފް އެސްޓޯރިއާ މޯލްޑިވްސް އިތާފުށި" ރިސޯޓު ހުޅުވައިފިއެވެ.\nމި ރިސޯޓަކީ މަޝްހޫރު ހިލްޓަން ބްރޭންޑުގެ ދަށުން ހިންގާ ލަގްޒަރީ ރިސޯޓް ބްރޭންޑެއްކަމަށްވާ ވޮލްޑޯފް އެސްޓޯރިއާއިން ތަރައްޤީކުރި ރިސޯޓެކެވެ.\nފަޅު ހިއްކައިގެން ތިން ރަށް ގުޅުވާލައިގެން ތަރައްޤީކޮށްފައިވާ މިރިސޯޓުގައި 122 ކޮޓަރި ހުރެއެވެ. މީގެތެރޭގައި އޯވަރ ވޯޓަރ ވިލާއާއި ރީފް ވިލާ އަދި ބީޗް ވިލާ ހިމެނޭއިރު، ކޮންމެ ވިލާއެއްގައި ޕްރައިވެޓް ޕޫލެއް ހިމެނެއެވެ. ރީފް ބީޗް އަދި ވޯޓަރ ވިލާތަކުގައި މޫދާއި ގުޅިފައިވާ ގުދުރަތީ ޕޫލަކާއި ސްވިންގިންގ ބެޑެއް ހިމެނެއެވެ.\nމީގެ އިތުރުން ފަތުރުވެރިންނަށް ޚާއްސަކޮށްގެން ރިސޯޓުގައި ސްޕާގެ ޚިދުމަތްތަކާއި ޖިމް، ސްވިމިންގ ޕޫލް އަދި އެންޓެޓެއިންމެންޓް ސެންޓަރެއްގެ ޚިދުމަތް ލިބެން ހުރެއެވެ.\nރިސޯޓަށް އަންނަ ޒުވާން ފަތުރުވެރިންނާއި ކުޑަކުދިންނަށް ޚާއްސަކޮށްގެން ރިސޯޓުގައި ޑިސްކަވަރީ ޕާކަކާއި ވޯޓަރ ޕާކެއް އަދި ލެގޫން ޕޫލެއް ޤާއިމްކޮށްފައިވާއިރު، މިއީ އާއިލާތަކާއިއެކު ރިސޯޓަށް ޒިޔާރާތްކުރާ ފަތުރުވެރިންނަށް ވަރަށް ކަމުދާނެ ޚިދުމަތްތަކަކަށް ވެގެންދާނެކަމަށް އިތާފުށި ރިސޯޓުން ބުނެއެވެ.\nވޮލްޑޯފް އެސްޓޯރިއާ ހޮޓެލްސް އެންޑް ރިސޯޓުގެ ގްލޯބަލް ހެޑް ޑީނޯ މައިކަލް ވިދާޅުވީ، ދުނިޔޭގެ ފެންވަރުގެ ލަގްޒަރީ މި ރިސޯޓުގެ ތަޖުރިބާ ތަފާތުވާނެކަމަށެވެ. އެގޮތުން ރިސޯޓުގެ މާޙައުލާއި ރިސޯޓުގެ ކަލިނަރީ ޚިދުމަތްތައް ވަރަށް ވެސް ފުރިހަމަވާނެކަމަށް އޭނާ ވިދާޅުވިއެވެ.\nއިތާފުށީގައި ތަރައްޤިކޮށްފައިވާ ވިލާތަކާއި ސްޕާތަކުގެ އިތުރުން ރިސޯޓަށް އިތުރު ފުރިހަމަކަމެއް ގެނެސްދެނީ ފަތުރުވެރިންނަށް ޚިދުމަތްދިނުމަށްޓަކައި ރިސޯޓުގައި ހުންނަ 11 ރެސްޓޯރެންޓެވެ. ކޮންމެ ތަނަކުން ތަފާތު ވައްތަރެއްގެ ކެއުންތަކާއި ރަހަތައް ލިބިގެންދާއިރު ރިސޯޓުގައި ތަރައްޤީކޮށްފައިވާ ޓްރީޓޮޕް ޑައިނިންގ ރޫމްއިން ކޮށްލެވޭ ތަޖުރިބާ މާބޮޑަށްވެސް ތަފާތުވާނެކަމަށް ރިސޯޓު ހިންގާ ފަރާތުން ބުނެއެވެ.


ޅައިމަގުގައި ބިދޭސީއަކު ގެއްލިގެން ހޯދަނީ | Jazeera\tޅައިމަގުގައި ބިދޭސީއަކު ގެއްލިގެން ހޯދަނީ - Jazeera\nޝަރޫނާ އަބްދުﷲ April 22, 2019 560 views0\nށ. ޅައިމަގުގައި ބިދޭސީއަކު ގެއްލިގެން ހޯދުމުގެ މަސައްކަތް އެރަށު މީހުން ކުރަމުން އެބަދެއެވެ.\nގެއްލިގެން ހޯދާ މީހާއަކީ، ޅައިމަގުގެ ބޯޓެއް ކަމަށްވާ "ކުރިމަގު" ކިޔާ ބޯޓެއްގައި މަސައްކަތް ކުރާ 40 އަކަށް އަހަރުގެ ލުތުފަރު ކިޔާ މީހެއް ކަމުގައި މައުލޫމާތު ލިބިފައިވެއެވެ. އަދި އެމީހާ ގެއްލިގެން ހޯދަން ފެށީ، ބޯޓު ފުރަން ވެގެން ބެލި އިރު، އޭނާ ފެންނަން ނެތިގެން ކަމަށްވެއެވެ.\nބައެއް މީޑީއާތަކަށް މައުލޫމާތު ދެމުން، ޅައިމަގު ކައުންސިލްގެ ރައީސް އަބްދުލް ޣަނީ މައުލޫމާތު ދީފައިވާ ގޮތުގައި ބިދޭސީ މީހާ އެންމެފަހުން ފެނިފައިވަނީ އެ ބޯޓުންނެވެ. އަދި އޭނާ އެންމެފަހުން ފެނުނީ ގަޑިން، ރޭ 10:30 ކަން ހާއިރުއެވެ.\nބިދޭސީ މީހާ ކައިބޮއެ އުޅެނީ އަދި ނިދާ ހަދަނީވެސް ބޯޓުގައި ކަމަށް ކައުންސިލުން މައުލޫމާތު ދީފައިވާއިރު، ރޭ ފަތިހު ފުރަން ބެލި އިރު އޭނާ ބޯޓުގައި ނެތް ކަމަށްވެއެވެ.\nޅައިމަގުގެ ބައެއް ފަރާތްތަކުން މައުލޫމާތު ދެއްވި ގޮތުގައި، ގެއްލިގެން ހޯދާ ބަނގްލަދޭޝް މީހާ އާއި އެ ބޯޓުގައި އުޅޭ އެ ޤައުމުގެ އެހެން މީހަކާ ރޭގެ ވަގުތެއްގައި މައްސަލަތަކެއް ޖެހިގެން އުޅުނެވެ. އަދި އެމީހާ ގެއްލިގެން އުޅުނުއިރުވެސް އޭނާ ފެންނަދެން މަޑުނުކޮށް އެ ބޯޓު ވަނީ މާލެދިއުމަށް ފުރާފައެވެ.\nރަށްރަށަށް މަސައްކަތު ގެނެވޭ ބަންގަލަދޭޝް މީހުން ބައެއްފަހަރު، އެމީހުން ގެންނަ ފަރާތަށް ނޭގި އެހެން ރަށަކަށް ބަދަލުވުމަކީ ވެސް ރާއްޖޭގައި އާންމުގޮތެއްގައި ހިނގަމުންދާކަމެކެވެ.


Minivan vaadha 2021 gai baaverivumah aanmukoh hulhuvaalaifi - Fvm Times\n“މިނިވަން ވާދަ 2021″ގައި ބައިވެރިވުމަށް ޢާންމުކޮށް ހުޅުވައިލައިފި\n06 އަހަރާއި 10 އަހަރާ ދެމެދު:\nއެއްވަނަ ބަނދި ހުށަހެޅުމަށް: ފައިސާގެ އިނާމު، ތަށި، ހަނދާނީ ލިޔުން.\nއެއްވަނަ ރައިވަރު ހުށަހެޅުމަށް: ފައިސާގެ އިނާމު، ތަށި، ހަނދާނީ ލިޔުން.\nއެއްވަނަ ޅެން ހުށަހެޅުމަށް: ފައިސާގެ އިނާމު، ތަށި، ހަނދާނީ ލިޔުން.\n11 އަހަރާއި 15 އަހަރާ ދެމެދު:\n16 އަހަރުން މަތި:\nފޭސްބުކް ޕޮޕިއުލަރިޓީ އެވޯޑަށް ފައިސާގެ ޚާއްޞަ އިނާމެއް.\nބަންޖާއި ރައިވަރާއި ޅެން ކިޔުމުގެ އޮންލައިން މުބާރާތް “މިނިވަން ވާދަ 2021″ގައި ބައިވެރިވުމަށް ޢާންމުކޮށް ހުޅުވައިލައިފިއެވެ. 2020ވަނަ އަހަރު ކާމިޔާބު ކަމާއެކު “މިނިވަން ވާދަ 2020” ހިންގި ޓީމުން މަޢުލޫމާތު ދެއްވި ގޮތުގައި ކުރީގެ މުބާރާތާ ޚިލާފަށް މި ފަހަރު އިޢުލާންކޮށްފައި ވަނީ މުޅި ރާއްޖެއަށް ހުޅުވައިލައިގެން ޤައުމީ މުބާރާތެއްގެ ގޮތުގައެވެ. މިނިވަން ވާދަ މުބާރާތަކީ 2020ވަނަ އަހަރުން ފެށިގެން މިނިވަން ދުވަހުގެ މުނާސަބާގައި “ފަތިސް”އިން އިންތިޒާމްކޮށްގެން FathiS ފޭސްބުކް ޕޭޖު މެދުވެރިކޮށް ބާއްވާ މުބާރާތެކެވެ.\nމި ދިޔަ އަހަރު މި މުބާރާތް ހުޅުވާލީ ހަމައެކަނި ފުވައްމުލަކު ބަހުން ބަންޖާއި ޅެން ކިޔުމުގެ މުބާރާތެއްގެ ގޮތުގައި ފުވައްމުލަކަށެވެ. އެހެން ނަމަވެސް “މިނިވަން ވާދަ 2021” ގައި ބަންޖާއި ރައިވަރުގެ ބައި ހުޅުވައިލައިފައިވަނީ ޢާންމު ބަހުރުވަޔަށެވެ. ޅެން ހުށަހެޅުމުގެ ބައި ޚާއްޞަ ކުރެވިފައިވަނީ ފުވައްމުލަކު ބަހަށެވެ. މިއިން ކޮންމެ ބައެއްގައިވެސް ރާއްޖޭގެ ކޮންމެ ހިސާބަކުންވެސް ބައިވެރި ވުމުގެ ފުރުޞަތު އޮންނާނެއެވެ.\nމިނިވަން ވާދަ 2020″ އިނާމު ލިބުނު ބައެއް ކުދިން\n2020ގެ މުބާރާތާ ތަފާތު އަނެއް ކަމަކީ މި ފަހަރުގެ މުބާރާތުގައި ބޮޑެތި މީހުންނަށްވެސް ބައިވެރި ވެވޭގޮތަށް ހުޅުވައިލައިފައި ވުމެވެ.\nމިނިވަން ވާދަ 2020 މުބާރާތުގައިވެސް ކޮންމެ ވަނަޔަކަށް ވެސް ފައިސާގެ ރަނގަޅު އިނާމެއް ދީފައި ވެއެވެ.\nމި އަހަރުގެ މުބާރާތް ފުޅާކޮށް ބައިވެރިވެވޭ ކެޓަގަރީތައް އިތުރުކޮށް ފައިސާގެ އިނާމުގެ އިތުރުން ތައްޓާއި ހަނދާނީ ލިޔުންވެސް ހިމަނައިފައި ވެއެވެ.\nހޮވާ ވަނަތަކުގެ އިތުރުން ފޭސްބުކްގައި އެންމެ ޕޮޕިއުލަރ ވީޑިއޯއެއް ހޮވުމަށްޓަކައި ކެމްޕޭން ކުރުމަށް ވީޑިއޯތައް ފޭސްބުކް ޕޭޖަށް އަޕްލޯޑް ކުރުމަށްފަހު ކެންޕޭނު ކުރުމަށް ކަނޑައެޅޭ މުއްދަތެއް ދޭ ގޮތަށް ވަނީ ހަމަޖެހިފައެވެ. އެންމެ ޕޮޕިއުލަރ ވީޑިއޯގެ ގޮތުގައި ހޮވޭނީ އެންމެ ގިނަ ރިއެކްޓް ލިބޭ ވީޑިއޯއެކެވެ. މި އެވޯޑަށްވެސް ފައިސާގެ ޚާއްޞަ އިނާމެއް ކަނޑައެޅިފައި ވެއެވެ.\nމިނިވަން ވާދަ 2020 އާ ޚިލާފަށް 2021ގައި ބައިވެރިކުރާ ބަންޖާއި ރައިވަރާއި ޅެން ވީޑިއޯ ކުރުމުގެ ކުރިން މިނިވަން ވާދަ ޓީމަށް ފޮނުވައިގެން ފާސް ކުރުވަން ޖެހެއެވެ.\n“މިނިވަން ވާދަ 2020” ބައެއް ހުށަހެޅުންތައް\nމިނިވަން ވާދަ ޓީމުން މަޢުލޫމާތު ދިން ގޮތުގައި މި އަހަރު އެ ގޮތަށް ނިންމާފައިވަނީ މި މުބާރާތަކީ ހަމައެކަނި ކިޔުމާއި ހުށަހެޅުމުގެ ފެންވަރަށް ބަލާ މުބާރާތަކަށް ވެފައި މިދިޔަ އަހަރުގެ މުބާރާތުގައި އަދަބީ ގޮތުން އަސާސީ މިންގަނޑުތަކަށް ނުފެތޭ އުފެއްދުންތައް ބައިވެރިކޮށްފައި ވާތީއެވެ. ހަމައެކަނި ކިޔުމަށާއި ހުށަހެޅުމަށް ބަލާތީ އަދަބީ ގޮތުން ފެންވަރު ދަށް އެއްޗެއްސަށްވެސް ވަނަ ލިބުމުގެ ފުރުޞަތު އޮންނާތީއެވެ.\nއެހެންކަމުން މި ފަހަރުގެ މުބާރާތުގައި ބަންޖާއި ރައިވަރާއި ޅެން ފަދަ ތަކެތި އަސާސީ މިންގަނޑުތަކަށް ނުފެތޭނަމަ މިނިވަން ވާދަ ޓީމުން އެ ފާސްކޮށެއް ނުދޭނެއެވެ. މި މުބާރާތުގައި ބައިވެރިކުރާ އެއްވެސް އެއްޗަކީ އަލަށް އުފައްދާ އެއްޗަކަށް ވާކަށް ނުޖެހޭނެއެވެ. ކުރީގެ ބަންޖާއި ރައިވަރާއި ޅެންވެސް ބައިވެރި ކުރެވޭނެއެވެ.\nމި މުބާރާތުގެ މަޤްޞަދުތަކުގެ ތެރޭގައި ބަހުގެ އަދަބިއްޔާތު މުއްސަނދިކުރުމާއި ބަހުގެ އަދަބީ އުފެއްދުންތައް ގިނަކުރުވުމާއި ބަހުގެ އަދަބިއްޔާތަށް ކުދިންނާއި ޢާންމުންގެ ހިތްތަކުގައި ލޯބި ޖެއްސުން ހިމެނެއެވެ.\nމި މުބާރާތުގައި ބައިވެރި ކުރުމަށް ބޭނުންވާ ކުއްޖެއްގެ ނުވަތަ މީހެއްގެ އައިޑީ ކާޑުގެ ފޮޓޯ 9753939 އަށް ވައިބަރު ކުރުމުން މުބާރާތުގައި ރަޖިސްޓްރީ ކުރެވޭނެއެވެ.\nމި މުބާރާތުގައި ފަނޑިޔާރު ކުރުމުގެ މިންގަނޑެއްގެ ގޮތުގައި ހަމަޖައްސާފައިވަނީ ކިޔުންތެރިކަމަށް 70، ހުށަހެޅުންތެރިކަމަށް 20، އަކުރު އަދާކުރުމަށް 10އެވެ.\nމި މުބާރާތުގައި ފަނޑިޔާރުންގެ ގޮތުގައި3ބޭފުޅުން މަސައްކަތް ކުރައްވާނެއެވެ. އެއީ ދިވެހިބަހުގެ އެކެޑަމީގެ ރައީސް އަޝްރަފް ޢަލީއާއި ރޯނުގޭ ޙަސަން މަނިކާއި މުބާރާތް އިންތުޒާމްކޮށް ހިންގާ ފަތުޙު ﷲ ޞާލިޙެވެ.\nކުދިންގެ ކިޔުން ވީޑިއޯ ކުރާއިރު ވީހާވެސް އަޑު ސާފުކޮށް ހުންނާނޭހެން ވީޑިއޯ ކުރުމަށް ސަމާލުކަން ދޭންވާނޭ ކަމަށް އިންތިޒާމްކުރާ ފަރާތުން ބުނެފައި ވެއެވެ. ވީޑިއޯ ރިކޯޑުކުރާން ވާނީ ލޭންޑްސްކޭޕްކޮށެވެ. ބައިވެރިކުރާ އެއްޗެހި ފާސްކުރުވުމަށް ލިޔުމުން ފޮނުވާނޭ ސުންގަޑިއަކީ ޖުލައި 22 ވަނަ ދުވަހުގެ ނިޔަލަށެވެ. ވީޑިއޯތައް ފޮނުވުމުގެ ސުންގަޑިއަކީ ޖުލައި 23ވަނަ ދުވަހުގެ ހަވީރު 06:00 އެވެ.\nއިތުރު މަޢުލޫމާތު ބޭނުންވާ ފަރާތްތަކުން 9753939 އަށް ގުޅާލުމުން އެހީތެރިކަން ލިބޭނެއެވެ.